ތަޖުރިބާކާރު ވޮލީ ކުޅުންތެރިޔާ ލޯންގޭ ޤައިމީ ޓީމަށް ވޮލީކުޅުން ހުއްޓާލަނީ\nރާއްޖޭގައި މިހާތަނަށް އުފެދުނު އެންމެމޮޅު ވޮލީކުޅުންތެރިންގެ ތެރޭގައިހިމެނޭ އަޙްމަދު ޢަބްދުލްކަރީމް (ލޯންގޭ) ޤައުމީ ޓީމަށް ވޮލީކުޅުން ހުއްޓާލަން އުޅޭކަމަށް އޭނާ ބުނެފިއެވެ.\nރާއްޖެއާއި ސްރީލަންކާގެ ޤައުމީ ވޮލީ ޓީމު ރޭކުޅުނު އެކުވެރިކަމުގެ ވޮލީމެޗަށްފަހު ލޯންގޭ ބުނީ އޭނާ ވޮލީކުޅުން ހުއްޓާލާނީ މި މަހު 18 ގައި ނޭޕާލުގައި ފަށާ ސެންޓްރަލް ޒޯން މެންސް ސީނިއަރ ވޮލީބޯޅަ މުބާރާތަށްފަހު ކަމަށެވެ.\n2004 ވަނަ އަހަރުން ފެށިގެން މިއަހަރުގެ ނިޔަލަށް މެދުކެނޑުމެއްނެތި ޤައުމީ ވޮލީ ޓީމުން ޖާގަ ހޯދާފައިވާ ލޯންގޭ ވަނީ 2010 ވަނަ އަހަރުން ފެށިގެން 2015 ވަނަ އަހަރުގެ ނިޔަލަށް ޤައުމީ ޓީމުގެ ކެޕްޓަންކަންވެސް ކޮށްފައެވެ.\nރޭގެ މެޗަށްފަހު ނޫސްވެރިންނާއި ވާހަކަދައްކަމުން ލޯންގޭ ބުނީ ރިޓަޔަރ ކުރަން ޖެހޭތީ ވަރަށްދެރަވާ ކަމަށާއި މެދު ނުކެނޑި މިހާގިނަދުވަހު ޤައުމީ ޓީމަށް ކުޅުމަށްފަހު ޖާރޒީ ބާލަން ޖެހޭތީ ހިތާމަކުރާ ކަމަށެވެ.\nވ. ކެޔޮދޫއަށް އުފަން ހުނަރުވެރި ކުޅުންތެރިޔާ ބުނީ ރިޓަޔަރ ކުރުމަކީވެސް ކުރަން ޖެހޭ ކަމެއް ކަމަށާއި މިއީ އެކަމަށް އެންމެރަނގަޅު ވަގުތުކަމަށްދެކޭ ކަމަށެވެ.\n"މި ނިންމުމަކީ ޓީމަށާ އަހަންނަށްވެސް ފައިދާ ކުރާނެ ނިންމުމެއް ކަމަށް ދެކެން. އަދި އަރަމުން އަންނަ ޒުވާން ކުޅުންތެރިންނަށް ފުރުސަތު ލިބެން ޖެހޭ" ލޯންގޭ ބުންޏެވެ.\nލޯންގޭގެ މި ނިންމުމާއިގުޅޭގޮތުން ވޮލީ ޓީމުގެ ކޯޗު މުހައްމަދު ސާޖިދު (ކާއްޓޭ) ބުނީ ލޯންގޭ ޤައުމީ ޓީމުން ރިޓަޔަރ ކުރުމަކީ ޓީމަށް ލިބުނު ފޫ ނުބެއްދޭ ވަރުގެ ގެއްލުމެއް ކަމަށެވެ.\nއެހެންނަމަވެސް ޓީމުގެ ކޯޗިންގ ސްކޮޑުން ލޯންގޭ ފެނުމަކީ ވަރަށްބޮޑަށް ދެކެން ބޭނުންވާ މަންޒަރެއް ކަމަށެވެ.\nރޭގެ މެޗަށްފަހު ލޯންގޭ ކުޅުން ހުއްޓާލާކަން އިޢުލާނުކުރުމުން އޭނާގެ އަގުވަޒަންކުރުމުގެ ގޮތުން ވޮލީބޯލް އެސޯސިއޭޝަނުން ވަނީ ޝިލްޑެއް ދީފައެވެ. މި ޝިލްޑް ލޯންގޭއާ ހަވާލުކޮށްދެއްވީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުއެވެ. އަދި ނިމިދިޔަ އިންޑިއަން އޯޝަން އައިލޭންޑް ގޭމްސްގައި ލޯންގޭ ކުޅުނު ޖާރޒީގައި ރައީސް ސާލިހު ވަނީ ސޮއިކުރައްވާފައެވެ.


Ras Online - ސުޕާރީ މިހާރު ފުޅީގައި؛ ފުޅިއެއް 65 ރުފިޔާއަށް!\nސުޕާރީ މިހާރު ފުޅީގައި؛ ފުޅިއެއް 65 ރުފިޔާއަށް!\nޒަހީނުއްދީން ސަޢީދު 24 އޭޕްރީލު 2021\nދިވެހިންގެ މެދުގައި މަގުބޫލް ސުޕާރީ، ފުޅިފުޅީގައި ބަންދުކޮށްގެން ރާއްޖޭގައި ވިއްކަން ފަށައިފިއެވެ.\nޕްލާސްޓިކް ކޮތަޅުގައި ހުންނަ ސުޕާރީގެ ބަދަލުގައި މިހާރު ގިނަ ފިހާރަތަކުން ވިއްކަމުންދަނީ ބިއްލޫރި ފުޅީގައި ހުންނަ ސުޕާރީއެވެ. އެގޮތުން ޖަމާލީ ސްޓްރޯ އިން ޑިސްޓިބިއުޓްކުރާ ސްޕާރީ މިހާރު ވިއްކަނީ ފުޅި ފުޅީގައެވެ. އެހެން ފިހާރަތަކުން 110 ގްރާމްގެ ސުޕާރީ ފުޅިއެއް 80 ރުފިޔާއަށް ވިއްކި ނަމަވެސް ޖަމާލީ ސްޓޯރުން ސްޕާރީ ފުޅިއެއް ވިއްކަނީ 65 ރުފިޔާ އަަށެވެ. އަދި މިއަގުގައި ވަކިން ވިއްކޭގޮތަށް ގަނޑުކޮށްވެސް އެފިހާރައިން ވިއްކައެވެ.\nއެހެންވީމާ ކަންމަތީ ފިހާރައިން 65 ރުފިޔާއަށް ވުރެ އަގުބޮޑުކޮށް ސްޕާރީ ފުޅި ވިއްކަންޏާ އެއީ މައްސަލައެކެވެ. މިއީ ސްޕާރީ ގަންނަން ބޭނުންވާ ފަރާތްތަކަށް އުފާވެރި ޚަބަރަކަށް ވެގެންދާނެއެވެ. ޖަމާލީ ސްޓޯރުން އެތެރެކުރާ ކޭޓޫ ބަބްލީ، ޒައިބް އަދި ކިސް ސްޕާރީވެސް މިހާރު ވިއްކަނީ ފުޅިފުޅީގައި ބަންދުކޮށްގެންނެވެ.\nއަންނަ ޖޫން މަހުގެ ފަހުން، ކޮތަޅުގައި ބަންދުކޮށްފައި ހުންނަ ކުދި ސުޕާރީ ކޮތަޅު އެތެރެކޮށް ނުވިއްކޭތީ އޭގެ އަގު ވަނީ ބާޒާރުގައި ވަރަށް މައްޗަށް ޖެހިފަ އެވެ. ސުޕާރީއަށް ދެވިހިފާފައިވާ ރާއްޖޭގެ ޒުވާނުން ކުރިން ސުޕާރީ ގަނޑުކޮށް ގަނެއުޅެނީ ފޮށިފޮށިންނެވެ. މިހާރުގެ ޓްރެންޑާ އެއްގޮތަށް ދެން ޖަމާލީ ސްޓޯރުން ސްޕާރީ ގަނޑުކޮށްވެސް ވިއްކާނީ ހަމަ ފުޅީގައެވެ.


މޮންޗެންގްލަޑްބަކުން ފަހަތުން އަރައި ބަޔާން ބަލިކޮށްފި\nމި ވަގުތު ބަޔާން އެއްވަނައިގައި އޮތީ 33 ޕޮއިންޓާއެކު\nބަޔާން އަތުން މޮންޗެންގްލަޑްބަކް މޮޅުވީ 3-2 ގެ ނަތީޖާއަކުން\n9 ޖެނުއަރީ 2021 | ހޮނިހިރު 12:58\nމޮންޗެންގްލަޑްބަކާއި ބަޔާން ބައްދަލުކުރި މެޗުގެ ތެރެއިން: މި މެޗުން މޮންޗެންގްލަޑްބަކް މޮޅުވީ 3-2 ން\nޖަރުމަން ލީގުގައި ހުކުރު ދުވަހުގެރޭ އެންމެ ފަހުގެ ޗެމްޕިއަން ބަޔާން މިއުނިކް އަތުން ފަހަތުން އަރައި ބޮރޫޝީއާ މޮންޗެންގްލަޑްބަކް މޮޅުވެއްޖެއެވެ.\nއަމިއްލަ ދަނޑުގައި ކުޅުނު މި މެޗުން މޮންޗެންގްލަޑްބަކް މޮޅުވީ 3-2 ގެ ނަތީޖާއަކުންނެވެ.\nމި މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ ބަޔާނުންނެވެ. މެޗުގެ 20 ވަނަ މިނެޓުގައި ލިބުނު ޕެނަލްޓީއަކުން އެ ޓީމަށް ލީޑު ނަގައިދިނީ އިތުބާރު ފޯވާޑް ރޮބަޓް ލެވަންޑޯސްކީއެވެ. މިއީ އޭރިއާ ތެރެއިން މޮންޗެންގްލަޑްބަކުގެ ފްލޯރިއަން ނޮއިހައުސްގެ އަތުގައި ބޯޅަ ޖެހުމުން ރެފުރީ ދިން ޕެނަލްޓީއެކެވެ. އަދި އޭގެ ހަ މިނެޓު ފަހުން ލެއޯން ގޮރެޓްޒްކާ ވަނީ ބަޔާނަށް ލީޑު ފުޅާކޮށްދީފައެވެ.\nބަޔާނުން ދެ ލަނޑުގެ ލީޑެއް ނެގި ނަމަވެސް، ފުރަތަމަ ހާފު ނިމުމުގެ ކުރިން މޮންޗެންގްލަޑްބަކުން ވަނީ މި މެޗުގައި ނަތީޖާ އެއްވަރުކޮށްފައެވެ. އެގޮތުން މެޗުގެ 36 ވަނަ މިނެޓުގައި ޔޯނަސް ހޯފްމަން މޮންޗެންގްލަޑްބަކަށް ފަރަގުކުޑަކޮށްދިންއިރު، މި ހާފުގެ އިތުރު ވަގުތުގައި ހޯފަމަން ވަނީ އިތުރު ލަނޑެއް ޖަހާ އެ ޓީމަށް ނަތީޖާ އެއްވަރުކޮށްދީފައެވެ. އަދި މި މެޗުގެ ދެވަނަ ހާފު ފަށައިގެން ހަތަރުވަނަ މިނެޓުގައި ނޮއިހައުސް ވަނީ މޮންޗެންގްލަޑްބަކަށް ލީޑު ނަގައިދީފައެވެ.\nމި މެޗުން ބަލިވި ނަމަވެސް، މި ވަގުތު ބަޔާން އެއްވަނައިގައި އޮތީ ކުޅުނު 15 މެޗުން ލިބުނު 33 ޕޮއިންޓާއެކުއެވެ. ދެވަނައިގައި އޮތް އާރްބީ ލެއިޕްޒީގަށް 14 މެޗުން ވަނީ 31 ޕޮއިންޓް ލިބިފައެވެ، އެހެންކަމުން ލީގުގައި ހޮނިހިރު ދުވަހުގެރޭ ބޮރޫޝިއާ ޑޯޓްމުންޑާ ދެކޮޅަށް ކުޅޭ މެޗުން މޮޅުވެގެން ތާވަލުގެ އެއްވަނައަށް އެރުމުގެ ފުރުސަތު ލެއިޕްޒީގަށް އެބައޮތެވެ. މީގެ އިތުރުން ހުކުރު ދުވަހުގެރޭ ބަޔާން ބަލިކުރި މޮންޗެންގްލަޑްބަކް އޮތީ ތާވަލުގެ ހަތްވަނައިގައި 15 މެޗުން 24 ޕޮއިންޓާއެކުއެވެ.


Olympus Cinema Arts ministry ge dhashah badhalukoffi | Mihaaru\nއޮލިމްޕަސް ސިނެމާ: މިއީ ދިވެހި ފިލްމުތައް އަޅުވާ ރަސްމީ ސިނަމާ.\nއޮލިމްޕަސް ސިނަމާ އާޓްސް މިނިސްޓްރީގެ ދަށަށް ބަދަލުކޮށްފި\n21 ފެބުރުއަރީ 2019 - 14:003comments\nއެ މިނިސްޓްރީގެ ސްޓޭޓް މިނިސްޓަރު މުހައްމަދު ތޯރިގް ރޭ ރާއްޖެ ޓީވީގެ "ފަލަ ސުރުހީ" ޕްރޮގްރާމްގައި ވިދާޅުވީ ދިވެހި ފިލްމުތައް އަޅުވާ ރާއްޖޭގެ ރަސްމީ ސިނަމާ މިނިސްޓްރީގެ ދަށަށް ބަދަލުކޮށްފައިވާތީ އޮލިމްޕަހާ ގުޅުން ހުރި ކަންކަން ދެން ކުރިއަށް ދާނީ އާޓްސް މިނިސްޓްރީގެ ދަށުން ކަމަށެވެ.\nއޮލިމްޕަސް ޕީއެސްއެމްގެ ދަށުން ނަގާފައި މި ވަނީ އާޓްސް މިނިސްޓްރީން ފިލްމީ ފަންނާނުންނާ އެކު މިދިޔަ މަހުގެ 28 ގައި ބޭއްވި ފޯރަމްގައި ފަންނާނުން އެކަމަށް އެދިފައި ވަނިކޮށެވެ. އެ ފޯރަމްގައި ފަންނާނުން ވަނީ އޮލިމްޕަހުގައި މިހާރު ހުރި މައްސަލަތައް ހައްލުކޮށްދީ، ފެންވަރު ރަނގަޅުކޮށްދޭން ވެސް އެދިފަ އެވެ.\nކުރިން ނެޝަނަލް ސެންޓަ ފޮ އާޓްސް (އެންސީއޭ) ގެ ބެލުމުގެ ދަށުން ބަލަހައްޓަމުން ދިޔަ އޮލިމްޕަސް ޕީއެސްއެމާ ކުރީގެ ސަރުކާރުން ހަވާލުކުރީ މިދިޔަ އަހަރުގެ އެޕްރީލް މަހުގެ ކުރީކޮޅު އެވެ.\nPSM aa Olympus havaalukoh, kuli kudakoffi\nއޮލިޕްމަސް ޕީއެސްއެމާ ހަވާލު ކުރީ މިދިޔަ އަހަރުގެ އެޕްރީލް މަހު.\nއެ ބަދަލާ އެކު އޮލިލްޕަސް ކުއްޔަށް ދޫކުރާ އަގު ވެސް އޭރު 50 ޕަސަންޓަށް ކުޑަކޮށްފައިވާ ކަމަށް ބުނެފައިވެ އެވެ.\nއާޓްސް މިނިސްޓްރީން ބުނި ގޮތުގައި ފިލްމީ ފަންނާނުންނާ އެކު ބޭއްވި ފޯރަމްގައި ފާޅު ކުރި ކަންބޮޑުވުންތަކަށް ހައްލު ހޯދައި ދޭން އަންނަނީ މަސައްކަތްތައް ކުރަމުންނެވެ. އެގޮތުން ނަތީޖާތައް ފެންނަމުންދާ ކަމަށް ބުންޏެވެ.\nއިތުރު ލިޔުންތައް ދިވެހި ފިލްމް އިންޑަސްޓްރީ އޮލިމްޕަސް ސިނަމާ ޕީއެސްއެމް މިނިސްޓްރީ އޮފް އާޓްސް ކަލްޗަރު އެންޑް ހެރިޓޭޖް


2019 ވަނަ އަހަރަށް ލަފާކުރާ ދައުލަތުގެ ބަޖެޓު އަމާޒުކުރެވިފައިވަނީ އައު ސަރުކާތުން ރައްޔިތުންނަށް ފޯރުކޮށްދޭން ވައުދުވެފައިވާ ކަންތައްތައް ފުރިހަމަކުރުމަށް މަސައްކަތް ފެށުމުގެ މައްޗަށެވެ. މިގޮތުން "ޖަޒީރާ ދިރިއުޅުމަށް" މަގުފަހިކުރުމަށްޓަކައި ރަށްތަކަށް މި ވަގުތު އެންމެ ދަތިވެފައިވާ އިގުތިސާދީ އަދި އިޖުތިމާއީ މައްސަލަތައް ހައްލުކުރުމަށް ބަޖެޓުގައި ޖާގަ ކަނޑައެޅިފައިވާނެއެވެ. "ނޫ އިގުތިސާދަށް" މަގުފަހިކޮށް ކުރިއެރުވުމަށްޓަކައި އިގުތިސާދީ މަސައްކަތްތަކުން ލިބޭ ނަފާ އިތުރުކުރުމަށް ދައުލަތުން އިތުރު އެހީތެރިކަން ފޯރުކޮށްދިނުމަށްވެސް ރޭވިފައިވެއެވެ. އަދި އިގުތިސާދީ ކުރިއެރުމަށް ސަޕޯޓް ދިނުމަށްޓަކައި، ދައުލަތުން ކުރާ އިންވެސްޓްމަންޓްތައް ކުރިއަށް ގެންދިއުމަށް ރޭވިފައިވެއެވެ. މީގެ އިތުރަށް 2019 ވަނަ އަހަރުގެ ބަޖެޓުގައި ރައްޔިތުންނަށް ދެވޭ އާންމު ޚިދުމަތްތަކުގެ ފެންވަރު ރަނގަޅުކުރުމަށް އިސްކަންދީފައިވާނެއެވެ.\nދިވެހިރާއްޖޭގެ އިޤްތިޞާދީ ޙާލަތާއި ތަޞައްވުރު\nމި ބަޔާނަކީ މި ހިނގާ 2019 ވަނަ އަހަރާއި މެދުރާސްތާގެ އިގުތިސާދީ ހާލަތާއި ތަސައްވުރުގެ މައްޗަށް އަލިއަޅުވައިލައި ބަޔާނެކެވެ. މި ބަޔާނުގައި ބަލައިލާފައިވާނީ ދުނިޔެއާއި ރާއްޖޭގެ އިގުތިސާދީ ހާލަތާއި މެދުރާސްތާގެ ތަސައްވުރަށެވެ. މިގޮތުން ގައުމީ އުފެއްދުންތެރިކަމާއި، އިންފްލޭޝަން އަދި ރާއްޖެއިން ބޭރުގެ ގައުމުތަކާއެކު ކުރެވުނު ފައިސާގެ މުއާމަލާތުގެ ހިސާބުތަކަށް ބަލައިލެވިފައިވާނެއެވެ.\nދިވެހިރާއްޖޭގެ ފިސްކަލް ޙާލަތާއި ތަޞައްވުރު\nމި ބަޔާނަކީ ރާއްޖޭގެ ބަޖެޓުގެ ހާލަތާއި ތަސައްވުރުގެ މައްޗަށް އަލިއަޅުވާލައިފައިވާ ބަޔާނެކެވެ. މި ބަޔާނުގައި ބަޖެޓުން ހާސިލުކުރަން ބޭނުންވާ ލަނޑުދަނޑިތަކާއި އަމާޒުތައް ހާމަކޮށް އާމްދަނީއާއި ޚަރަދުގެ އެންމެ ފަހުގެ އަންދާޒާއާއި 2019 ގައި ލަފާކުރާ ބަޖެޓުގައި ހިމެނިފައިވާ އާމްދަނީއާއި ޚަރަދުގެ ސިޔާސަތުތަކާއި އަންދާޒާތައް އެކުލެވިފައިވާގޮތުގެ ތަފުސީލުތައް ހިމަނައިފައިވާނެއެވެ.\nޕަބްލިކް ސެކްޓަރ އިންވެސްޓްމަންޓް ޕްރޮގްރާމް\nޕީއެސްއައިޕީއަކީ ދައުލަތުން ހިންގާ އުމްރާނީ ތަރައްގީ ނުވަތަ މައްތިނި މަޝްރޫއުތަކުގެ ޕްރޮގްރާމެވެ. މައްތިނި މަޝްރޫއުތަކުގެ ބޭނުމަކީ ރައްޔިތުންނާއި ރަށްތަކަށާއި ދިވެހި އިގުތިސާދަށް ކުރިމަތިވެފައިވާ ދަތިތައް ފިލުވައިދިނުމުގެ އިތުރުން އެކިއެކި ފުރުސަތުތައް ހުޅުވައިދިނުމެވެ. މި ފަދަ މަޝްރޫއުތަކުން ހާސިލުކުރަން ބޭނުންވާ ނަތީޖާއަކީ ގައުމީ އުފެއްދުންތެރިކަން އިތުރުކުރުމަށް މަގުފަހިކޮށް ރައްޔިތުންގެ އާންމު ދިރިއުޅުމަށް ފަސޭހަތައް ފޯރުކޮށްދިނުމެވެ.\nދައުލަތަށް އާމްދަނީގެ ގޮތުގައި މައިގަނޑު ގޮތެއްގައި ލިބެނީ ޓެކްސްގެ ގޮތުގައި ލިބޭ އާމްދަނީ އާއި ޓެކްސް ނޫން ގޮތްގޮތުން ލިބޭ އާމްދަނީއާއި ހިލޭ އެހީގެ ގޮތުގައި ލިބޭ އާމްދަނީއެވެ.\n2019 ވަނަ އަހަރު ދައުލަތަށް ޖުމުލަ އާމްދަނީއާއި ހިލޭ އެހީގެ ގޮތުގައި 23.3 ބިލިއަން ރުފިޔާ ލިބޭނެކަމަށް ލަފާކުރެވެއެވެ. އެހެން އަހަރުތަކެކޭ އެއްފަދައިން 2019 ވަނަ އަހަރުވެސް ދައުލަތުގެ އާމްދަނީގެ އެންމެ ބޮޑު ބައެއް ހިއްސާ ކުރާނެކަމަށް ލަފާކުރެވެނީ ޓެކްސްގެ ގޮތުގައި ލިބޭ އާމްދަނީއެވެ.\nޓެކްސްގެ ގޮތުގައި ލިބޭ އާމްދަނީ\nދައުލަތުން ކުރާ ޚަރަދު ބެހިގެންވަނީ މައިގަނޑު ދެ ބަޔަކަށެވެ. އެއީ ދުވަހުން ދުވަހަށް ސަރުކާރު ހިންގުމަށާއި ރައްޔިތުންނަށް ޚިދުމަތް ދިނުމަށާއި ރައްޔިތުންނަށް ދެވޭ އެކިއެކި އެހީއަށް ހޭދަވާ ޚަރަދު (ރިކަރަންޓް ޚަރަދު) އަދި އުމްރާނީ ތަރައްގީގެ މަޝްރޫއުތަކާއި މެޝިނަރީ ފަދަ ކެޕިޓަލް އައިޓަމްތަކަށް ހޭދަވާ ޚަރަދު (ކެޕިޓަލް ޚަރަދު) އެވެ.\n2019 ވަނަ އަހަރަށް ލަފާކުރާ ބަޖެޓަކީ 30.3 ބިލިއަން ރުފިޔާއެވެ. މީގެ ތެރެއިން ޖުމުލަ ޚަރަދަކީ 27.3 ބިލިއަން ރުފިޔާއެވެ. މި ބަޖެޓުގެ 61.3 އިންސައްތަ ރިކަރަންޓް ޚަރަދަށް ކަނޑައެޅިފައިވާއިރު 38.7 އިންސައްތައަކީ ކެޕިޓަލް ޚަރަދެވެ.\nގެދޮރު އިމާރާތްކުރުމާއި ޖަމާއަތުގެ ފައިދާއަށް ދެވޭ ޚިދުމަތް\nރައްޔިތުންނަށް ދިމާވެފައިވާ ގެދޮރުގެ ދަތިކަން ހައްލުކުރުމަށްޓަކައި މިއަހަރުގެ ބަޖެޓުގައި 1,710 މިލިއަން ރުފިޔާ ކަނޑައެޅިފަވާނެއެވެ. މީގެ ތެރޭގައި ރިކަރަންޓް ޚަރަދުގެ ގޮތުގައި 60 އިންސައްތަ އަދި ކެޕިޓަލް ޙަރަދުގެ ގޮތުގައި 40 އިންސައްތަ ހިމެނެއެވެ.\nކެޕިޓަލް ހަރަދުގެ ގޮތުގައި އެންމެ ބޮޑު ހޭދައެއް ކުރެވޭނޭކަމަށް ލަފާކުރެވެނީ އެކިރަށްތަކުގައި ހައުސިންގ ޔުނިޓުތައް އެޅުމުގެ މަޝްރޫއުތަކަށެވެ. މީގެ ތެރޭގައި ލ.ގަން، ޅ.ނައިފަރު، ބ.ތުޅާދޫ، ތ،ތިމަރަފުށި އަދި މ. ކޮޅުފުށީގައި ހައުސިން ޔުނިޓުތައް ގާއިމްކުރުމުގެ މަޝްރޫއަށް 94 މިލިއަން ރުފިޔާ އަދި ސިފައިންނާއި ފުލުހުންނަށް ބޯހިޔާވަހިކަން ކަށަވަރުކޮށްދިނުމުގެ ހާއްސަ މަޝްރޫއުތަކަށް 157 މިލިއަން ރުފިޔާ ކަނޑައެޅިފަވާނެއެވެ.\nޖަމާއަތުގެ ފައިދާއަށް ކުރާ ޚަރަދަށް ބަޖެޓުން 992 މިލިއަން ރުފިޔާ ކަނޑައެޅިފަވާއިރު މީގެ އެންމެ ބޮޑު އިންސައްތައެއް ޚަރަދުކުރެވޭނީ ކައުންސިލްތައް ކުރިއެރުވުމަށެވެ.\n2019 ވަނަ އަހަރުގެ ބަޖެޓުގައި ދައުލީމީ ދާއިރާއަށް ހޭދަކުރުމަށް ކަނޑައެޅިފައިވަނީ 3,400 މިލިއަން ރުފިޔާއެވެ. މީގެ ތެރެއިން 2,992 މިލިއަން ރުފިޔާ ހޭދަވާނީ ރިކަރަން ޚަރަދަށް އަދި 408 މިލިއަން ރުފިޔާ ހޭދަވާނީ ކެޕިޓަލް ޚަރަދަށެވެ.\nތައުލީމީ ދާއިރާއަށް ކުރެވޭ ރިކަރަންޓް ޚަރަދުގެ ތެރެއިން 20 އިންސައްތައަކީ ހިންގުމުގެ ޚަރަދު އަދި 11 އިންސައްތައަކީ ސްކޮލަރޝިޕް އަދި ތަމްރީންކުރުމުގެ ޚަރަދެވެ. 2019 ވަނަ އަހަރުގެ ބަޖެޓުގައި މި ދާއިރާއިން އަލަށް ފެށުމަށް ކަނޑައެޅިފައިވާ ދަރިވަރުންނަށް ހެނދުނުގެ ނާސްތާ ދިނުމަށް 50 މިލިއަން ރުފިޔާ ކަނޑައެޅިފައިވެއެވެ.\nރުފިޔާއެވެ. މީގެ ތެރެއިން 2,992 މިލިއަން ރުފިޔާ ހޭދަވާނީ ރިކަރަން ޚަރަދަށް އަދި 408 މިލިއަން ރުފިޔާ ހޭދަވާނީ ކެޕިޓަލް ޚަރަދަށެވެ.\nއިގުތިސާދީ އަދި ސިނާއީ\nއިގުތިސާދީ އަދި ސިނާއީ ކުރިއެރުވުން\nއިގުދިސާދީ އަދި ސިނާއީ ކުރިއެއުމަށް ކުރާ ޚަރަދަށް 2019 ގެ ބަޖެޓުގައި ކަނޑައެޅިފައިވަނީ 5,348 މިލިއަން ރުފިޔާއެވެ. މި ބައިގެ ތެރޭގައި ހިމެނެނީ މަސައްކަތްތެރިންނާއި ވިޔަފާރި ކުރިއެރުވުމަށް އަދި އިގުތިސާދު ކުރިއެރުވުމަށް ކުރާ ޚަރަދާއި މަސްވެރިކަމާއި ދަނޑުވެރިކަމާއި ހަކަތައާއި ދަތުރުފަތުރު އަދި މުވާސަލާތެވެ. މި ދާއިރާއިން ކުރާ ޚަރަދުގެ 86 އިންސައްތައަކީ ކެޕިޓަލް ޚަރަދަށް ކުރާ ޚަރަދެވެ. އަދި މި ދައިރާއިން ރިކަރަންޓް ޚަރަދުގެ ގޮތުގައި ޚަރަދުކުރޭވެނެކަމަށް ބެލެވެނީ 14 އިންސައްތައެވެ.\nސިއްހީ ދާއިރާއަށް 2019 ގެ ބަޖެޓުގައި ހޭދަކުރުމަށް ކަނޑައެޅިފައިވަނީ 3,094 މިލިއަން ރުފިޔާއެވެ. މީގެ ތެރެއިން 83 އިންސައްތައަކީ ރިކަރަންޓް ޚަރަދަށް އަދި 17 އިންސައްތައަކީ ކެޕިޓަލް ކަންކަމަށް ކުރެވޭ ހޭދައެވެ.\n2019 ވަނަ އަހަރު ރައްކާތެރިގޮތެއްގައި ކުނި މެނޭޖްކުރުމަށް ޖުމުލަ 232 މިލިއަން ރުފިޔާ ޚަރަދުކުރާނެކަމަށް ލަފާކުރެވެއެވެ. މިއީ ރިކަރަންޓް ޙަރަދުގެ ގޮތުގައި5އިންސައްތަ އަދި ކެޕިޓަލް ޚަރަދުގެ ގޮތުގައި 95 އިންސައްތައެވެ. މީގެ ތެރެއިން 140 މިލިއަން ރުފިޔާ ޚަރަދުކުރުމަށް ހަމަޖެހިފައިވަނީ ތިލަފުށީގައި އިންސިނަރޭޓަރެއް ބެހެއްޓުމުގެ މަޝްރޫޢަށެވެ. އަދި 39 މިލިއަން ރުފިޔާ މޯލްޑިވްސް ކްލީން އެނަވަޔަރަންމަންޓް މަޝްރޫއުއަށް އަދި 25 މިލިއަން ރުފިޔާ އައްޑޫ އަދި ފުވައްމުލަކު ސިޓީގެ ސަރަހައްދީ ކުނި މެނޭޖްކުރާ ނިޒާމް ގާއިމްކުރުމަށް ޚަރަދުކުރެވޭނެކަމަށް ލަފާކުރެވެއެވެ.\n2019 ވަނަ އަހަރު އިޖްތިމާއި ރައްކާތެރިކަމަށް ކުރެވޭ ޚަރަދަށް ކަނޑައެޅިފައިވާ 3,829 މިލިއަން ރުފިޔާއެވެ. މީގެ ތެރޭގައި އުމުރުން ދުވަސްވީ ފަރަތްތަކަށް 1,319 މިލިއަން ރުފިޔާ ކަނޑައެޅިފަވާނެއެވެ. ބަލިމީހުންނާއި ނުކުޅެދުންތެރިކަން ހުންނަ ފަރާތްތަކަށް އެހީގެ ގޮތުގައި 1,293 ބިލިއަން ރުފިޔާ އަދި ރައްޔިތުންނަށް ބޭސްފަރުވާ ކަށަވަރުކުރުމުގެ ގޮތުން އާސަންދައަށް 1,000 މިލިއަން ރުފިޔާ ކަނޑައެޅިފަވާއިރު، އިޖްތިމާއީ ރައްކާތެރިކަމުގެ ގޮތުން ރައްޔިތުންނަށް ދެވޭ ހިދުމަތްތަކުގެ ފެންވަރު ރަނގަޅުކޮށް އަގު ހެޔޮކުރުމަށްޓަކައި 1,089 މިލިއަން ރުފިޔާ ބަޖެޓުގައި ހިމެނިފައިވާނެއެވެ.\nދިފާއީ ކަންތައްތައް ބެލެހެއްޓުން އަދި އަދުލު އިންސާފާއި އަމަން އަމާންކަން ގާއިމުކުރުމަށް ޖުމްލަ 3,770 މިލިޔަން ރުފިޔާ ކަނޑައެޅިފައިވެއެވެ. މީގެ ތެރެއިން ކެޕިޓަލް ހަރަދުގެ ގޮތުގައި 167 މިލިއަން ރުފިޔާ އަދި ރިކަރަންޓް ހަރަދުގެ ގޮތުގައި 3,603 މިލިއަން ރުފިޔާ ހިމެނެއެވެ.\nރައްޔިތުންނަށް ދެވޭ އާއްމު ހިދުމަތްތަކާއި އިޖުތިމާއީ އަދި ދީނީ ހިދުމަތްތަކަށް 1,677 މިލިއަން ރުފިޔާ ކަނޑައެޅިފައިވާއިރު، މިސްކިތް ބިނާކުރުމަށް 194 މިލިއަން ރުފިޔާ، ކުޅިވަރާ ގުޅޭ އިންފްރާސްޓްރަކްޗަރ ތަރައްގީކުރުމަށް 64 މިލިއަން ރުފިޔާ ބަޖެޓުގައި ކަނޑައެޅިފައިވެއެވެ. ދަރަނި އަނބުރާ ދެއްކުމަށް 2,888 މިލިއަން ރުފިޔާ އަދި ދަރަނީގެ ހިދުމަތުގެ އަގަށް 2,002 މިލިއަން ރުފިޔާ ބަޖެޓުގައި ހިމެނިފައިވެއެވެ.\n2018-2014 ގެ މަޝްރޫޢުތައް ބެހިފައިވާ ގޮތް\nމާލެ ސިޓީއާއި އެއްރަށަށް ވުރެ ގިނަ ރަށްރަށަށް ނިސްބަތްވާ މަޝްރޫޢުތައް ފިޔަވައި\nމި އެޕަކީ 2019 ވަނަ އަހަރުގެ ދައުލަތުގެ ބަޖެޓާ ބެހޭ މައުލޫމާތު ޑިޖިޓަލް ފޯމެޓުގައި ރައްޔިތުންނަށް ގެނެސްދިނުމަށް ތައްޔާރުކޮށްފައިވާ އެޕެކެވެ. މި އެޕް މެދުވެރިކޮށް ބަޖެޓާބެހޭ ތަފާސްހިސާބާއި ގްރާފް އަދި ދިވެހި ރުފިޔާއާއި އެމެރިކާ ޑޮލަރުން ބަޖެޓުގެ ނަންބަރުތައް ބަލާލެވޭނެއެވެ.\nމި އެޕުގެ މެދުވެރިކޮށް ދައުލަތުގެ އާމްދަނީ އާއި ޚަރަދު އަދި ސަރުކާރުން ކުރިއަށް ގެންދާ ތަރައްގީގެ މަޝްރޫއުތަކާގުޅޭ މައުލޫމާތުތައް ތަފުސީލާއެކު ފޯރުކޮށްދީފައިވާނެއެވެ.\nއަމީނީމަގު، ބްލޮކް 379، މާލެ، ދިވެހިރާއްޖެ\nފޯން 3349255 ، ފޯން 3349200 ، ފެކްސް 3324432\nCopyright © 2019, Ministry of Finance and Treasury


REPORT: Hayyaru kurevunee olhigen, dhen vaanee kihineh? | Mihaaru\nގާސިމް އިއްޔެ މިނިވަން ކުރުމާ ގުޅިގެން، ޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒާ އެކު ވަޑައިގަންނަވަނީ.---މިހާރު ފޮޓޯ: ހުސެއިން ވަހީދު\n13 އެޕްރީލް 2017 - 08:22 53 comments\nރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް ހައްޔަރު ކުރުމުން، ބަޔަކު ފަޔަށް ހިނި އަރައިގެން އުޅޭހެން އުޅެން ފެށީ ކީއްވެ ހެއްޔެވެ؟ އިއްޔެ ހަތުރުންގެ ގޮތުގައި ތިބި އެންމެން، އެކައްޗެއް ކިޔައި ގާސިމްގެ ދިފާއުގައި ނުކުމެ ކޮންމެ ރެއަކު ސަރުކާރަށް އެވަރަށް "ބަވަނީ" ގާސިމް ނޫން މީހަކު ފުލުހުންގެ ބަންދުގައި ނެތީ ހެއްޔެވެ؟\nމިއީ، ގާސިމްގެ ދިފާއުގައި ސިޔާސީ ޕާޓީތައް ގުޅިގެން ވާހަކަ ދައްކަން ފެށުމުން، ފެބްރުއަރީ 7، 2012ގެ ހިތި ރަހަ އަރުން ނުފިލައި ތިބި ބައެއް މީހުން މިއަދު ވެސް ބުނަމުންދާ ވާހަކަ އެވެ. އެ މީހުންގެ ނަޒަރުގައި ހައްޔަރު ކުރަންވީ ގާސިމް އެކަންޏެއް ނޫނެވެ. ރައީސް ނަޝީދުގެ ވެރިކަމާ ދެކޮޅަށް އޭރު ތެދުވި ސިޔާސީ ހުރިހާ މީހުން ވެސް މިއަދު ތިބެން ޖެހޭނީ ކުޑަގޮޅީގަ އެވެ.\nގާސިމަކީ، އޭނާގެ ކިބައިގައި މިހާރު ހުރި ހުރިހާ ހައިސިއްޔަތެއް ލިބުމުގެ މާ ކުރިން ވެސް ދިވެހި ރައްޔިތެކެވެ. މައްސަލައަކަށް ވެގެން އުޅެނީ ގާސިމް ހައްޔަރު ކޮށްގެނެއް ނޫނެވެ. މިއީ ފަރުދީ ނުވަތަ ޒާތީ މަސްލަހަތެއްގެ މައްސަލައެއް ނޫނެވެ. އޭނާ ހައްޔަރު ކުރުމުގައި އަމަލުކުރި އިޖުރާއާތުތަކާއި އޭނާގެ މައްޗަށް ކުރި ތުހުމަތުތަކުގެ ދޯދިޔާ ކަމެވެ. މިއީ ގާނޫނުގެ ވެރިކަމަށް ލޮޅުން އަރުވަމުންދާ މައްސަލައެކެވެ. ރައްޔިތުން ކަންބޮޑުވަނީ އެހެންވެގެންނެވެ. ސިޔާސީ ހަތުރުން، މިތުރުންގެ އޮޑީގައި ދަތުރު ފެށީ އެހެންވެ އެވެ.\nގާނޫނާ ޚިލާފަށް ގާސިމް އިބްރާހީމް ހައްޔަރުކޮށްގެން ހަތް ދުވަސް ވަންދެން ގެންގުޅުމަށް ފަހު، އިއްޔެ އޭނާ މިނިވަންކުރީ ހައި ކޯޓުގެ ހުކުމަކުންނެވެ. އޭނާ ހައްޔަރުކޮށްފައި ހުރީ ގާނޫނާ ޚިލާފަށޭ އެންމެން ގޮވި އިރު ވެސް، އިއްޔެގެ ހުކުމާ ހަމައަށް ދިއުމުގެ ކުރިން ޕީޖީ އާއި ފުލުހުން ވެސް ގޮތް ދޫކުރާކަށް ބޭނުމެއް ނުވި އެވެ.\nގާސިމްގެ ބަންދުގެ މުއްދަތު ޖެހުމަށް ފަހު މިދިޔަ ހުކުރުދުވަހު އޭނާ ދޫނިދޫ އަށް ގެންދަނީ. --މިހާރު ފޮޓޯ: ހުސެއިން ވަހީދު\nއެ ހުކުމްގައި ބުނެފައިވަނީ ގާސިމް އިބްރާހީމް ހައްޔަރު ކުރީ ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނުގެ 13 ވަނަ މާއްދާއާ ޚިލާފަށް ކަމަށެވެ. އެ މާއްދާގައި އޮންނަނީ، ރައްޔިތުންގެ މަޖިލީހުގެ މެންބަރަކު ކުށުގެ ވެށިން ނޫން ގޮތަކަށް، ޖިނާއީ ކުށެއްގެ ތުހުމަތުގައި ހައްޔަރުކުރެވޭނީ އެ މައްސަލަ ތަހުގީގު ކުރާ ފަރާތުން ޕީޖީ އަށް ހުށަހެޅުމުން، އެ މީހަކު ހައްޔަރު ކޮށްފައި ބަހައްޓަން ޖެހޭ ކަމަށް ޕީޖީ އަށް ގަބޫލު ކުރެވިގެން، ޕީޖީގެ ފަރާތުން ކޯޓުގައި އެދުމުން ނެރޭ ކޯޓު އަމުރެއްގެ ދަށުންނެވެ.\nގާސިމް ހައްޔަރު ކުރުމާ އެކު މުޅި ގައުމު ގޮވީ އެ ވާހަކަ އެވެ. ފުލުހުންނާއި ޕީޖީ އަށް ނީވުނަސް ގާނޫނީ ވަކީލުން ދެއްކެވީ އެ ވާހަކަ އެވެ. ރައްޔިތުންގެ މަޖިލީހުގެ ޖަލްސާގައި ދެއްކީ އެ ވާހަކަ އެވެ. ސިޔާސި ޕޯޑިއަމްތަކުގައި ހަރުއަޑުން ގޮވީ ވެސް އެ ވާހަކަ އެވެ.\nޖިނާއީ ތުހުމަތުތަކާ ގުޅިގެން ބަލާ ބެލުންތަކާއި ހިންގާ ތަހުގީގުތައް ހިންގަނީ ގާނޫނާ އެއްގޮތަށްތޯ ބެލުމަކީ ގާނޫނުއަސާސީގެ 223 ވަނަ މާއްދާގެ (ރ) އިން ޕީޖީ އަށް ލާޒިމްކުރާ ކަމެކެވެ. އަދި ގާނޫނުއަސާސީގެ އެންމެހައި ހަމަތަކާއި ގާނޫނާއި އެންމެހައި ފަރުދުންގެ ހައްގުތަކާއި މިނިވަންކަން ނެގެހެއްޓުން ވެސް ޕީޖީ އަށް ލާޒިމް ކުރެ އެވެ.\nޖިނާއީ ތުހުމަތެއްގައި މީހަކު ހައްޔަރު ކުރުމަށް ފަހު، 24 ގަޑިއިރުގެ ތެރޭގައި ފަނޑިޔާރެއްގެ ކުރިމައްޗަށް އެ މީހަކު ހާޒިރުކުރަން ޖެހެނީ ފުލުހުން އެދޭހާ ގޮތަކަށް އެ މީހަކު ބަންދުކޮށްފައި ބަހައްޓާކަށް ނުވަތަ ނުބަހައްޓާކަށް ވެސް ނޫނެވެ. ގާނޫނުއަސާސީގެ 48 ވަނަ މާއްދާގެ (ރ) ބުނާ ގޮތުގައި ފަނޑިޔާރެއްގެ ކުރިމައްޗަށް އެ މީހަކު ހާޒިރުކުރަނީ އެ މީހާ ބަންދުކޮށްފައި ވަނީ ގާނޫނީ ހަމަތަކުގެ މަތިންތޯ ކަނޑައެޅުމަށްޓަކަ އެވެ.\nގާސިމް އިބްރާހިމް އިއްޔެ ހައި ކޯޓަށް ހާޒިރުކުރުމާ ގުޅިގެން އެސަރަހައްދުގައި ގާސިމްގެ ސަޕޯޓަރުންނާއި އިދިކޮޅު ފަރާތްތައް ހަޅުތާލުކުރަނީ. --މިހާރު ފޮޓޯ: ހުސެއިން ވަހީދު\nވީއިރު، ޖިނާއީ ތުހުމަތެއްގައި މީހަކު ހައްޔަރު ކުރުމަށް ފަހު އޭނާގެ ބަންދާ މެދު ގޮތެއް ބެލުމަށް ފަނޑިޔާރެއްގެ ކުރިމައްޗަށް ހާޒިރު ކުރުމާ އެކު ފަނޑިޔާރުގެ އެންމެ ފުރަތަމަ ވާޖިބަކަށް ވާންވާނީ، އެ މީހާ ހައްޔަރުކޮށްފައިވަނީ ގާނޫނީ ހަމަތަކުގެ މަތިންކަން ނުވަތަ ނޫން ކަން ދެނެގަތުމެވެ. އެ މީހާގެ މައްޗަށް ކުރެވޭ ތުހުމަތާއި އޭނާ ބަންދުގައި ބަހައްޓަން ފުލުހުން ދައްކާ ހުއްޖަތްތައް ގާނޫނީ ހަމަތަކުގެ މަތިން ގުޅިގެންދާ މިންވަރެއް ވަޒަންކުރުމަކީ ފަނޑިޔާރު ކުރަން ޖެހޭނެ ކަމެކެވެ.\nގާސިމް ހައްޔަރު ކުރުމުގެ އަމުރަކަށް ފުލުހުން ކޯޓުގައި އެދުނު އިރު، ގާސިމަކީ މަޖިލީހުގެ މެމްބަރެއް ކަން ފުލުހުންނާއި ޕީޖީ އަށް އަދި ކްރިމިނަލް ކޯޓަށް ވެސް އެނގޭނެ އެވެ. ހަމަ އެފަދައިން މަޖިލީހުގެ އިމްތިޔާޒްތަކުގެ ގާނޫނެއް އޮންނަކަމާއި މަޖިލީހުގެ ގަވާއިދެއް އޮންނަ ކަން ވެސް އެނގޭނެ އެވެ.\nވީއިރު ގާސިމް ހައްޔަރު ކުރުމަށް ކޯޓަށް ދާއިރު، މަޖިލީހުގެ މެމްބަރަކު ޖިނާއީ ތުހުމަތެއްގައި ކުށުގެ ވެށިން ނޫން ގޮތަކަށް ހައްޔަރު ކުރެވޭނީ ކޮން ގޮތަކަށްތޯ ގާނޫނުތައް ދިރާސާކޮށް ބެލުމަކީ ފުލުހުންގެ ޒިންމާއެކެވެ. އެ ވަރުގެ ގާބިލްކަން ނެތިއްޔާ އައުޓްސޯސް ކޮށްގެން ވިޔަސް އެކަން ކުރަން ޖެހޭނެ އެވެ. އޭރުން މިފަހަރު މި ލިބުނު ފަދަ ބަދުނާމުތަކުން ސަލާމަތް ވާނެ އެވެ. އަދި ފުލުހުން މީހުން ހައްޔަރުކޮށް ބަންދުކުރަނީ "މަތިން އަންނަ އޯޑަރުތަކަށް" ކަމަށް ކުރެވޭ ތުހުމަތުތަކުން ވެސް ސަލާމަތް ވެވޭނެ އެވެ.\nމިފަހަރު މި މައްސަލަ މި ފެންމަތިވީ ރައްޔިތުންގެ މަޖިލީހުގެ މެންބަރަކަށް ވެފައި، އަދި ޖުމްހޫރީ ޕާޓީގެ ލީޑަރަށް ވުމުގެ އިތުރުން، ރާއްޖޭގެ ވަރަށް ގިނަ ބައެއްގެ އިހްތިރާމާއި ލޯބި ލިބިފައި ހުންނެވި ބޭފުޅަކު، ގާނޫނާ ޚިލާފަށް ހައްޔަރު ކުރުމުންނެވެ.\nސިޔާސީ އެއްވެސް ބުރަދަނެއް ނެތް، މީޑިއާގެ ސަމާލުކަމެއް ލިބިފައި ނުވާ އާދައިގެ ރައްޔިތުންގެ ތެރެއިން، ގާނޫނާ ޚިލާފަށް ހިފައި ހައްޔަރު ކުރީ ކިތައް މީހުން ކަމެއް ވެސް ނޭނގެ އެވެ. އެފަދަ މީހަކު ހައްޔަރު ކުރިއަސް އެހެން ބަޔަކަށް ނޭނގޭނެ އެވެ. އެކަމާ އަޅައިލާނެ މީހަކު ނުހުންނާނެ އެވެ. ކަންބޮޑުވާން ޖެހެނީ މި ސަބަބުތަކާ ހެދި އެވެ.\nގާސިމްގެ ވަކީލުންގެ ޓީމުގައި ހިމެނޭ ހިސާން އިއްޔެ ނޫސްވެރިންނާ ވާހަކަ ދައްކަވަނީ: ގާސިމް ޝަރީއަތް ނިމެންދެން ބަންދުކުރަން އަމުރު ކުރާނެ ކަމަށް ބެލެވޭ ކަމަށް ވިދާޅުވި. -- މިހާރު ފޮޓޯ/ހުސައިން ވަހީދު\n"މަތީ މަގާމުތަކުގައި ތިބޭ މީހުންނާ ގުޅުން ހުރި ކަންކަމުގައި ގަސްދުގައި ގާނޫނުތައް އިހުމާލުކުރާ ނަމަ، އަޅުގަނޑުމެންގެ އާދައިގެ ރައްޔިތުންނަށް ގާނޫނުން ލިބިދޭނީ ކޮން ރައްކާތެރިކަމެއް؟ ގާނޫނު ނަގަހައްޓާނެ ކަމަށް ހުވައި ކޮށްގެން ތިބި މީހުން، އެ ގާނޫނުތަކުގެ ހުރުމަތް ކަނޑަމުންދާ ތަން އާންމު ރައްޔިތުންނަށް ފެންނަމުންދާ އިރު، ކުށެއް ކުރުމަކާ ނުލައި ގަދަބާރުން ހައްޔަރު ނުކުރެވޭނެ ކަން ގާނޫނުން ކަށަވަރު ކޮށްދޭ ކަން އެނގުނު ކަމުގައި ވިޔަސް، އެފަދައިން ހައްޔަރު ނުކުރާނެ ކަމަށް ރައްޔިތުންނަށް އޮތީ ކޮން އިތުބާރަކާއި ޔަގީންކަމެއް؟" މަޝްހޫރު ގާނޫނީ ވަކީލު މައުމޫން ހަމީދު އޭނާގެ ފޭސްބުކް ޕޭޖްގައި ލިޔުއްވާފައިވެ އެވެ.\nގާސިމް ދޫކޮށްލުމަށް ހައި ކޯޓުން އިއްޔެ ކުރި ހުކުމުން ސާބިތުވި ވަރަށް މުހިންމު އެހެން ކަމެއް އެބަ އޮތެވެ. އެއީ "ބާތިލްކަމެއްގެ މައްޗަށް ތަރުތީބުވެގެން އަންނަ ކޮންމެ ކަމަކީ ބާތިލު ކަމަކަށް ވާނެ" ކަމަށް ހުކުމްގައި އޮތް އިބާރާތެވެ.\nއެހެންކަމުގައިވާ ނަމަ، ގާސިމް ހައްޔަރު ކުރުމަށް ކޯޓުގައި އެދުނު އެދުމާއި ކޯޓުން ކުރި އަމުރާއި މުއްދަތު އިތުރު ކުރުމުގެ އަމުރު ބާތިލުވި ފަދައިން، ގާސިމްގެ މައްޗަށް މިހާރު ކޮށްފައިވާ ދައުވާ ވެސް އޭގެ ޒާތުގައި ބާތިލުވެގެން ދާނެ އެވެ. އެ ކަމުގެ ސަބަބެއް ކަމަށް، ގާސިމްގެ ވަކީލު މުހައްމަދު ވަހީދު ވިދާޅުވީ، ގާސިމްގެ މައްޗަށް ދައުވާކޮށްފައިވަނީ ގާސިމް ހައްޔަރުކޮށްފައި ހުރި މުއްދަތުގެ ތެރޭގައި ފުލުހުން ކުރި ތަހުގީގަށް ބިނާކޮށް ކަމަށް ވާތީ އެވެ.\nގާސިމް ހައްޔަރުކުރި ކުރުމަކީ ބާތިލު ހައްޔަރު ކުރުމަކަށް ވާއިރު، އެ ހައްޔަރުގެ މުއްދަތުގައި ކުރާ ތަހުގީގު ވެސް ވާނީ ބާތިލު އެއްޗަކަށެވެ. އަދި އެ ތަހުގީގުގެ މައްޗަށް ބިނާކޮށް ކުރާ ދައުވާ ވެސް ވާނީ ބާތިލު ދައުވާ އަކަށެވެ. އެއީ "ބާތިލު ކަމެއްގެ މައްޗަށް ތަރުތީބުވެގެން އަންނަ ކޮންމެ ކަމަކީ ބާތިލު ކަމަކަށް ވާނެ" ކަމަށް ހައި ކޯޓުގެ ހުކުމްގައި ކަނޑައަޅާފައިވާތީ އެވެ.\nއަނެއް ކަމަކީ ގާސިމްގެ ޝަރީއަތް މިއަދު ފެށުމަށް ފަހުގައި، އޭނާގެ މައްޗަށް ކުރެވޭ ދައުވާ އަށް ބިނާކޮށް، ޝަރީއަތް ނިމެންދެން އޭނާ ހައްޔަރުކޮށްފައި ބެހެއްޓުމުގެ އަމުރެއް ނެރުމެވެ. އޭނާގެ މައްޗަށް ދައުވާ ކުރަނީ އޭނާ ހައްޔަރުކޮށްފައި ހުރި މުއްދަތުގައި ހިންގި ތަހުގީގުގެ މައްޗަށް ބިނާކޮށް ކަމުގައިވާ ނަމަ، އެ ދައުވާގެ ޝަރީއަތް ނިމެންދެން ބަންދުގައި ބަހައްޓަން ކުރާ އަމުރު ވެސް ވާނީ ބާތިލު އެއްޗަކަށެވެ. މިއީ ހައި ކޯޓުން އިއްޔެ ކުރި ހުކުމުން ކަށަވަރު ކޮށްދޭ ކަމެކެވެ.\nގާސިމް އިބްރާހިމް އިއްޔެ ހައި ކޯޓަށް ހާޒިރުކުރުމާ ގުޅިގެން އެސަރަހައްދުގައި ގާސިމްގެ ސަޕޯޓަރުންނާއި އިދިކޮޅު ފަރާތްތަކުން ކުރި ހަޅުތާލުގެ ބައިވެރިންގެ ތެރެއަށް ފުލުހުން ވަނީ ޕެޕަސްޕްރޭ ޖަހާފައި. --މިހާރު ފޮޓޯ: ހުސެއިން ވަހީދު\nބާތިލެއްގެ މައްޗަށް ކުރާ ކަމެއް ބާތިލު ކުރުމަކީ ރާއްޖޭގެ ކޯޓުތަކުގައި މީގެ ކުރިން ވެސް ގާއިމުކޮށްފައިވާ ޕްރެސީޑެންޓެކެވެ. ގާނޫނާއި ގަވާއިދުގައި ބުނެފައިވާ އިޖުރާއާތުތަކާ ޚިލާފަށް ހޯދާފައި ހުންނަ ހެކި – އެ ހެއްކަކީ ކުށް ސާބިތުކުރުމަށްޓަކައި ކިތަންމެ ބޭނުންތެރި ހެއްކެއް ކަމުގައި ވިޔަސް – ގަބޫލު ނުކުރަނީ އެ ހެކި ހޯދާފައިވަނީ ބާތިލު އަމަލެއްގެ ތެރެއިން ކަމަށް ވާތީ އެވެ.\nދެން އޮތީ މި މައްސަލައިގައި ގާސިމް ވިދާޅުވާ ވާހަކަ އެވެ. އެއީ ގާސިމް ހައްޔަރު ކުރުމުގެ އަމުރަކަށް ފުލުހުންނަށް ކޯޓުގައި އެދެވުނީ އޮޅިގެންނެވެ. އަދި ކްރިމިނަލް ކޯޓުން އެ އަމުރު ނެރުނީ ވެސް އޮޅިގެންނެވެ. އޭގެ އިތުރުން، ގާސިމް ހައްޔަރުކުރީ ގާނޫނާ ޚިލާފަށޭ އެންމެން ގޮވަގޮވައި ތިއްބާ ދެ ވަނަ ފަހަރަށް އޭނާގެ ބަންދުގެ މުއްދަތު އިތުރުކުރީ ވެސް ކްރިމިނަލް ކޯޓަށް އެރި އޮޅުމަކުންނެވެ.\nއެހެންކަމުގައިވާ ނަމަ މުޅި ގައުމު މި އޮތީ އޮޅުމެއްގެ ތެރޭގަ އެވެ. ދިވެހި ސަރުކާރު ހިނގަނީ އޮޅުމެއްގެ ތެރޭގައި ނޫން ބާވަ އެވެ؟ މަޖިލީހުގެ ނިންމުންތައް ވަކި ބަޔަކު ބޭނުންހާ ގޮތަކަށް ނިންމަމުން އެ ދަނީ އޮޅުމެއް އަރައިގެން ނޫން ހެއްޔެވެ؟ ކޯޓުތަކުގެ ވާހަކަ ބާއްވާށެވެ.\nމީޑިއާ ރިޕޯޓްތަކުން އެނގޭ ގޮތުގައި، ހައި ކޯޓުގައި އިއްޔެ ބޭއްވި ޝަރީއަތުގެ އަޑުއެހުމުގައި ޕީޖީން ވަނީ، ގާސިމް ހައްޔަރު ކުރީ ގާނޫނާ ޚިލާފު ކަމަށް އެއްބަސްވެފަ އެވެ. ސުވާލަކީ އެކަން ޕީޖީ އަށް އެނގުނީ އިއްޔެގެ ޝަރީއަތުގެ މަޖިލީހުގައި ހެއްޔެވެ؟\nނޫނެކެވެ. އެންމެ ފުރަތަމަ ގާސިމް ހައްޔަރު ކުރުމާ އެކު ވެސް ޕީޖީ އަށް އެކަން އެނގޭނެ އެވެ. އެއީ ޕީޖީ އަށް ނޭނގި ފުލުހުން އެކަނި ކުރި ކަމެއް ކަމުގައިވާ ނަމަ، މީޑިއާތަކުން ކުއްލި ޚަބަރެއްގެ ގޮތުގައި އެ ވާހަކަ މުޅި ރާއްޖެ އަށް ފެތުރިގެން ދިޔަ ހިނދުން ފެށިގެން އެކަން ބަލައި ގާނޫނީ ގޮތުން ފިޔަވަޅު އެޅުމަކީ ޕީޖީގެ ގާނޫނީ ޒިންމާއެކެވެ.\nގާސިމްގެ ގާނޫނީ ވަކީލު ހިސާން ހުސައިން އިއްޔެ ވިދާޅުވި ގޮތުގައި ބައެއް ޒާތުގެ ކަންތައް ކުރަން ފުލުހުން ބޭނުންވެފައި ތިބޭލެއް ބޮޑުކަމުން އަވަސް އަރުވާލައިގެން، ވެރިން އަންގާ ގޮތަކަށް ބައެއް ކަންތައް ކުރަމުން ދިއުމަކީ ކަންބޮޑުވާން ޖެހޭ ކަމެކެވެ. ގާނޫނާ ޚިލާފު އަމުރުތަކަށް ތަބާވެ، ފުލުހުން ކުރަމުންދާ ކަންތަކާ މެދު ވަކިވަކި ފުލުހުން ޒިންމާ ނަގަން ޖެހޭނެ ކަމަށް ވެސް އޭނާ ވިދާޅުވި އެވެ.\nގާނޫނުއަސާސީ ބުނާ ގޮތުގައި ރާއްޖޭގެ ސިޔާދަތީ ބާރު ލިބިގެންވަނީ ގާނޫނުއަސާސީ އަށެވެ. މި އަސާސްގެ ތަފްސީލުގައި ގާނޫނުއަސާސީގެ އަށް ވަނަ މާއްދާ ބުނެފައިވަނީ، ދިވެހި ދައުލަތުގެ ތިން ބާރު ވެސް ހިންގަންވާނީ ގާނޫނުއަސާސީގައިވާ ގޮތުގެ މަތީން ކަމުގަ އެވެ. މާނައަކީ ރާއްޖޭގައި ގާއިމުވެފައި ވަނީ ދުސްތޫރީ ސިޔާދަތު (ކޮންސްޓިޓިއުޝަނަލް ސުޕްރިމަސީ)ގެ މަބްދައުތަކެވެ.\nއެހެންކަމުން، ދައުލަތުގެ އެންމެ އިސް ވެރިޔާ ކަމުގައިވާ ރައީސުލްޖުމްހޫރިއްޔާ ވެސް އަމަލު ކުރައްވަން ޖެހޭނީ ގާނޫނުއަސާސީއާ އެއް ގޮތަށް ކަމަށް 106 ވަނަ މާއްދާގައި ވެ އެވެ. ރައްޔިތުންގެ މަޖިލިސް ހިންގަންވާނީ އަދި ގާނޫނުތައް ހަދަންވާނީ ގާނޫނުއަސާސީއާ އެއް ގޮތަށް ކަން ގާނޫނުއަސާސީގެ 88، 143 ވަނަ މާއްދާ އިން އެނގެ އެވެ. ޝަރުއީ ދާއިރާގެ އެންމެހައި ނިންމުންތައް ނިންމަންވާނީ ގާނޫނުއަސާސީއާ އެއް ގޮތަށް ކަން 128 ވަނަ މާއްދާ އިން އެނގެ އެވެ.\nގާނޫނީ އޮނިގަނޑު މި އުސޫލުން ތަރުތީބުވުމުގެ ނަތީޖާއަކަށް ވާނީ، ރާއްޖޭގައި ހަދާ ކޮންމެ ގާނޫނަކާއި ގަވާއިދެއް ވެސް ގާނޫނުއަސާސީއާ ޚިލާފު ނުވާ ގޮތަށް ހެދުމެވެ. އެހެންކަމުން ގާނޫނާ ޚިލާފަށް ނުވަތަ ގަވާއިދާ ޚިލާފަށް ކަމެއް ކޮށްފި ނަމަ ގާނޫނުއަސާސީން ކަށަވަރުކޮށްދޭ ގާނޫނުގެ ވެރިކަމާއި ދުސްތޫރުގެ ސިޔާދަތު ގެއްލިގެން ދާނެ އެވެ.\nއިތުރު ލިޔުންތައް ފުލުހުން މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް ކްރިމިނަލް ކޯޓް ހައި ކޯޓް ޖުމްހޫރީ ޕާޓީ ޖުޑީޝަރީ އިދިކޮޅު ފަރާތްތައް


އުތުރުގެ އަލިތައް - ވިކިޕީޑިއާ\nމިއީ ދުނިޔޭގެ ދެކޮޅު (އުތުުރު ބިތް އަދި ދެކުނު ބިތް) ހިމެނޭ ހިސާބުން ރޭގަނޑު އުޑުމަތިން ފާހަގަވާ އަލިގަނޑެކެވެ. ނުވަތަ ޕޯލާރ ޒޯން އިން ބައެއް ފަހަރު ރޭގަނޑު ފެންނަ އަލިގަނޑެކެވެ. މިސަބަބަށްޓަކައި އަރޯރާ ޕޯލާރިސް މިއަލިތަކަށް ނިސްބަތްކޮށް ކިޔައި އުޅެއެވެ. ދުނިޔޭގެ އުތުރު ބިތުން ފެންނަ މިވައްތަރުގެ އަލިތަކަށް އަރޯރާ ބޮރެއާލިސް، އަދި ދެކުނު ބިތުން ފެންނަ އަލިތަކަށް އަރޯރާ އޮސްޓްރާލިސް އޭ ކިޔައި އުޅެއެވެ.\nޢާންމު ގޮތެއްގައި އުތުރުގެ އަލިތަކޭ ކިޔަނީ އުތުރު ބިތުން ފެންނަ ނުވަތަ ފާޅުވާ މިވައްތަރުގެ އަލިތަކަށް ނިސްބަތް ކޮށެވެ. އަރޯރާ ބޮރެއާލިސްގެ ނަންދެވިފައިވަނީ އިހުޒަމާނުގައި ގްރީކުންގެ ފަތިހުގެ ކަލާންގެ އަރޯރާ، އަދި ގްރީކު ބަހުން އުތުރުން ޖެހޭ ވަޔަށް ކިޔައި އުޅޭ ބޮރެއާލިސް އާއި ގުޅުވައިގެންނެވެ. ގްރީކުންގެ މެދުގައި އުތުރުން ޖެހޭ ވައިގެ ކަލާންގެ އަށް ވެސް ކިޔަނީ ބޮރެއާލިސް އެވެ.\nމިއަލިތައް ޢާންމުގޮތެއްގައި އުތުރު ފަރާތުގެ އުދަރެހުން ފާޅުވަނީ މަޑު ރަތްކުލައެއްގައެވެ. އަރޯރާ ބޮރެއާލިސް އޭ ކިޔޭ އަލިތައް ޢާންމު ގޮތެއްގައި ފާޅުވަނީ ސެޕްޓެމްބަރުން އޮކްޓޯބަރަށް އަދި މާރޗުން އޭޕްރީލް މަހުގެ ނިޔަލަށެވެ. ނޯރވޭގެ އުތުރުގެ ސަރަހައްދުން މިއަލިތައް އެންމެ ސާފުކޮށް ފެންނަށް ހުންނަނީ އޮކްޓޯބަރު، މާރޗް އަދި އޭޕްރީލް މަހުގެ ތެރޭގައެވެ.\nއާދަޔާ ޚިލާފަށް އިރުގެ ހަރަކާތްތައް މަތިވެފައިވާނަމަ ނޯރވޭގެ އެންޑިނެސް އަށް އުޑުމަތި ސާފު އަދިރި ކޮންމެ ރެއަކު ފެނެއެވެ. އެމެރިކާގެ އެލަސްކާ އަށް ކޮންމެ މަހަކު 5-10 ފަހަރާއި ދެމެދުގެ މިންވަރަކަށް ފެނެއެވެ. ނޯރވޭގެ އޮސްލޯ އަށް މަހަކު3ރޭ ފެނެއެވެ. އެމެރިކާ އަދި ކެނެޑާ ގުޅުވައިދޭ ބޯޑަރު އޮންނަ ހިސާބަށް އަހަރަކު 2-4 ފަހަރު ފެނެއެވެ. މެކްސިކޯ އަދި މެދުތެރޭ ކަނޑުގެ ގައުމުތަކަށް ކޮންމެ 100 އަހަރަކުން 1 ފަހަރު ފެނުމަކީ އެކަށީގެންވާ ކަމެއްކަމަށް ސައިންސްވެރިން ބުނެއެވެ.\nބުނެވޭގޮތުގައި މިއަލިތައް އުފެދެނީ ވަކި މިންވަރެއްގެ ބާރު ނުވަތަ ހަކަތަ އުފައްދައިދޭ އިލެކްޓްރޯން ތަކެއްގެ ސަބަބުންނެވެ. ނުވަތަ 1500-1000 ޥޯޓާއި ދެމެދުގެ ބާރު މިނުގައި ދައުރުވާ އިލެކްޓްރޯއިން އުފައްދައިދޭ ހަކަތައިންނެވެ. އަލިތައް އުފެދެނީ 150-80 ކިލޯ މީޓަރު އުހުގައި ޖައްވުގެ ތެރޭގައި މި އިލެކްޓްރޯންތަކާއި ޖައްވުގެ ތެރޭގައި ހިމެނޭ ވައިގެ ޒައްރާތަކާއި ޖެހި ފުށު އަރާގޮތް ވުމުންނެވެ. ބައެއް ފަހަރު މިއަލިތައް ފެންނަނީ އުޑުމަތީގައި އިރުން ހުޅަގަށް ދަމާލެވިފައިވާ ފަރުދާތަކެއްގެ ސިފައިގައެވެ. އަނެއް ބައި ފަހަރު ވަށްބުރެން ހެން ނުވަތަ ވިއްސާރަ ދުންޏެއްހެން ވެސް ފާޅު ވެއެވެ.\nބައެއް ތިއަރީތައް ބުނާގޮތުން މިއަލިތައް އުފެދިގެން އަންނަނީ އިރުން ފޮނުވާ ނުވަތަ ބޭރުކުރާ ސޯލާރ ޕާޓިކްލް ތަކުންނެވެ. ފަޒާގެ ތެރޭގައި ހުންނަ މިޕާރޓިކްލް ތައް ޕްލާޒްމާ ކްލައުޑްގެ ގޮތުގައި ސިކުންތަކު 1000-300 ކިލޯ މީޓަރާއި ދެމެދުގެ ބާރު މިނުގައި ފަޒާގެ ތެރޭގައި ދައުރުވެއެވެ. އެހެން ނަމަވެސް މިޕްލާޒްމާ ކްލައުޑްތައް އަހަރެމެންގެ ބިމާއި ހަމައަށް ވާޞިލްވުމަށް 3-2 ދުވަސް ނަގައެވެ. ބިމާއި ކައިރިވުމުން ބިމުގައި ހުންނަ ދަގައްފާނީ ބާރުގެ އެހީގައި ދުނިޔޭގެ ދެކޮޅަށް މިބުނި ކްލައުޑްތައް ގެންދެއެވެ.\nފަޒާގެ ތެރޭގައި ދުނިޔޭގެ ދެކޮޅުގައި މިބުނި ސޯލާރ ޕާޓިކްލް ތައް ޖަމާވުމުން ޖައްވުގެ ތެރޭގައި ހިމެނޭ ވައިގެ ޒައްރާތަކާއި، ޖެހި ފުށުއަރައި ހަކަތައެއް އުފައްދައެވެ. އަދި އަރޯރާ ނުވަތަ އަލިގަނޑުތައް އުފެދިގެން ދެއެވެ.\nމީލާދީން 1741 ގައި ހިއޯޓަސް އަދި ސެލްޒިއަސް މިއަލިތަކުގެ ތެރޭގައި އިލެކްޓްރިކް ކަރަންޓް ހުންނަކަން ހޯދިއެވެ. އުތުރުގެ އަލިތަކަށް އޭގެ ސައިންޓިފިކް ނަން އަރޯރާ ބޮރެއާލިސް އެންމެ ފުރަތަމަ ދިނީ އިޓަލީގެ އިލްމުވެރިއެއް ކަމުގައިވާ ގެލީލިއޯ ގެލީލީ އެވެ. މިއަލިގަނޑު ބެލުމަށް އަލިގަނޑު ފާޅުވާ ހިސާބަށް ކޮންމެ އަހަރަކު ވެސް އެތައް ހާސް ބަޔަކު ޒިޔާރަތް ކުރެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 އޮގަސްޓު 2011، 06:56 ގައެވެ.


Thoonu Hathiyaaru Hifaigen Thibi Bayaku Kunoozah Vannan Massakkai Kohffi - Vaguthu\nޖޭޕީގެ ބައެއް މެންބަރުން ރޭ ކުނޫޒު ކައިރީގައި - ފޮޓޯ: ޖޭޕީ\nތޫނު ހަތިޔާރު ހިފައިގެން ތިބި ބަޔަކު ޖުމްހޫރީ ޕާޓީގެ އޮފީސް އަދި މައި ހަރުގެ ހުންނަ މ. ކުނޫޒް އަށް ރޭގެ ވަގުތެއްގައި ބަޔަކު ވަންނަން މަސައްކަތްކޮށްފިއެވެ.\nކޮވިޑް-19 އާ ހެދި މާލެ ސިޓީ ފުރަބަންދުކޮށްފައިވާ އަދި ކުނޫޒުވެސް ބަންދުކޮށްފައިވާ އެ ދަނޑިވަޅުގައި އެތަނަށް ވަންނަން މަސައްކަތްކޮށްފައި ވަނީ ތިން މީހުންގެ ގުރޫޕަކުންނެވެ. އެ މީހުން ވަނީ ރޭ ކުނޫޒު ގޯޅިގަނޑުގައި ހުންނަ އެހެން ގެއަކަށް ވަނުމަށްވެސް މަަސައްކަތްކޮށްފައެވެ.\nކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު އަދި ޖުމްހޫރީ ޕާޓީގެ ޗީފް ސްޕޯރކްސް އަލީ ސޯލިހް "ވަގުތު"އަށް ވިދާޅުވީ، ކުނޫޒަށް ބަޔަކު ވަންނަން މަސައްކަތްކޮށްފައިވާ މަންޒަރު ފެންނަ ވީޑިއޯ އާއި ފޮޓޯތައް ލިބިފައި ވަނީ 2:30 ހާއިރު ކަމަށެވެ. އަދި މިއީ ސިޔާސީ ގޮތުން ބަޔަކު ކޮށްގެން އުޅޭ ކަމެއް ކަމަށް ގަބޫލު ނުކުރެވޭ ކަމަށް އަލީ ސޯލިހު ފާހަގަކުރެއްވިއެވެ.\n"އަޅުގަނޑު ނުދަންނަވާނަން މިއީ ސިޔާސީގޮތުން ނޫނިއްޔާ ސިޔާސީ ކަމެއްގައި އައިސް ޖުމްހޫރީ ޕާޓީ އޮފީހަށް ވަންނަން އުޅުނީއެކޭ، އެހެން ދަންނަވަން ވަރަށް އުނދަގޫ، ކުނޫޒަށް ވަންނަން މަސައްކަތް ކުރި ބަޔަކު ދެން މަސައްކަތްކޮށްފައި ވަނީ' އެ ގޯޅިގަޑު ތެރޭގައި ހުންނަ ގެއަކަށްވެސް ވަންނަން". އަލީ ސާލިހު ވިދާޅުވިއެވެ.\nއޭނާ ވިދާޅުވީ، އެ މީހުން ކުނޫޒަށް ވަންނަން މަސައްކަތްކޮށްފައި ވަނީ އެ އޮފީހުގެ މައި ގޭޓުގައި ފައިން ތަޅާ އަދި ތޫނު ހަތިޔާރު ބޭނުންކޮށްގެން ކަމަށެވެ. އަދި އެ މަންޒަރު އެ ވަގުތު ކުނޫޒުގެ އެތެރޭގައި ތިބި ބަޔަކަށް ފެނިފައިވާ ކަމަށްވެސް އަލީ ސޯލިހު ވިދާޅުވިއެވެ.\nއަދި އެ މަންޒަރު ފެނިފައި ވަނީ މި ފުރަބަންދުގައި ކުނޫޒު ތެރޭގައި ބަންދުވެގެން ތިބި މީހުންނަށް ކަމަށްވެސް އޭނާ ވަނީ ފާހަގަކޮށްފައެވެ. އަދި އެ މީހުން އެކަން ޖޭޕީގެ ކައުންސިލް ބޭފުޅުންނަށް އެންގި ކަމަށާއި، އެ މީހުންވެސް އެ ސަރަހައްދަށް ދިޔަ ކަން އަލީ ސާލިހު ފާހަގަކުރެއްވިއެވެ.\nއަދި މިކަންކަން ފުލުހުންނަށް ރިޕޯޓް ކުރުމުން ފުލުހުން އައިސް އެ މީހުން ހައްޔަރުކޮށްގެން ގެންގޮސްފައިވާ ކަމަށް އޭނާ ވިދާޅުވިއެވެ. އޭނާ ވަނީ މިކަމަށް ފުލުހުން ހާޒިރުވެފައި ވަނީ ވަރަށް އަވަހަށްކަންވެސް ފާހަގަކޮށްފައެވެ.\nމެއި 25, 2020 15:20\nމިއީ ވިލާގެ މުވައްޒަފުންނަށް ވަރަށ ނިކަމެތިކަން ވަމުންދާ ދަނޑުވަޅެއް\nމެއި 25, 2020 16:12\nމެއި 25, 2020 17:04\nގާސިމްބޭގެ ޑިނގުވަނީ ވަރަށް ބޮޑަށް ވެއްޓިފައި! އެހެންވެ ބަޔަކުންނަށް އެތިކޮޅެއް ދީގެން ނަންބަރު އަރުވާލަން ކުޅެފައި އޮތް ޑްރާމާއެއް ތިއީ! އެއްފަހަރެއްގައި ގާސިމްބެ އޮތެއްނު ހާޓުއެޓޭކްޖެހިގެން ބުރާންތިވެފައިވެސް! ތިއީވެސް އޭގެ އެޕިސޯޑެއް!\nމެއި 25, 2020 17:28\nތިވާނީ ބުރުމާ ނަގަން ވަންނަން އުޅުން ބައެއްކަމަށް\nމެއި 25, 2020 17:56\nކޮބާތަ އެ ގާސިމް އޭކިޔާ ޖާހިލު އަދިވެސް މުވައްޒަފުންނަން2މަހުގެ މުސާރަނުދީ ރޮދަ އިނާޔަށް ނުދީ ސަރުކާރުން ޖެހޭ އޭނައަށް ދީފަހުރި ހުރިހާ ރިސޯޓެއްނަގާގެންވެސް މުވައްޒަފުންނަން މުސާރަދޭއް\nމެއި 25, 2020 18:13\nޖުމްހޫރީ ޕާރޓި އެއީ ސްޕޯކްސް ޕާސަން ބައިތިއްބާ ވަރުގަ ޕާޓިއެއްތަ. މިވަގުތު ބުރުމާ ގާސިމު ވަރުގެ ފަޤީރު މީހެއް ނެތް މުޅި ޤައުމުގަ ވެސް. ތިއޮތީ ކުޅިގަނޑު ފެށިފަ. ކިތައް އާއިލާ ހާލުގަ ޖައްސާފަ އޭނަ އެހުރީ އަނބިގޮއްޔެ ގޮވައިގެން ރިސޯޓުގަ ފިލާ\nމެއި 25, 2020 19:13\nޕީޖީ އާ ސުވާލު ކޮށްލަން ރަނގަޅު ވާނެ އެވެ.\nމެއި 25, 2020 20:39\nކުށްވެރިންނަށް ލުއިދީ މިނިވަންކުރީމަ އިލޮށި ހެރެނީ އަމިއްލަ ލޮލަށް\nމެއި 25, 2020 22:34\nކަލޯމެންނަން ހަމަނޭވާ ލެވުނީގާސިމް ދުނިޔޭގައި ހުރުމުން ތިއަގަ އަރުވަބީ ގާސިމަކީއެތައް ނިކަނެތި ރައްޔިތުންނަން އެތަން މިލިއަން ފައިސާ އެއް ﷲ އަށްޓަކައި ހޭދަކޮއްފައިވާ ބޭކަކެއް


First Lady Fazna ge thaureef aai thaaeedhu Bigey ah | Mihaaru\nފަސްޓް ލޭޑީ ފަޒްނާގެ ތައުރީފާއި ތާއީދު ބިގޭ އަށް\nފަސްޓް ލޭޑީ ފަޒްނާ އަހުމަދު ރަސްމިއްޔާތެއްގައި ބައިވެރިވެވަޑައިގަންނަވަނީ.---ފައިލް ފޮޓޯ: މިހާރު\n11 ޖޫން 2021 - 20:12\nއަލިފުށީ ދާއިރާގެ އެމްޑީޕީގެ މެމްބަރު މުހައްމަދު ރަޝީދު ހުސައިން (ބިގޭ) އަށް އެ ޕާޓީގެ ބައެއް ސަޕޯޓަރުންނާއި އެ ޕާޓީ ލީޑަޝިޕްގެ ބައެއް ބޭފުޅުންގެ ފާޑުކިޔުން އަމާޒުވެފައި ވަނިކޮށް، ރައީސް އިބްރާހިމް މުހައްމަދު ސޯލިހުގެ އަނބިކަނބަލުން ފަސްޓް ލޭޑީ ފަޒްނާ އަހުމަދު، ބިގޭގެ ދިފާއުގައި މިއަދު ނުކުންނަވައިފި އެވެ.\nސަރުކާރާއި ރައްޔިތުންގެ މަޖިލިސް ވެސް ހިންގާ ޕާޓީ، އެމްޑީޕީގެ ތެރޭގައި އުފެދެމުން އައި މައްސަލަތައް މި ފަހުން ބޮޑުވެ އާންމުންނާ ހަމައަށް ތިލަވީ، ކުރީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލާގެ އިންކުއަރީ އަށް ހުރަސް އެޅުމަށް ރައީސް އިސްވެ ހުންނަވައިގެން ބިގޭ މެދުވެރި ކުރައްވައި، މަޖިލިސް މެންބަރުންނަށް ނުފޫޒު ފޯރުއްވަން އުޅުއްވާ ކަމަށް ނަޝީދާއި އެ މަނިކުފާނުގެ އަރިސް ބޭފުޅުން ތުހުމަތު ކުރެއްވުމާ ގުޅިގެނެވެ.\nނަޝީދުގެ އެންމެ އަރިސް ބައެއް ބޭފުޅުން ތުހުމަތު ކުރައްވާ ގޮތުގައި ރައީސް އިބްރާހިމް މުހައްމަދު ސޯލިހު ނުވަތަ ސަރުކާރު ބޭނުންވާ ގޮތަށް ރައްޔިތުންގެ މަޖިލީހުގެ ތެރޭގައި ކަންކަން ބަދަލު ކުރެއްވުމުގައި އިސްކޮށް ހުންނެވި އެއް ބޭފުޅަކީ ބިގޭ އެވެ. އެ ބޭފުޅުން ބައެއް ހާލަތުތަކުގައި ހިތްހަމަޖެހިވަޑައިނުގަންނަވާ އެއް ކަމަކީ ނަޝީދު ބޭނުންފުޅުވާ ގޮތަށް ބައެއް ކަންކަން މަޖިލީހުގެ ތެރެއިން ނުނިމޭތީ އެވެ.\nނަޝީދުގެ ބައެއް ސަޕޯޓަރުން ބިގޭ އަދި ސަރުކާރަށް ވަރަށް ބޮޑަށް ފާޑުކިޔަމުން އައި މި ދަނޑިވަޅުގައި އޭނާ ރާއްޖެ ޓީވީގައި މިއަދު ދެއްކެވި ވާހަކަތަކަށް ތާއީދު ކުރައްވައި ފަސްޓް ލޭޑީ ފަޒްނާ ފޭސްބުކްގައި ވިދާޅުވީ، ބިގޭ ވާހަކަ ދެއްކެވީ ސީދާ މައްސަލަތަކަށް ކަމަށާއި ވަކި ބޭފުޅަކު މޮޅުކޮށް ނުވަތަ ދެރަކޮށް ނުހައްދަވާ ކަން ފާހަގަ ކުރެއްވުނު ކަމަށެވެ.\nނިންމުންތައް ނިންމެވުމުގައި އިސްކަން ދެއްވަނީ ވަގުތާ ހާލަތަށް ބަލައި ގައުމަށް އެންމެ ފައިދާ ހުރި ގޮތަށް ކަމަށް ބިގޭ ވިދާޅުވި ވާހަކަ ވެސް ފަޒްނާ ފާހަގަކުރެއްވި އެވެ.\nއަލިފުށީ ދާއިރާގެ މެމްބަރު މުހައްމަދު ރަޝީދު ހުސައިން ރައްޔިތުންގެ މަޖިލީސް ހުޅުވާ ޖަލްސާއަކަށް ވަޑައިގަންނަވަނީ.---ފައިލް ފޮޓޯ\n"ބިގޭއަކީ ވެސް ބަސް މަދު އަމަލު ގިނަ، ސިޔާސީ ތަޖުރިބާ ހުރި، ކެރޭ ހީވާގި ލީޑަރެއް ކަން ހާމަވެގެން ހިނގައްޖެ،" އެއްބަނޑުއެއްބަފާ ކޮއްކޯފުޅަކާ ކައިވެނި ބައްލަވައިގެން އުޅުއްވާ ބިގޭ އަށް ތައުރީފު ކުރައްވަމުން ފަސްޓް ލޭޑީ ވިދާޅުވި އެވެ.\nއެމްޑީޕީއާ ގުޅޭ ގޮތުން ބިގޭ މިއަދު ފާހަގަކުރެއްވި އެއް މައްސަލައަކީ އެ ޕާޓީގެ މަސައްކަތް ދެބައިވުމުގެ ބިރެވެ. އޭނާ ވިދާޅުވި ގޮތުގައި ޕާޓީ ދެބައި ނުވިޔަސް، މަޖިލީހާއި ސަރުކާރު ދެމެދު ހިޔާލު ތަފާތުވުން ބޮޑުވެ މަސައްކަތްތައް ދެބައިވަމުންދާތަން ފެނިވަޑައިގަންނަވަ އެވެ. އަދި ސަރުކާރު ޖަވާބުދާރީ ކުރުވުމުގައި އުނދަގޫވާ ކަންކަން ކުރަމުން އަންނަ ކަމަށް ވެސް ބިގޭ ވިދާޅުވި އެވެ.\n"ސަރުކާރު ޖަވާބުދާރީ ކުރުވުމުގެ ތެރޭގައި އިންތިހާބުތަކުގައި އެމްޑީޕީން ވެފައިވާ ވައުދުތަކަށް ހުރަސް އެޅޭ ގޮތަށް ޖަވާބުދާރީ ކުރުވުމަކީ އެމްޑީޕީ އާއި ގައުމު ވެސް އުންމީދު ކުރާނެ ކަމެއް ނޫން،" ކުރީގެ ރައީސް މުހައްމަދު ވަހީދުގެ އަނބިކަނބަލުން އިލްހާމް ހުސައިންގެ ވެސް ކޮއްކޯފުޅު ބިގޭ ވިދާޅުވި އެވެ.\nMajileehaai sarukaaru massala jehi, MDP ge massakai dhebai vedhaane: Bigey\nނަޝީދު ވަރަށް ބޮޑަށް ތާއީދު ކުރައްވާ ބަރުލަމާނީ ނިޒާމާ ގުޅޭ ގޮތުން ބިގޭ ވިދާޅުވީ، ރައީސް އިބްރާހިމް މުހައްމަދު ސޯލިހު އިންތިހާބު ކުރީ ފަސް އަހަރަށް ކަމަށާއި އެ ފުރުސަތު ދޭން ޖެހޭ ކަމަށެވެ. އަދި ގައުމު މި އޮތް ހާލަތުގައި އެންމެ ރަނގަޅީ ރިޔާސީ ނިޒާމު ކަމަށާއި ނަމަވެސް ފަހުން ހާލަތު ބަދަލުވެއްޖެ ނަމަ އެ ވަގުތަކު އެންމެ ރަނގަޅު ގޮތަށް މަސައްކަތް ކުރައްވާނެ ކަމަށް ވިދާޅުވި އެވެ.\nއެ ވާހަކަތަކަށް ފަޒްނާ ތާއީދު ކުރެއްވި ނަމަވެސް ޓެރަރިސްޓް ހަމަލާގައި ލިބުނު އަނިޔާތަކަށް ފަރުވާ ހޯއްދަވަން މިހާރު ޖަރުމަނުގައި ހުންނެވި ނަޝީދު މިއަދު ވަނީ ބިގޭ އަށް ހަމަލާތަކެއް ފޮނުއްވައިފަ އެވެ. ރާއްޖެ ޓީވީގައި ބިގޭ ދެއްކެވި ވާހަކަތަކަށް ފަހު، ނަޝީދު ކުރެއްވި ޓުވީޓެއްގައި ވިދާޅުވީ، ބިގޭގެ ސިޔާސީ ފައިދާއަށްޓަކައި އޭނާ އަމިއްލަ އަށް ކުރައްވާ ކަންކަމާއި ވިދާޅުވާ ބަސްތައް ބިގޭ އަށް އެނގިވަޑައިގަންނަވާނެ ކަމަށެވެ.\nސަރުކާރާއި ރައްޔިތުން މަޖިލީހުގައި އެންމެ ބާރު އޮތް ޕާޓީ، އެމްޑީޕީ ތެރޭގައި މި މައްސަލަތައް ފެށިގެން އައި ވަކިވަކި ސިފައިން މަޖިލީހަށް ހާޒިރު ކުރަން ދެކޮޅު ހަދައި، މަޖިލީހަށް ސިޓީއެއް ފޮނުވި ޑިފެންސް މިނިސްޓްރީގެ ނައިބު ހަސަން ޒަމީލަށް ފިޔަވަޅު ނާޅަން މަޖިލީހުގެ އިމްތިޔާޒް އަދި ސުލޫކް ކޮމިޓީން ނިންމި ހިސާބުންނެވެ.\nއެ މައްސަލާގައި އެމްޑީޕީ ދެފަޅިވި ނަމަވެސް ނަޝީދުގެ ހަމަލާގެ އިންކުއަރީ ހިންގާ، 241 ކޮމިޓީ އަށް ވަކިވަކި ސިފައިން ހާޒިރުވެ އަންނަނީ ޖަވާބުދާރީވަމުންނެވެ.\nރައީސް މުހައްމަދު ނަޝީދު އެމްޑީޕީ ރައީސް އިބްރާހިމް މުހައްމަދު ސޯލިހް ފަސްޓް ލޭޑީ ފަޒްނާ އަހުމަދު މެމްބަރު މުހައްމަދު ރަޝީދު ހުސައިން (އަލިފުށި)\nހިތްވަރު ނެތީކީ ނޫން އަނދާ އަލިފާން ގަނޑަކަށް ދަރު އަޅަން ބޭނުން ނުވަނީހެން ހީވަނީ . އެއްފަރާތުގަ ހުރީ އަމިއްލަ އެދުމާއިގެން ކޮށްފަ ނުކުރާނެ ކަމެއްވެސް ނޭގޭ މީހެއް.\nރައީސް ނަޝީދު މިހާރު އެ އުޅުއްވާގޮތް، އަހަރުމެން ބަލައިގަންނަ ރައީސް ނަޝީދާ ވަރަށް ނުފާޑު، ޑިމޮކްރަސީ ވެސް އޮޅިއްޖެ، މިނިވަންކަމާއި ޚިޔާލް ފާޅުކުރުުގެ މިނިވަންކަންވެސް މި ޑިމޮކްރަސީގައި މިވަނީ އެމީހަކު ބޭނުންވަޤުތަކު ބޭނުން ގޮތަކަށް ބަދަލު ވާންޖެހޭ އެއްޗަކަށް.\nއަހަރުމެން އަބަދުވެސް ދަންނަ މީހާ ހަމަ މި ފެންނަނީ! ކަލޭމެންކުދިންނަށް ކުރިން އޭނަ ނޭނގޭކަމެއްނު ތިއެނގުނީ!\nބިގޭ އަށް މުހިންމެއްނޫން ނަޝީދަށް "ރަނގަޅީ" މިވެނިހެން އެވެނިހެން ހެދިއްޔާއޭ ބުނާ ކޮންމެ ކަމަކަށް ޢަމަލު ކުރުމެއް. އަބަދުވެސް އިސް ކުރަންޖެހޭނީ ދީނާއި ޤައުމު.\nވަރަށް ނާގާބިލް މީހަކު ހުނަގާނަށް ލައިގެން، ތިމާގެ އެންމެން އޮޑިޔަށް އަރުވައިގެން ގައުމު ހަލާކުވާއިރުވެސް އެއްވެސް އެއްޗެއް ވިދާޅެއް ނުވާނަންތޯ؟؟.\nބިގޭއަކީ އަހަރެންގެ ކުޑިއިރުގެ ވަރަށް ގާތްމީހެއް. އެއްކޮށް ކައިބޮއި، އެއްކޮށް ހުރިހާ ކަމެއްކޮށް އުޅުނު މީހެއް. އަހަރެންނަށްވުރެ ބޮޑަށް ބިގޭ އެނގޭނެމީހަކު ނުހުންނާނެ. ބިގޭއަކީ ތިބުނާޒާތުގެ ކަންކަން ކުރާނެ މީހެއް ނޫން. އަބަދުވެސް ނައިސްކޮށް ސޮފްޓް ސްޕޯކަން މީހެއް. އެހެންވީމަ ބިގޭގެ އަގު ވައްޓާލަން ބަޔަކު ރާވައިގެން ހިންގާ ކަންކަން އަހަރެން ކުއްވެރިކުރަން.\nއޭނަ ބޮން ގޮއްވިއިރު ކީއްވެ ނުހުއްޓުވީ؟?\n“އެއްބަނޑުއެއްބަފާ ކޮއްކޯފުޅަކާ ކައިވެނި ބައްލަވައިގެން އުޅުއްވާ ބިގޭ އަށް ތައުރީފު ކުރައްވަމުން ފަސްޓް ލޭޑީ ވިދާޅުވި އެވެ.“\nއެހެންދޯ ވާނީ. އެވަރަށް މީހުނަށް ޓާގެޓުކޮށް އަބުރު ކަތިލާ، ކާޅަށް ކާންދީ ހަދާއިރުވެސް ދިފާއުގަ އެއްޗެއް ބުނެލަން ކެރޭނީ ހަމަ ގާތްތިމާގެ ކަމެއް ހުރި ބުރަދަނެއް ހުރި މީހަކަށް. ބުނެލަންޖެހެނީ ގިނަފަހަރު އެހާ ހިތަވަރެއް ހުންނާނީވެސް އަންހެނެއްގެޔޭ. ތިޔަ ކިޔާ ރަހުމަތްތެރީން ގިނަފަހަރު ތިބޭނީ ބޮނދާ، ސިޔާސީގޮތުން ކުރިމަތިވެދާނެ ކަމަކާހެދި، ވަޒީފާ ގެއްލި "ނިކަމެތި" ވެދާނެ ކަމަށް ބިރުން.\nއަންނި ޖަރުމަނުގައި ހުރެގެން ދޭ ރޮކެޓް ހަމަހާއިން ގައުމު ދިފާއުކުރުމައް އަޔަންޑޯމް އެކްޓިވޭޓް ވީ. އަވަހައް ދާންވީ ޕޮޕްކޯން ތައްޓެއް ހިފައިގެން އަންނަން.\nމެޑަން ސަރުކާރާ ދެރައްޖައްސަން ވެއްޖެ\nރައީސް ކަން ނުލިބުނިންޔާ ބޮޑުވަޒީރުކަން، ބޮޑުވަޒީރުކަން ނުލިބުނިއްޔާ ސޯލިހް ވައްޓާފަވެސް ރައީސްކަން އެބަ ބޭނުންވެޔޭ. މަޖުލިސް ލިބި، މަޖުލީސް ރައީސްކަން ކޮށްގެން ހިތްނުފުރެއޭ. އެމް.ޑީ.ޕީ މީހުން ވެރިކަމަށް އައީ ރައީސް ނަޝީދު ދައްކައިގެންނޭ ޓުވިޓަރގަ ވަރަށް ކިޔާ. ބުނެލަން އޮތީ އެމް.ޑީ.ޕީ ވެރިކަމަށް ވެސް މަޖުލީހަށް ވެސް އައީ "ރައްޔިތު މީހާ، ރައްޔިތު މީހާ" ކިޔައިގެންނޭ. މިހާރު ރައްޔިތުމީހާ މަތިން ހަދާންނެތް ނެތް!!!\nސެޓީ / ހަފްސީނާގެ\nއަހަރެން ދެކޭގޮތުގައި ބިގޭ ދައްކާ ވާހަކަވެސް އަޑުއަހަންޖެހޭ. އެއްވެސް ހައްގަކާނުލައި މީހަކު އެގޮތަށް ޓްވިޓަރ އިންނާއި ފޭސްބުކް ބޭނުންކޮށްގެން އެކިއުޒް ކުރެވިގެން ނުވާނެ. ބިގޭއަށްވެސް ބިގޭގެ ރައިޓްސް ލިބިގެންވޭ


REPORT: Bid nukoh dinun "katu" ge dhoreh ta?\nބިޑްނުކޮށް ދިނުން "ކަޓު" ގެ ދޮރެއް ތަ؟\nމި ސަރުކާރުން ކުރިއަށް ގެންދާ ތަރައްގީގެ އެންމެ ބޮޑު އެއް މަޝްރޫއު ކަމަވާ ގުޅިފަޅު ބަނދަރު މަޝްރޫއަށް ބިން ހިއްކަނީ -- ފޮޓޯ: ޕީއެސްއެމް\nބިޑް ނުކޮށް މަޝްރޫއުތައް ދޭން އެންމެ ފުރަތަމަ ފެށީ ރައީސް އަބްދުﷲ ޔާމީންގެ ވެރިކަމުގަ އެވެ. އެވެރިކަމުގައި ބިޑަކާ ނުލައި ރިސޯޓުތައް ދޫކުރެވޭ ގޮތަށް ހާއްސަ އުސޫލެއް ހެދި އެވެ. އަދި މި އުސޫލުގެ ދަށުން ރަށްތަކެއް ދޫކުރި އެވެ. ނަމަވެސް އޭރުގެ އިނދިކޮޅު އަދި މިހާރު ވެރިކަމުގައި ތިބި ފަރާތްތަކުން އެކަމަށް ބޮޑަށް ފާޑުކިޔައި، އެކަން ނުކުރުމަށް ގޮވާލި އެވެ. އެކަމަކީ ކޮރަޕްޝަނަށް ހުޅުވޭ ދޮރަކަށް ވެދާނެ ކަމަށް ބުނެ، ތުހުމަތުގެ އިނގިލި ދިއްކުރި އެވެ. ނަމަވެސް މި ސަރުކާރު އައިސް ބޮޑެތި މަޝްރޫއުތައް ފެށެން ތައްޔާރުވުމާއެކު މިގޮތަށް ބިޑަކާ ނުލައި މަޝްރޫއު ހަވާލު ކުރުމުގެ ބާރު ލިބޭ ގޮތަށް އުސޫލެއް ހެދި އެވެ. އަދި ބޮޑު ދެ މަޝްރޫއުއެއް މިހާތަނަށް ވަނީ މި އުސޫލުން ދީފަ އެވެ.\nއެއް މަޝްރޫއަކީ ގުޅިފަޅު ޕޯޓް މަޝްރޫއު ހިންގަން ބިން ހިއްކުމުގެ މަސައްކަތް ކުރަން ބޮސްކާލިސް ކުންފުންޏަށް ދިން މަޝްރޫ އެވެ. އަނެއް މަޝްރޫއަކީ އައްޑޫ ކަރަންޓު މަޝްރޫއު، ޗައިނާގެ ޗައިނާގެ ޑޮންގް ފެންގް އިލެކްޓްރިކް އިންޓަނޭޝަލަށް އަށް ދޭން ހުޅުވި ފުރުސަތެވެ. މިއާއެކު ގިނަ ބައެއްގެ ފާޑު ކިޔުން އަމާޒުވި އެވެ. ގިނަ ފަރާތްތަކުން ދެކުނީ މިއީ "ކަޓަ" ށް ހުޅުވޭނެ ދޮރަކަށް ވެދާނެ އެވެ. ހިޔާނާތުގެ މަައްސަލަތައް ބަލާ ހާއްސަ ކޮމިޝަން، އެންޓި ކޮރަޕްޝަން ކޮމިޝަން (އޭސީސީ) އިން ވެސް މި އުސޫލާއެކު ކަންބޮޑުވުން ފާޅުކޮށް، އެ އުސޫލު ބާތިލް ކުރަން އަންގާފަ އެވެ. ބިޑް ނުކޮށް ދިނުމަކީ ކަޓަށް ހުޅުވާ ދޮރެއް ހެއްޔެވެ؟ މިއީ މައްސަލައެއް ހެއްޔެވެ؟ ދުނިޔޭގައި މި އުސޫލުން މަޝްރޫއުތައް ނުދޭ ހެއްޔެވެ؟ މި އުސޫލާމެދު އޭސީސީ އިން ކަންބޮޑުވަނީ ކީއް ވެގެން ހެއްޔެވެ؟ މީގެ ސަބަބުން މަޝްރޫއުތައް ލަސްވުމުގެ ފުރުސަތު އޮންނާނެ ހެއްޔެވެ؟ މިއީ "ކަޓު" ގެ ދޮރުތަކުގައި ތަޅު އެޅުވުމެއް ހެއްުުޔެވެ؟\nމާލިޔަތު ގަވައިދަށް 2017 ވަނަ އަހަރު ގެނައި އިސްލާހުގައި އޮންނަ ގޮތުން، އާންމުކޮށް ބީލަމަށް ހުޅުވާނުލައި ސަރުކާރުގެ ހިއްސާ އޮންނަ ކުންފުންޏަކަށް ނުވަތަ ސަރުކާރުގެ މަސްލަހަތު އޮންނަ ކޯޕަރޭޓިވް ސޮސައިޓީއަކާ ނުވަތަ ގައުމީ ޖަމިއްޔާއެއް ނުވަތަ ޖަމާއަތަކާ މަސައްކަތް ހަވާލުކުރުމުގެ ފުރުސަތު ސަރުކާރަށް އޮވެ އެވެ. އަދި ސަރުކާރުން ފަހުން ބޮޑެތި މަޝްރޫއުތައް ވެސް ބިޑްނުކޮށް ހަވާލު ކުރެވޭ ގޮތަށް ހާއްސަ އުސޫލެއް އާއްމުކޮށްފަ އެވެ. މި ގަވައިދުގައި ބިޑް ކުރުމަކާ ނުލައި މަޝްރޫއުތައް ގެންދެނެ ތަފުސީލް ވަރަށް ތަފުސީލްކޮ ލިޔެފައިވެ އެވެ. މި އުސޫލުގައިވާ ގޮތުން ބިޑް ކުރުމަކާ ނުލައި، ސަރުކާރަށް ޕްރޮޕޯސަލް ހުށަހެޅުމުގެ ފުރުސަތު ލިބޭނެ އެވެ. މި އުސޫލުގެ ދަށުން 2017 ގައި މާލިއްޔަތު ގަވައިދަށް ގެނައި ބަދަލުން ބާރު ލިބިގެން "މާބިޔަ" މަަޝްރޫއުތައް ދިނުމުގެ ފުރުސަތު އޮވެ އެވެ.\nމި ސަރުކާރުން މިދިޔަ އަހަރު އާއްމުކުރި މި އުސޫލުގައިވާ ގޮތުން ބޭރު ގައުމެއްގެ އެހީގައި ހިންގާ ނުވަތަ ކޮންސެޝަނަލް ލޯނެއްގެ ދަށުން ހިންގާ މަޝްރޫއުތަކާއި ސަރުކާރުން ހިންގަން ކަނޑައަޅާ މަޝްރޫއެއް ހިންގުމުގައި ބިޑު ކުރުމަކާ ނުލައި ވަޒީރުންގެ މަޖިލީހުގެ ނުވަތަ ވަޒީރުންގެ މަޖިލީހުގެ ކޮމިޓީއެއްގެ މަޝްވަރާގެ މަތިން ރައީސް ކަނޑައަޅުއްވާ ފަރާތަކާ ހަވާލުކޮށްގެން އެ މަޝްރޫއެއް ހިންގިދާނެ އެވެ. މަޝްރޫއު ހަވާލުކުރެވޭ ފަރާތްތަކަކީ މާލީގޮތުންނާއި ފަންނީ ގޮތުން އެ މަޝްރޫއެއް ހިންގުމަށް އެކަށީގެންވާ ފަރާތެއްކަން ކަށަވަރު ކުރަން ޖެހެ އެވެ. ނަމަވެސް، އިއުލާނުކޮށްފައިވާ ނުވަތަ އިއުލާނުކުރުމަށް ރާވާ އަދި އިއުލާނުކޮށްގެން މަސައްކަތް ކުރާނެ ފަރާތެއް ހޯދުމުގެ އެއްވެސް މަރުހަލާއެއް ފަށައިފައިވާ މަޝްރޫއަކާ ގުޅޭ ޕްރޮޕޯސަލެއް ނަމަ މި އުސޫލުގެ ދަށުން ބަލައެއް ނުގަނެވޭނެ އެވެ. މި އުސޫލުގައިވާ ގޮތުން ޕްރޮޕޯސަލް ހުށަހެޅުމުގެ ކުރިން އެ ޕްރޮޕޯސަލުގައި ހިމެނޭ ކަންތައްތަކާ ބެހޭގޮތުން ސަރުކާރުގެ ކަމާބެހޭ އިދާރާތަކާއެކު މަޝްވަރާ ކުރެވިދާނެ އެވެ.\nމި އުސޫލު ސަރުކާރުން ހެދި މައިގަނޑު ސަބަބަކީ އެ ފަދަ "ޕްރޮޕޯސަލް" ތަކެއް ސަރުކާރަށް ލިބެމުން ދިއުމެވެ. މިހާތަނަށް ކިހާ މަަޝްރޫއެއް ސަރުކާރުން ހަވާލުކޮށްފި ހެއްޔެވެ؟\nޗައިނާ މޯލްޑިވްސް ބްރިޖް މަސައްކަތް ކުރިއަށް ދިޔައިރު ބައެއް ސާމާނު ފަރުމަތީގައި ބަހައްޓާފަ\nމި އާ އުސޫލުގެ ތެރެއަށް ފައްތައިގެން، އެންމެ ފަހުން ހަވާލު ކުރީ ހޮލެންޑުގެ ބޮސްކާލިސް ކުންފުންޏަށް ގުޅިފަޅު ބިން ހިއްކުމުގެ ބޮޑު މަޝްރޫ އެކެވެ. ބޮޑު އެ މަސައްކަތް އެ ކުންފުންޏަށް ދިނީ 53 މިލިއަން ޑޮލަރު (ގާތްގަނޑަކަށް 818 މިލިއަން ރުފިޔާ) ގެ މަޝްރޫއެކެވެ. މި މަޝްރޫއުގެ އިތުރުން އައްޑޫ ކަރަންޓުގެ މަޝްރޫއު ބީލަމަށް ނުލައި 37.5 މިލިއަން ޑޮލަރު (ގާތްގަނޑަކަށް 570 މިލިއަން ރުފިޔާ) އަށް ޗައިނާގެ ޑޮންގް ފެންގް އިލެކްޓްރިކް އިންޓަނޭޝަލަށް ހަވާލު ކުރަން ސަރުކާރުން ނިންމައި، ޕްރޮޕޯސަލް ހުށަހަޅަން ވަނީ ފުރުސަތު ދީފަ އެވެ.\nކުރިމަތީގައި 130 މަޝްރޫއު\nމި ސަރުކާރުގެ އެންމެ ބާރުފަދަ އެއް ވަޒީރު ކަމަށްވާ އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެފައިވާ ގޮތުގައި ސަރުކާރަށް ގިނަ ދާއިރާ ތަކަކުން މަޝްރޫއުތަކެއް ވަނީ ލިބިފަ އެވެ.\nމަޝްރޫއުތައް ލަސްވެދާނެ ތަ؟\nއޭސީސީއިން އިއްޔެ އެންގި ގޮތަށް ބިޑްނުކޮށް ދެވޭ އުސޫލު ބަދަލުކޮށްފިނަމަ މަޝްރޫއުތައް ލަސްވުމުގެ ފުރުސަތު އޮންނާނެ ހެއްޔެވެ؟\nމާލީ ދާއިރާގެ ތަޖުރިބާކާރެއް ވިދާޅުވި ގޮތުގައި ބިޑް ނުކޮށް މަޝްރޫއު ދިނުމަކީ މި ޒަމާނުގެ ކުރާ ކަމެއް ކަމަށެވެ. ނަމަވެސް މިކަން ކުރަނީ ފާރަވެރިވާން އޮންނަ މުއައްސަސާތަކުގެ ބައިވެރިވުމާއެކުގައި ކަމަށް އޭނާ ވިދާޅުވި އެވެ.\nބިޑް ނުކޮށް ދިނުމަކީ މިއަދު ގަވައިދު ހަދާފަ މާދަމާ ދިނުމެއް ނޫން. ފުރަތަމަ ކަމަކީ ގަވައިދުގައި ހުރި އެއްޗެއް ރައްޔިތުންނަށް ފަހުމްކޮށް ދިނުން. އޭގެ އިތުބާރު އުފެއްދުން. ކޮންމެ ކަމެއްގައި ވެސް ނުކިއްސަރު ކަންކަން ކުރުމަށް މަގު އޮންނާނެ. އެކަމަކު މަގުސަދަކަކަށްވާންވާނީ އެކަންކަން ހިނގިޔަ ނުދިނުން. އެހެންވެ އޯޕަން ބިޑިން ޕްރޮސެސް އޮންނަނީ. އެކަމަކު އޯޕަން ބިޑިން ޕްރޮސެސް ނެތްނަމަ ހަތަރު މަހުގެ އަވަސްކަމެއް ގެނެވޭނެ. ހާއްސަކޮށް އިންޓަނޭޝަނަލް ޕާޓްނާސްއާއެކު ކުރިއަށް ގެންދާ މަޝްރޫއުތައް،" ނަން ނުޖެހުމަށް އެދި ވިދާޅުވި އެވެ.\n"އެންމެ ރަނގަޅު ގޮތަކީ ބިޑް ނުކުރުން. އަނެއްކާ ބިޑްނުކޮށް ނުދޭނަމޭ ކިޔާފަ ދިނީމަ އަދި މާބޮޑަށް ޝައްކު އުފެދޭނެ އެއްނުންތޯ؟."\nބޭނުން ނުވާ، ބޭނުން ވާ ކަމެއް؟\nމި ސަރުކާރުގެ ކުރިމަތީގައި "ބިޔަ މަޝްރޫއު" ތަކެއް އެބަހުއްޓެވެ. މީގެތެރޭގައި ތިލަމާލެ ބްރިޖާއި ޕޯޓް މަޝްރޫއު ހިމެނެ އެވެ. މިހާރު އޮތް އުސޫލާ އެއްގޮތަށް ބިޑްނުކޮށް ޕްރޮޕޯސަލް ހުށަހަޅައިގެން ކުރި އަށް ގެންދެވިދާނެ އެވެ. އެ މަގަކީ ސަރުކާރަށް ފަސޭހަކަމާއެކު ނެގިދާނެ މަގެކެވެ. ނަމަވެސް ސަރުކާރުން އުޅޭ ގޮތުން ބައެއް ފަހަރު މިކަން ކުރަން ބޭނުން ނުވާހެން ވެސް ހީވެ އެވެ. ނޫނީ ބޭނުންވާހެން ވެސް ހީވާ ފަހަރު އާދެ އެވެ. މިކަމުގައި އެއް ސްޓޭންޑެއް ނުނެގޭއިރު ފެންނަނީ "މާނޫން ގޮތަކަށް ތިބެ" ދެކޮޅަށް ކިރޭ ތަނެކެވެ.\nރާއްޖޭގެ މާލީ ވަޒީރު، އިބްރާހިމް އަމީރު ވިދާޅުވި ގޮތުގައި ބިޑް ނުކޮށް މަޝްރޫއު ހަވާލު ކުރުމަކީ ސަރުކާރުން ކުރަން ބޭނުންވާ ކަމެއް ނޫނެވެ. ނަމަވެސް ކުރި އަށް އޮތް ހަތަރު އަހަރުތެރޭގައި އެންމެ އަހައްމިއްޔަތުކަން ދޭ އެއް މަޝްރޫއުއަކީ މާލޭގެ ވިޔަފާރި ބަނދަރު ގުޅީ ފަޅަށް ބަދަލު ކުރުމެވެ. އެ މަސައްކަތް އަވަސް ކުރަން ޖެހޭ ކަމަށް އޭނާ ވިދާޅުވެފައިވެ އެވެ.\nފިނޭންސް މިނިސްޓަރު އަމީރު - ފޮޓޯ: އަވަސް\nއަޅުގަނޑުމެން އާއްމުކޮށް ކަން ކުރަން ބޭނުންވާ އުސޫލެއް ނޫން މިއީ [ބިޑްނުކޮށް ދިނުމަކީ] ބޭނުން ވަނީ ކޮމްޕެޓިޓިވްކޮށް، ބިޑިން އުސޫލުން ކަންތައް ގެންދަން،" އަމީރު ވިދާޅުވި އެވެ.\nއަމީރު ވިދާޅުވި ގޮތުގައި މި ސަރުކާރުން ކުރިއަށް ގެންދާނެ އެންމެ ބިޔަ މަޝްރޫއު ކަމަށްވާ ތިލަމާލެ ބްރިޖުގެ މަޝްރޫއު އަށް ކުންފުނި ހޮވުމުގެ މަސައްކަތް އިންޑިއާގައި ކުރި އަށް ގެންދާނީ ވަރަށް ދެ ފުއް ފެންނަ ގޮތަކަށް ކަމަށެވެ.\nބިޑްނުކޮށް ދެވޭ އުސޫލު ބާތިލް ކުރަން އޭސީސީ އިން މިވަނީ އަންގާފަ އެވެ. އެހެންވީމަ އޮތީ އެގޮތަށް އަމަލު ކުރުމެވެ. އަމަލު ކުރުމާއެކު ދެން އުފެދޭނެ ސުވާލަކީ މިހާރުވެސް "ފިނިހަކަ ދުވެލީގެ" މަޝްރޫއުތަކުގެ ސްޕީޑަށްވާނެ ގޮތެވެ. ފަސް އަހަރު ނިމޭއިރު ވައުދުނާމާގައި ހުރި ކަންކަން ނިމޭނެ ހެއްޔެވެ؟ ވެރިކަމަށް އަންނަން ކުރި ވައުދުތައް ރަނުން ރަނަށް ފުދޭނެ ހެއްޔެވެ؟


COTTM fair ge Rajjeyge stand ah bodu tharuheebeh! COTTM fair ge Rajjeyge stand ah bodu tharuheebeh!\nކޮޓުމް ފެއަރގައި ރާއްޖޭގެ ސްޓޭންޑަށް ބޮޑު ތަރުހީބެއް\nކޮޓުމް ފެއަރގައި ރާއްޖެއިން ބައިވެރިވި ވަފުދު- ފޮޓޯ ހަފީޒާ އަބްދުއްސައްތާރު / ޕީއެސްއެމް\n"ޗައިނާ އައުޓްބައުންޑް ޓްރެވަލް އެންޑް ޓޫރިޒަމް މަރކެޓް" ކޮޓުމް ފެއަރގައި ރާއްޖޭ ސެޓޭންޑަށް ބޮޑު ތަރުހީބެއް ލިބިއްޖެއެވެ.\nމި އަހަރުގެ ފެއަރގައި އެމްއެމްޕީއާރުސީގެ އިތުރުން ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ނުވަ ކުންފުންޏަކުން ސޯޅަ ބައިވެރިން ވަނީ ބައިވެރިވެފައެވެ.\nޗައިނާ ނޭޝަނަލް އެގްޒިބިޝަން ސެންޓަރގައި ކުރިއަށްދާ މިއަހަރުގެ "ޗައިނާ އައުޓްބައުންޑް ޓްރެވަލް އެންޑް ޓޫރިޒަމް މަރކެޓް" ކޮޓުމް ފެއަރގައި 60 އަށްވުރެ ގިނަ ޤައުމުން ބައިވެރިވެފައިވެއެވެ. ތިން ދުވަހުގެ މުއްދަތަކަށް ޗައިނާގެ ވެރިރަށް ބެއިޖިންގައި ކުރިއަށްދާ މި ފެއަރގައި ބައިވެރިވާ ރާއްޖޭގެ ވަފްދުގައި އެންމެ އިސްކޮށް ހުންނެވީ ޗައިނާގައި ހުންނަވާ ދިވެހި ސަފީރު މުޙައްމަދު ފައިސަލެވެ. ސަފީރުވަނީ ފެއަރގެ ތެރެއިން ޗައިނާގެ ބައެއް ނޫސް މަޖައްލާތަކަށް ރާއްޖޭގެ ފަތުރުވެރިކަމާއި ގުޅޭގޮތުން މައުލޫމާތު ދެއްވާފައެވެ.\nޕީއެސްއެމް ނިއުސްއަށް ދެއްވި އިންޓަރވިއުއެއްގައި ސަފީރު ފައިސަލް ވަނީ މިފަދަ ފުރުސަތުތަކުގެ ބޭނުން ރާއްޖޭގެ ވިޔަފާރިވެރިން ހިފުން މުޙިއްމުކަން ފާހަގަކުރައްވާފައެވެ. އަދި ފެބުރުއަރީމަހު ރާއްޖޭގައި ހިންގައިދިޔަ ކަންތައްތަކުން ޗައިނާގެ ޓްރެވަލް އޮޕަރޭޓަރުން ހިތުގައި އުފެދިފައިވާ ސުވާލުތަކަށް މި ފެއަރަ މެދުވެރިކޮށް ޖަވާބުތައް ދެމުން ގެންދާކަންވެސް ސަފީރު ފާހަގަކުރެއްވިއެވެ.\n" މި ވަގުތަކީ ޗައިނާގައި ރާއްޖެ ޕްރޮމޯޓުކުރަން ވަރަށް މުޙިއްމު ވަގުތެއް، ސަބަބަކީ ފެބްރުއަރީގައި ހިގާދިޔަ ކަންތައްތަކަށް ފަހު ޗައިނާގެ މާރކެޓަށް ފުދޭ ވަރެއްގެ ހީނަރުކަކަމެއް އައި، ޗައިނާގެ ރައްޔިތުންގެ ހިތުގައި އަދި ޓްރެވަލް އޮޕަރޭޓަރުންގެ ހިތުގައިވެސް ރާއްޖެއާއި ގުޅޭގޮތުން ސުވާލުތަކެއް ވަނީ އުފެދިފައި. މިފަދަ ފެއަރތައް މެދުވެރިކޮށް ޗައިނާގެ ފަތުރުވެރިންނަށް ރާއްޖެއަކީ ސުލްހަވެރިތަނެއް ކަން ކިޔައިދެވޭނެ، ރާއްޖެއަށް އަންނަ ފަތުރުވެރިން މާލެއަށް ނާންނާނެކަމާއި، ސީދާ ރިސޯޓުތަކަށް ކަން ދާނީ މިފަދަ ފެއަރތަކުގައި ކިޔައި ދެވޭނެ،" ފައިސަލް ވިދާޅުވިއެވެ.\nކުޓުމް ފެއަރގައި އެމްއެމްޕީއާރުސީން ގެންދަނީ ރާއްޖޭގެ ސްޓޭންޑަށް ޝައުގުވެރިކަން އުފެއްދުމަށް ގިނަ ހަރަކާތްތަކެއް އަންނަނީ ހިންގަމުންނެވެ. އެމްއެމްޕީއާރުސީގެ ޑެޕިއުޓީ ޗީފް މާރކެޓިންގ އޮފިސަރ ފާތިމަތު އަފްރާ ވިދާޅުވީ ރާއްޖޭގެ ސްޓޭންޑަށް ޒިޔާރަތްކުރާ ފަރާތްތަކަށް ރާއްޖޭގެ ރީތިކަން ވަރޗުއަލް ރިއަލިޓީ ބޭނުންކޮށްގެން ބަލާލާ އިހްސާސްކޮށްލުމުގެ ފުރުސަތު ދެމުން އަންނަކަމަށެވެ.\n" ބިޒްނަސް މީޓިންގްސްތަކުގެ އިތުރުން އަޅުގަނޑމެން މީހުންގެ ޝައުގުވެރިކަން ހޯދުމަށްޓަކައި ބައެއް ހަރަކާތްތައް ސްޓޭންޑުގައި އެބަ ކުރިއަށް ގެންދަން، އެގޮތުން ރާއްޖޭގެ ސްޓޭންޑަށް ޒިޔާރަތްކުރާ ފަރާތްތަކަށް ދިވެހި ބަހުން ނަން ލިޔެދިނުމާއި، ވަރޗުއަލް ރިއަލިޓީ ހެޑްސެޓެއް ބޭނުންކޮށްގެން ރާއްޖޭގެ ކަނޑު އަޑީގެ ރީތިކަން ބަލާލުމުގެ ފުރުސަތު ދިނުމާއި ރާއްޖޭގެ އިޝްތިހާރާއެކު ތައްޔާރުކޮށްފައިވާ ޙާއްސަ ފްރޭމް ބޯޑާއި އެކު ފޮޓޯ ނެގުމަށްފަހު ސޯޝަލް މީޑިއާގައި ޝެއަރކޮށްގެން އިނާމެއް ހޯދުމުގެ ޙަރަކާތެއްވެސް ހިމެނޭ" އަފްރާ ވިދާޅުވިއެވެ.\nމިއަހަރުގެ ފެއަރގައި ރާއްޖެއިން ބައިވެރިވި ފަރާތްތަކުން ފެއަރއާ މެދު ކުރަނީ ފޮނި އުއްމީދެކެވެ. އަދި މިހާތަނަށް ރަގަޅު ތަރުހީބެއް ފެއަރއަށް ޒިޔާރަތްކުރާ ފަރާތްތަކުން ލިބެމުންދާ ކަމަށް ވަނީ ބުނެފައެެވެ.\nމިދިޔަ އަހަރުގެ ކޮޓުމް ފެއަރއަށް ހަތަރު ހާސް ތިންސަތޭކައަށް ވުރެ ގިނަ ޗައިނާގެ ޓްރެވަލް އެޖެންޓުން ވަނީ ޒިޔާރަތްކޮށްފައެވެ. މިއީ 2016 ވަނަ އަހަރާއި އަޅާ ބަލާއިރު %18 އިތުރު އަދަދެކެެވެ. މިއަހަރުގެ ފެއަރއަށްވެސް ގިނަ އަދަދެއްގެ ބަޔަކު ޒިޔާރަތްކުރާނެ ކަމަށް ލަފާކުރެވެއެވެ.\nރާއްޖެއަށް އެއް ޤައުމަކުން އެންމެ ގިނަ އަދަދަކަށް ފަތުރުވެރިން ޒިޔާރަތްކުރަނީ ޗައިނާއިންނެވެ. އެގޮތުން ހުސްވި އަހަރު ޗައިނާއިން ރާއްޖެއަށް ތިންސަތޭކަ ހަހާސްހަށްވުރެ ގިނަ ފަތުރުވެރިން ޒިޔާރަތްކޮށްފައިވެއެވެ. އެއީ މިދިޔަ އަހަރު ރާއްޖެއަށް ޒިޔާރަތްކުރި ޖުމްލަ ފަތުރުވެރިންގެ 22 އިންސައްތައެވެ.


SunOnline: Semi final gai Sifain Trex aa dhekolhah nukunna iru Awa-ft MPL aa dhekolhah\nއެފްއޭއެމް ވިމެންސް ފުޓްސަލް ޗެލެންޖްގެ ގްރޫޕް ދޭއްގެ އެއްވަނަ ހޯދައި، ސެމީން ޖާގައެއް ހޯދި އަވަ އެފްޓީ: އެ ޓީމު ވަނީ ކުޅުނު ތިން މެޗު ވެސް ކާމިޔާބުކޮށް، ނުވަ ޕޮއިންޓް ހޯދާފައި --- ފޮޓޯ/ އެފްއޭއެމް\nސެމީފައިނަލުގައި ސިފައިން ޓީރެކްސް އާ ދެކޮޅަށް ނުކުންނައިރު އަވަ އެފްޓީ އެމްޕީއެލްއާ ދެކޮޅަށް\nއެފްއޭއެމް އަންހެނުންގެ ފުޓްސަލް މުބާރަތުގެ ސެމީފައިނަލުގައި ސިފައިންނާއި ޓީރެކްސް ބައްދަލު ކުރަން ޖެހުނުއިރު ދެވަނަ ސެމީގައި އެމްޕީއެލް އަދި އަވަ އެފްޓީ ވާދަކުރަން ޖެހިއްޖެއެވެ.\nއެމްއެންޑިއެފް ފައިނަލަށް ދަތުރުކުރީ ގުރޫޕް އެކެއްގެ އެއްވަނަ ޓީމުގެ ގޮތުގައި އެންމެ ގިނަ ޕޮއިންޓް ހޯދައިގެންނެވެ. ޓީރެކްސް ސެމީއަށް ދިޔައީ ދެވަނަ ގުރޫޕްގެ ދެވަނަ ޓީމުގެ ގޮތުގައެވެ.\nމި ދެޓީމް ވާދަކުރާ ސެމީ ފައިނަލް މެޗް އޮންނާނީ މާދަމާ ރޭ 20:30 ގައެވެ.\nއަވަ އެފްޓީ ސެމީން ޖާގައެއް ކަށަވަރުކުރީ ކުޅުނު ހުރިހާ މެޗަކުން މޮޅުވެ ގުރޫޕް2ގެ އެއްވަނަ ޓީމުގެ ގޮތުގައެވެ. އެޓިމާ ވާދަކުރަންޖެހޭ އެމްޕީއެލްއަކީ ގުރޫޕް 1 ގެ ދެވަނަ އަށް އެންމެ ގިނަ ޕޮއިންޓް ހޯދި ޓީމެވެ.\nއެ ދެޓީމް ބައްދަލުކުރާ ސެމީ ފައިނަލުގެ ދެވަނަ މެޗު ކުޅުމަށް ހަމަޖެހިފައިވަނީ މާދަމާ ރޭ 21:30 ގައެވެ.\nސެމީ ފައިނަލުގެ ދެ މެޗުވެސް ކުރިއަށްދާނީ އެފްއޭއެމް ކުރިމަތީގައި އޮންނަ ޓާފް ދަނޑުގައެވެ.\nއެހެން މުބާރާތްތަކާ ޚިލާފަށް އެފްއޭއެމުން އިންތިޒާމްކުރާ ފުރަތަމަ އަންހެން ފުޓްސަލް މުބާރާތުގައި ގައުމީ އަންހެން ފުޓްބޯޅަ ޓީމުގައި ހިމެނޭ ދެ ކުޅުންތެރިޔަކަށް ކުޅެވޭއިރު، ބިދޭސީ އެއްވެސް ކުޅުންތެރިޔަކަށް މި މުބާރާތުގައި ނުކުޅެވޭނެ ކަމަށް އެ އިދާރާއިން ބުންޏެވެ.\nއަންހެން ފުޓްސަލް ކުރިއަރުވަން، ފުޓްސަލް ކުޅޭ އަންހެނުންނަށް ފުރުސަތު ހޯދައިދިނުމުގެ ގޮތުން އެފްއޭއެމުން އަންހެން ފުޓްސަލް މުބާރާތެއް ފަށާފައިވާއިރު، ފިރިހެން ފުޓްސަލް ކުޅުންތެރިންނަށް ވެސް ޚާއްސަކޮށްގެން މުބާރާތެއް ބޭއްވުމަށް ވަނީ ނިންމައިފައެވެ.\nއެފްއޭއެމް ފުޓްސަލް އެފްއޭއެމް ވިމެންސް ފުޓްސަލް ޗެލެންޖް 2017\nބ. އަތޮޅުގެ ހަތް ރަށެއްގައި ފުޓްސަލް ދަނޑު އެޅުމަށް ސާމާނު ފޮނުވައިފި!4ދުވަސް3ގަޑި ކުރިން\nނުވަ އެކަޑެމީއަކާއެކު އެފްއޭއެމް ޔޫތު ލީގު އަންނަ މަހު ފަށަނީ 1 ހަފްތާ 1 ދުވަސް ކުރިން\n2026 ވަނަ އަހަރުގެ ވޯލްޑް ކަޕް ބާއްވާނީ އެމެރިކާ، މެކްސިކޯ އަދި ކެނެޑާގައި!2ހަފްތާ4ދުވަސް ކުރިން\nފީފާ ކޮންގްރެސްގައި ބައިވެރިވުމަށް ބައްސާމްއާއި ޖަވާ ރަޝިޔާއަށް2ހަފްތާ5ގަޑި ކުރިން\n"ފުޓްބޯލް ފޯ ފްރެންޑްޝިޕް"ގެ ހަރަކާތަށް އުވައިޝްއާއި ޒަހާން މޮސްކޯއަށް2ހަފްތާ3ދުވަސް ކުރިން


Tesla inn Ingireysivilaathah karant dhenee | Mihaaru\nޓެސްލާ އިން އިނގިރޭސިވިލާތަށް ކަރަންޓްގެ ހިދުމަތް ދެނީ\n07 މެއި 2020 - 09:09\nބީބީސީން ބުނިގޮތުގައި މަހުޖަނު އީލޮން މަސްކްގެ ކުންފުނިން އިނރޭސިވިލާތަށް ކަރަންޓް ސަޕްލައިކޮށްދިނުމުގެ ހުއްދަ އަށް އެދި އެ ގައުމުގެ ގޭސް އެންޑް އިލެކްޓްރިސިޓީ މާކެޓްސް އޮތޯރިޓީ (އޯފްޖެމް) އަށް ހުށަހެޅީ މިދިޔަ އަންގާރަ ދުވަހު އެވެ.\nޓެސްލާ އަކީ މިހާރު ވެސް އިޔާދަކުރަނިވި ހަތަކަ އުފައްދާ ކުންފުންޏެކެވެ. އެކަމަށް ހާއްސަކޮށްގެން ތައްޔާރުކޮށްފައިވާ ސޮފްޓްވެއާ އޮޓޯބިޑާ އަކީ މިހާރު ވެސް އިތުރުވާ ކަރަންޓް ވިއްކާ ތަނެކެވެ. އަދި ޓެސްލާ އިން ހަކަތަ ރައްކާކުރެވޭ ބެޓެރި އުފައްދަ އެވެ. ޕަވަވޯލްގެ ނަން ދީފައިވާ މި ބެޓެރީގެ ތެރޭގައި ގޭބިސީ އާއި ސިނާއީ މަސައްކަތްކަށް ހާއްސަ ބެޓެރި ވެސް ހިމެނެ އެވެ.\n*TESLA APPLIES FOR UK ELECTRICITY PROVIDER LICENCE - TELEGRAPH$TSLA pic.twitter.com/Rits37YdJg\n— Investing.com (@Investingcom) May 2, 2020\nޓެސްލާ އިން އަންނަނީ ދެކުނު އޮސްޓްރޭލިއާގެ ހުންނަ އެ ކުންފުނީގެ ހޯންސްޑޭލް ޕަވަ ރިޒާވްގައި ވެސް އޮޓޯބިޑާ ބޭނުން ކުރަމުންނެވެ. ނަމަވެސް މި ނިޒާމު ޓެސްލާ އިން އިނގިރޭސިވިލާތުގައި ބޭނުންކުރާނެތޯ ނޫންތޯ ސާފެއްނުވެ އެވެ.\nއެ ގައުމަށް ޓެސްލާ އިން ކަރަންޓްގެ ހިދުމަތް ދިނުމުގެ ހުއްދަ އަށް އެދުނު އިރު މި ދަނޑިވަޅަކީ ކަރަންޓަށް މާ ބޮޑު ޑިމާންޑެއް ވެސް ނެތް ދުވަސްވަރެކެވެ. ސަބަބަކީ ކޮރޯނާވައިރަހާ އެކު އިގުތިސާދީ ގިނަ މަސައްކަތްތައް ހުއްޓި، ގިނަ ކާރުހާނާތައް ވެސް ބަންދުކޮށްފައި ހުރުމެވެ.\nއިތުރު ލިޔުންތައް ކަރަންޓު އިނގިރޭސިވިލާތް އިއާދަކުރަނިވި ހަކަތަ


Atholhuthereygai gaaimukuri furathama medical gas plant Kulhudhuffushi Regional Hospital gai bahattaifi | Jazeera\tއަތޮޅުތެރޭގައި ގާއިމްކުރި ފުރަތަމަ މެޑިކަލް ގޭސް ޕްލާންޓް ކުޅުދުއްފުށީ ރީޖަނަލް ހޮސްޕިޓަލްގައި ބަހައްޓައިފި - Jazeera\nއަތޮޅުތެރޭގައި ގާއިމްކުރި ފުރަތަމަ މެޑިކަލް ގޭސް ޕްލާންޓް ކުޅުދުއްފުށީ ރީޖަނަލް ހޮސްޕިޓަލްގައި ބަހައްޓައިފި\nސާއިފް ޝިޔާދު December 29, 2020 200 views0\nއަތޮޅުތެރޭގެ ރަށެއްގައި ބެހެއްޓި ފުރަތަމަ މެޑިކަލް ގޭސް ޕްލާންޓް ހދ. ކުޅުދުއްފުށީ ރީޖަނަލް ހޮސްޕިޓަލްގައި ބަހައްޓައިފިއެވެ.\nއިއްޔެ ހަވީރު އެ ހޮސްޕިޓަލްގައި ބޭއްވި ރަސްމިއްޔާތެއްގައި މި ގޭސް ޕްލާންޓް ހުޅުއްވައިދެއްވީ ކުޅުދުއްފުށީ އުތުރު ދާއިރާގެ މެމްބަރު ޔާސިރު އަބްދުއްލަތީފުއެވެ. މި ގޭސް ޕްލާންޓް އެ ހޮސްޕިޓަލްގައި ގާއިމްކޮށްފައިވަނީ މޯލްޑިވް ގޭސްގެ ފަރާތުންނެވެ. މި ރަސްމިއްޔާތުގައި އެ ކުންފުނީގެ އެކްޓިންގ މެނޭޖިން ޑިރެކްޓަރ އަލީ އިކްރާމް ވެސް ބައިވެރިވެވަޑައިގެންނެވިއެވެ.\nމި ގޭސް ޕްލާންޓް ހުޅުވިގެންދިޔުމާއެކު ޔާސިރު ވިދާޅުވީ ހަރުފަތަކަށްފަހު ހަރުފަތެއް ގިރާކުރަމުން ގޮސް ރައްޔިތުންގެ އިތުބާރު ހިފޭ ސިއްޚީ ނިޒާމެއް މި ސަރުކާރުން އަތޮޅުތެރޭގައި ގާއިމްކުރަމުން އަންނަ ކަމަށެވެ. އަދި ސިއްޚީ ނިޒާމަށް ގެނެވޭ މި ހެޔޮ ބަދަލުތަކާއެކު އަތޮޅުތެރޭގެ ރައްޔިތުންގެ ހިތްތަކުގައި ރަން އަކުރުން ރައީސް އިބްރާހީމް މުހައްމަދު ސޯލިހުގެ ނަންފުޅު ލިޔެވިގެންދާނެ ކަމަށް ވެސް ޔާސިރު ވިދާޅުވިއެވެ.\nމީގެކުރިން ރާއްޖޭގައި އޮކްސިޖަން ރައްކާކުރޭ ކެޕޭސިޓީއަކީ އެއް މިލިއަން ލީޓަރެވެ. އެހެން ނަމަވެސް ކޮވިޑް 19 ފެތުރުން ކޮންޓްރޯލް ކުރުމަށާއި އެ ބައްޔަށް ތައްޔާރުވުމުގެ ގޮތުން ސަރުކާރުން ރާއްޖޭގެ އޮކްސިޖަން ކެޕޭސިޓީ އިތުރުކުރުމަށް ކުރިޔަށް ގެންދިޔަ ޚާއްސަ މަސައްކަތްތަކާއެކު އެ އަދަދު ވަނީ މިހާރު 77 މިލިއަން ލީޓަރަށް އިތުރުކުރެވިފައެވެ. އިއްޔެގެ ރަސްމިއްޔާތުގައި މޯލްޑިވް ގޭސްގެ އެކްޓިންގ އެމްޑީ ވަނީ މިފަދަ އެހެނިހެން ޕްލާންޓްތައް ރާއްޖޭގެ އެހެނިހެން ރަށްރަށުގައި ވެސް ގާއިމްކުރަން ހަމަޖެހިފައިވާ ކަމަށް ވިދާޅުވެފައެވެ.


Rahul aai kaiveni nukurumah bunumun disha ge varugadha rahdheh! – Iru\nރާހުލް އާއި ކައިވެނި ނުކުރުމަށް ބުނުމުން ދިޝާގެ ވަރުގަދަ ރައްދެއް!\n“ބިގް ބޮސް 14” ގެ ބައިވެރިޔާ ރާހުލް ވައިދްޔާ އާއި ކައިވެނިނުކުރުމަށް ދިޝާ ޕަރްމަރްކައިރީ ފޭނަކު ބުނުމުން ދިޝާވަނީ ވަރުގަދަ ރައްދެއް ދީފައެވެ.\nދިޝާ ޕަރްމަރްގެ އިންސްޓާގުރާމުގެ ޕޯސްޓެއްގައި ފޭނަކު ލިޔެފައިވަނީ، ރާހުލް ކަހަލަ ލޫޒާ އަކާއި ކައިވެނިނުކުރުމަށާއި އަމިއްލަ މުސްތަޤުބަލަށް ބެލުމަށާއި ރާހުލްގެ ދަރިންގެ މަންމައަކަށްވެސް ނުވުމަށެވެ. މި ކޮމެންޓަން ދިޝާ ރައްދުގައި ލިޔެފައިވަނީ އޭނާ ކޮންމެ ކަމެއް ކުރިއަސް ނުކުރިޔަސް އެއީ ބެހޭކަމެއް ނޫންކަމަށެވެ.\nމިދިޔަ އަހަރުގެ ނޮވެމްބަރ މަހު ދިޝާގެ އުފަންދުވަހު، “ބިގްބޮސް14” ގެ ޝޯވ ތެރޭގައި ރާހުލް ވަނީ ދިޝާއަށް ޕްރޮޕޯސްކޮށްފައެވެ. ދިޝާ ކައިރީ ބިގްބޮސްގެ މޭކާރސް އާއި ވާހަކަދައްކައިގެން ޖަވާބެއް ދިނުމަށް އެދުނު ނަމަވެސް ދިޝާ އަދި ޕަބްލިކްކޮށް ޖަވާބެއް ދީފައެއް ނުވެއެވެ.\nނަމަވެސް ފެމިލީ ވީކްގައި ބިގްބޮސްގެ ގެއަށް އައިސް ރާހުލްގެ މަންމަ ގީތާ ވައިދްޔާ ވަނީ އެދެމީހުންގެ ކައިވެނީގެ ތައްޔާރީތައް ވަމުން ދާކަމަށާއި ދެ އާއިލާއިންވެސް ޤަބޫލުކަމަށެވެ. ހަބަރުތައް ބުނާގޮތުގައި ރާހުލް އާއި ދިޝާ މިއަހަރުގެ ޖޫންގައި ކައިވެނިކުރާނެއެވެ.


Raajjeacentral Intelligence Agencyemuhummu! – adduLIVE\nރާއްޖެއަށް ސެންޓްރަލް އިންޓެލިޖެންސް އޭޖެންސީއެއް މުހިންމު!\nMay 29, 2021, 10:54 އަލީ ނަސީރު\nރާއްޖެއަކީ ދައުލަތުގެ މުހިންމު މުވައްސަސާތައް އަދިވެސް އުފެދެމުންދާ ޅަފަތުގައި ފުރިހަމަވަމުން އަންނަ ގައުމެކެވެ. ކޮންމެ އަހަރަކުވެސް އަލަށް ކޮންވެސް މުވައްސަސާތަކެއް އުފައްދަމުންދާތަން ފެންނަ ގައުމެކެވެ. މި ހުރިހާ މުވައްސަސާތަކަކީވެސް ދައުލަތެއްގެ ގޮތުގައި ކުރިއަށް ދިއުމަށް މުހިންމު ތަންތަނެވެ. ދައުލަތުގެ މުހިންމު މަސައްކަތްތަކެއް ހަވާލުކުރެވިފައިވާ ތަންތަނެވެ.\nބައެއްތަންތަން އުފެއްދުމަށް ހިޔާލު އަންނަ ހިސާބަކީ ދިމާވާ ހާދިސާތަކުގެ ސަބަބުން ކުރިއަށް ދިއުމަށް ހުރި އުނދަގޫތަކެއް އިހުސާސްކުރެވެމުންނެވެ. އަނެއްބައި ތަންތަނަކީ ވަކި ދާއިރާއަކަށް މުހިންމުވެގެން ކޮންމެހެން އުފައްދާންޖެހޭ ތަންތަނެވެ. ދެންހުރި ތަންތަނަކީ ބައިނަލްއަގްވާމީ ގާނޫނުތަކުގެ ސަބަބުން އަދި މިނޫންވެސް ސަބަބުތަކާހެދި ކޮންމެހެން އުފެއްދުމަށް ލާޒިމުވެގެން އުފައްދާ ތަންތަނެވެ. ކޮންމެ ގޮތަކަށް އުފައްދަންޖެހުނަސް މިފަދަ މުވައްސަސާތަކުގެ ސަބަބުން ރާއްޖެއަށް ކުރަމުންދާ މަންފާތައް ގިނަކަމަށް ފެނެއެވެ.\nރައީސް ނަޝީދުއަށް އަމާޒުކުރެވިގެން ދެވުނު ޓެރެރިސްޓް ހަމަލާއާއި ގުޅިގެން މިދުވަސްކޮޅު އެންމެ ގިނައިން ދެކެވުނު އެއް ވާހަކައަކީ ރާއްޖޭގެ ސަލާމަތީ ބާރުތަކުގެ އިންޓެލިޖެންސް މަސައްކަތް ފެއިލްވެފައިވާ ވާހަކައެވެ. ބައެއް ސަލާމަތީ ހިދުމަތްތަކުގައި އިންޓެލިޖެންސް މަސައްކަތްކުރުމަށް ޑިޕާޓްމަންޓްތައް ހެދިފައިއޮތަސް އެކަށީގެންވާ މަސައްކަތް ނުކުރެވޭ ވާހަކަ ރައްޔިތުންގެ ތެރޭގައި ވަރަށް ގަދައަށް ދެކެވުނެވެ.\nފުރިހަމަ އިންޓެލިޖެންސް މަސައްކަތްތަކެއް ކުރުމަށް މަގު ކޮށިގެން ދާނީ އިންޓެލިޖެންސް މަސައްކަތްތަކަށް މަރުކަޒީ ވަކި މުވައްސަސާއެއް އުފެދިގެން ކަމަށް ގަބޫލުކުރެވޭ ވަރަށްގިނަ ސަބަބުތަކެއް އެބަހުއްޓެވެ. ދުނިޔޭގެ ހުރިހާ ދިމާލަކުން ބެލިޔަސް މިކަން އިންތިޒާމު ކުރެވިފައިވަނީ މި ގޮތަށެވެ.\nއެ ގައުމަކަށް ގައުމުން ބޭރުން ކުރިމަތިވެދާނެ ނުރައްކާތަކާއި، އަދި ގައުމުގެ އެތެރޭގައި ހިނގާ ކަންކަމުން ގައުމީ ސަލާމަތަށް ކުރިމަތިވެދާނެ ނުރައްކާތައް ދެނެގަނެ ފިޔަވަޅުއެޅުމަށް މަގުފަހިކޮށްދެނީ އިންޓެލިޖެންސް އޭޖެންސީތަކުންނެވެ. ޓެރެރިޒަމްގެ ނުރައްކާތަކާއި، މަނީ ލޯންޑަރިންގ އަދި ހިއުމަން ޓްރެފިކިންގ ފަދަ ބޮޑެތި ޖަރީމާތައް ހުއްޓުވުމުގައި އެންމެ މުހިންމު ދައުރެއް ދުނިޔޭގެ ހުރިހާ ދިމާލެއްގައި އަދާކުރަނީ އިންޓެލިޖެންސް އޭޖެންސީތަކުންނެވެ.\nރާއްޖޭގައި މިހާތަނަށް އިންޓެލިޖެންސް މަސައްކަތްކުރަނީ މައިގަނޑު ތިން މުވައްސަސާއަކުންނެވެ. މިގޮތުން އެމްއެންޑީއެފް އިންޓެލިޖެންސް ، ފުލުހުންގެ އިންޓެލިޖެންސް އަދި އެމްއެމްއޭ ދަށުން ހިންގާ ފައިނޭންޝިއަލް އިންޓެލިޖެންސް ޔުނިޓް ހިމެނެއެވެ. މި ދެންނެވުނު ތަންތަނަކީ ރާއްޖޭގައި އިންޓެލިޖެންސް މައުލޫމާތުތައް އެއްކޮށް ފިޔަވަޅު އެޅުމަށް ކަމާބެހޭ ފަރާތްތަކުގެ ސަމާލުކަމަށް ގެނައުމަށް ކުރަންޖެހޭ ކަންކަން ކުރުމުގެ ޒިންމާ އޮތް ފަރާތްތަކެވެ. ނަމަވެސް މިހުރިހާ މުވައްސަސާތަކަކީވެސް އެހެން ވަރަށްގިނަ މަސައްކަތް މަތިކުރެވިފައިވާ ތަންތަނެވެ. އަދި މި އިން އެއްވެސް މުވައްސަސާއެއްގެ މައިގަނޑު މަސައްކަތަކީ އިންޓެލިޖެންސް މަސައްކަތްކުރުން ނޫންކަމަށްވުމުން އެފަދަ މަސައްކަތްތަކަށް ދޭންޖެހޭ އަހައްމިއްޔަތުކަން ނުދެވިދާނެކަމަށް ބެލެވެއެވެ.\nމިހާރު އަމަލުކުރެވެމުންދާ ފުލުހުންގެ ގާނޫނުގެ މަސައްކަތް ރައްޔިތުންގެ މަޖިލީހުގައި ކުރެވުނުއިރު މަރުކަޒީ އިންޓެލިޖެންސް ވުޒާރާއެއްގެ ވާހަކަ ކޮންމެވެސް ވަރަކަށް ދެކެވުނުކަމަށް ރައްޔިތުންގެ މަޖިލީހުގެ 241 ކޮމިޓީގެ މުގައްރިރު ދާދިފަހުން ވަނީ ވިދާޅުވެފައެވެ. އެހެންކަމުން މިފަދަ ހިޔާލުތައް ދައުލަތުގެ މުވައްސަސާތަކުގެ ތެރޭގައި ހުރިކަމަށް ބެލެވެއެވެ. މިހާރު އިންޓެލިޖެންސް މަސައްކަތްކުރާ މައިގަނޑު ދެ މުވައްސަސާ ކަމުގައިވާ އެމްއެންޑީއެފް އަދި ޕޮލިސް އިންޓެލިޖެންސްގެ މެދުގައި ވާދަވެރިކަމެއް އުފެދިފައިވާ ވާހަކަވެސް މިވަނީ ކޮންމެވެސް ވަރަކަށް ތިލަވެފައެވެ. ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު މޫސާ ސިރާޖުވެސް ވަނީ މިފަދަ މޭރުމަކުން ވާހަކަ ދައްކަވާފައެވެ. އަދި މަރުކަޒީ އިންޓެލިޖެންސް ވުޒާރާއެއްގެ މުހިންމުކަންވެސް ސިރާޖުވަނީ ފާހަނގަ ކުރައްވާފައެވެ.\nމައުލޫމާތުހުރި ބައެއް ފާރަތްތަކުން ވިދާޅުވާގޮތުގައި ފޮނަދޫ ދާއިރާގެ މެމްބަރު މޫސާ ސިރާޖު ފާހަގަކުރެއްވި ކަންކަމަކީ ހަގީގަތުގައިވެސް އެކަން ހިނގަމުންދާގޮތެވެ. އަދި މިއީ ދުނިޔޭގެ އެހެން ބައެއް ގައުމުތަކުގައިވެސް މިކަން ހިނގަމުން އަންނަގޮތްކަމަށްވެއެވެ. އެހެންކަމުން މިހާރު ރާއްޖޭގެ ސަލާމަތީ ހިދުމަތްތަކުން ކުރާ އިންޓެލިޖެންސް އެއްކުރުމުގެ މަސައްކަތް ކޯޑިނޭޓްކޮށްގެން ނަތީޖާ ނެރެވިދާނެ ގޮތަކަށް ކުރެވިދާނެ ކަމަކަށް ނުބެލެވެއެވެ. މިކަން މިހެން އޮތުމުގެ ސަބަބުން މުސްތަގުބަލުގައި ބޮޑެތި ގެއްލުންތަކެއް ގައުމަށް ކުރިމަތިވުމަކީ ގާތްކަމެކެވެ.\nރައީސް ސޯލިހު ފުލުހުންނާއި ބައްދަލު ކުރެއްވުމަށް އިސްކަންދަރުކޮށިއަށް ވަޑައިގަންނަވަނީ.\nމިފަދަ ކަންކަމުން ސަލާމަތްވުމަށް އޮތް ހަމައެކަނީ މަގަކީ މަރުކަޒީ އިންޓެލިޖެންސް ވުޒާރާއެއް އަވަހަށް އުފެދިގެން އައުމެވެ. އަދި އެފަދަ އިންޓެލިޖެންސް ވުޒާރާއަކީ ޤާނޫނު ތަންފީޒުކުރާ އެހެހެނިހެން ވުޒާރާތަކަށްވެސް އެއްބާރުލުންދީގެން އިންޓެލިޖެންސް މަސައްކަތް ގައުމީ ފެންވަރުގައި ކުރާނެ ތަނަކަށް ވާންވާނެއެވެ. އަދި މިފަދަ ވުޒާރާއެއް އުފެއްދުމުން ފުލުހުންނާއި ސިފައިންގެ އިންޓެލިޖެންސް މަސައްކަތް ކޮންމެހެން ހުއްޓުން އަރާކަށްވެސް ނުޖެހޭނެއެވެ. އެ ދެމުވައްސަސާގެ ބޭނުމަށް އިންޓެލިޖެންސް މަސައްކަތް އަމިއްލައަށް ކުރުމަކީ މައްސަލައެއް ނޫނެވެ.\nރާއްޖޭގައި މިހާރު ހިނގަމުންދާ ބޮޑެތި ޖިނާއީ ކުށްތަކާއި، ބޭރުގެ ފަރާތްތަކުގެ ނުފޫޒު ވަދެފައިވާ ރޭވިގެން ހިންގޭ، އަދި ހިންގުމަށް ރާވަމުންދާ ނިރުބަވެރި ހަރަކާތްތަކަކީ މިފަދަ ވަކި މުވައްސަސާއަކުން ފާރަވެރިވެގެން ނޫންގޮތަކަށް މަތަ ކުރެވިދާނެ ކަންކަން ކަމަކަށް ނުބެލެވެއެވެ.\nނެޝަނަލް ކައުންޓަރ ޓެރަރިޒަމްގެ ނަމުގައި ސެންޓަރެއް މިހާރުވެސް ހިންގަމުން އެބަދެއެވެ. ނަމަވެސް ފެންނަ ފެނުމުގައި އެ ސެންޓަރުގެ މަސައްކަތަކީ އެމްއެންޑީއެފް ޔުނިޓްއެއްގެ ގޮތުގައި ހިނގަމުންދާ ތަނެކެވެ. ރާއްޖޭގައި ޓެރެރިޒަމްގެ ބިރުވެރިކަން ފެތުރިފައިވާ މިންވަރަށް ބަލާއިރު އެފަދަ މުވައްސަސާއެއްގެ ހަރަކާތް ހުންނަންޖެހޭ ގޮތަށް ހުރިކަމަކަށް ގިނަބަޔަކު ގަބޫލެއްނުކުރެއެވެ. މިފަދަ މުވައްސަސާތަކުގެ މަސައްކަތްވެސް ބިނާވެފައިވާނީ އެއްކުރެވޭ މައުލޫމާތުތަކުގެ މައްޗަށްކަމުން، އަދި އެކަށީގެންވާގޮތަށް އެކަން ނުކުރެވުމުން ވެގެންއުޅޭ ގޮތަކަށްވެސް ވެދާނެއެވެ.\nމިފަދަ ހުރަސްތަކުން އަރައިގަތުމަށް މަރުކަޒީ އިންޓެލިޖެންސް އޭޖެންސީއެއް އުފައްދައި އެ ތަނަކީ ރައީސުލް ޖުމްހޫރިއްޔާ އާއި ރައްޔިތުންގެ މަޖިލީހަށް ޖަވާބުދާރީ ވާތަނެއްގެ ގޮތުގައި އޮތުމަކީ ރާއްޖެއަށް މި ވަގުތަށް ކިތަންމެހާވެސް މުހިންމު ކަމެއްގެ ގޮތުގައި ފެނެއެވެ.\nއަދި މިއީ ދުނިޔޭގެ ހުރިހާ ދިމާލެއްގައިވެސް މިފަދަ މަސައްކަތްތަކަށް އެކަށަ އެޅިފައިވާ ނިޒާމެވެ.


Dhiraagu Broadband Medhuverikoh Sarukaaruge Viugathakah Vanun Hiley - Vaguthu\nދިރާގު ސީއީއޯއާއެކު މިނިސްޓަރ މަލީހް - ފޮޓޯ: އަވަސް\nއޭޕްރީލް 6, 2020 17:34\nދިވެހިރާއްޖޭގަ ލޯކަލް ޑާޓާ ހިލޭދޭނީ ކޮން ދުވަހަކުންބާ! ދުނިޔޭގެ ގިނަ ގައުމުތަކުގައި ލޯކަލް ޑާޓާއަށް ޗާޖެއްނުކުރެ. ލޯކަލް ޑާޓާއަކީ ސަރވިސް ޕްރޮވައިޑަރ ތަކަށް އެއްވެސް ބުރައެއް އުފުލަން ޖެހޭ އެއްޗެއްނޫން. ދިރާގުގަ ހޮސްޓްކޮށްފަ އިންނަ ސައިޓަކަށް ވަންނަންވެސް ދިރާގުން ޗާޖްކުރޭ! މިދެން ބޮޑު އަރަތެއްނުން. ސަރުކާރުންވެސް މިކަހަލަ ކަންތައް ހުއްޓުވަން ނޫޅެނީ ކީއްވެބާ؟


Aa ministerun office thakah nukunnavai masakaiy fahtavaifi\nއާ މިނިސްޓަރުން އޮފީސްތަކަށް ނުކުންނަވައި މަސައްކަތް ފައްޓަވައިފި\nމިނިސްޓަރު ޔުމްނާއަށް މުވައްޒަފުން މަރުހަބާ ކިޔަނީ --\nރައީސް އިބްރާހިމް މުހައްމަދު ސޯލިހުގެ ކެބިނެޓް މިނިސްޓަރުން މިއަދު ރަސްމީ މަސައްކަތަށް އޮފީސްތަކަށް ނުކުންނަވައިފި އެވެ. އާ މިނިސްޓަރުންނަށް މިނިސްޓްރީތަކުގެ މުވައްޒަފުން ވަނީ ހޫނު މަރުހަބާއެއް ވެސް ކިޔާފަ އެވެ.\nރައީސް ސޯލިހުގެ ކެބިނެޓަށް ބަންޑާރަ ނައިބު އިބްރާހިމް ރިފްއަތުއާ ނުލާ 19 މިނިސްޓަރުން އައްޔަން ކުރެއްވި އެވެ. އޭގެ ތެރޭގައި ހިމެނެނީ އެމްޑީޕީ، ޖުމްހޫރީ ޕާޓީ، އަދާލަތު ޕާޓީ އަދި އެމްއާރްއެމްގެ ބޭފުޅުންނެވެ.\nއެ މިނިސްޓަރުންގެ ރަސްމީ މަސައްކަތަށް މިއަދު މިނިސްޓްރީތަކަށް ނުކުންނަވާފައިވާއިރު މުވައްޒަފުން ވަނީ އާ މިނިސްޓަރުންނަށް މަރުހަބާ ދަންނަވާފަ އެވެ. މިއަދު ހޫނު މަރުހަބާއެއް މުވައްޒަފުން ކީ މިނިސްޓަރުންގެ ތެރޭގައި ފޮރިން މިނިސްޓަރު އަބްދުﷲ ޝާހިދާއި އާޓްސް، ކަލްޗާ އެންޑް ހެރިޓޭޖް މިނިސްޓަރު ޔުމްނާ މައުމޫނާއި ހެލްތް މިނިސްޓަރު އަބްދުﷲ އަމީން ހިމެނެ އެވެ.\nގިނަ މިނިސްޓަރުން ވަނީ އެ ދާއިިރާއެއްގެ އިސް ބޭފުޅުންނާ ވެސް މިހާރު ބައްދަލު ކުރައްވާފަ އެވެ. އެގޮތުން ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ ވަނީ ސިފައިންނާއި ފުލުހުންގެ އިސްވެރިންނާ އިއްޔެ ބައްދަލު ކުރައްވާފަ އެވެ.\nއާޓްސް، ކަލްޗާ އެންޑް ހެރިޓޭޖް މިނިސްޓަރު ޔުމްނާ މައުމޫންއަށް ވެސް އެ މިނިސްޓްރީގެ ދަށުގައި ހިމެނޭ ޑިޕާޓްމެންޓްތަކުގެ ވެރިންނާ މިއަދު ބައްދަލު ކުރައްވާފަ އެވެ. އޭގެއިތުރުން ޓޫރިޒަމް މިނިސްޓަރު އަލީ ވަހީދާއި ފޮރިން މިނިސްޓަރު އަބްދުﷲ ޝާހިދާއި ޓްރާންސްޕޯޓް މިނިސްޓަރު އައިޝަތު ނަހުލާ ވެސް ވަނީ ދާއިރާގެ ބައެއް ބޭފުޅުންނާ ބައްދަލު ކުރައްވާފަ އެވެ.\nރައީސް ސޯލިހުގެ ކެބިނެޓަކީ އެންމެ ގިނައިން އަންހެން މިނިސްޓަރުން ތިއްބެވި ކެބިނެޓެވެ. އެގޮތުން ކެބިނެޓްގައި ހަތް އަންހެން ބޭފުޅުން ތިއްބަވަ އެވެ.


SunOnline: M. Atollge rahthakuge thimaavesheege haalathu Environment minister ballavaalaivaifi\nމ. އަތޮޅުގެ ރަށްތަކުގެ ތިމާވެށީގެ ހާލަތު، މިނިސްޓަރު ބައްލަވާލައްވައިފި\nމުހައްމަދު އައުޒަމް 12 Nov 2019, 18:44\nތިމާވެށީގެ ހާލަތު ބައްލަވާލެއްވުމަށް އެންވަޔަރަމަންޓް މިނިސްޓަރު މ. އަތޮޅުގެ ރައްތަކަށް ކުރެއްވި ޒިޔާރަތުގެ ތެރެއިން--- ފޮޓޯ: އެންވަޔަރަމަންޓް މިނިސްޓްރީ\nމ. އަތޮޅުގެ ރަށްތަކުގެ ތިމާވެށީގެ ހާލަތު އެންވަޔަރަމަންޓް މިނިސްޓަރު ޑރ. ހުސައިން ރަޝީދު ހަސަން ބައްލަވާލައްވައިފިއެވެ.\nމިއީ ރާއްޖޭގެ ރަށްތަކުގެ ތިމާވެށީގެ ހާލަތު ބައްލަވާލެއްވުމަށް މިނިސްޓަރު ކުރައްވަމުން ގެންދަވާ ސިލްސިލާ ދަތުރުތަކުގެ ތެރެއިން ކުރެއްވި ދަތުރެކެވެ.\nމިނިސްޓަރުގެ ދަތުރުގައި މ. އަތޮޅުގެ ކޮޅުފުށި، މުލި، މުލައް، ވޭވަށް، ރަތްމަންދޫ، ނާލާފުށި އަދި މަޑުއްވަރީއަށް ޒިޔާރަތްކުރައްވައި، އެ ރަށްރަށުގެ ކައުންސިލުތަކާއި އަތޮޅު ކައުންސިލާ ބައްދަލުކުރެއްވިއެވެ. އަދި މ. އަތޮޅުގެ ރަށްތަކަށް ދިމާވެފައިވާ ތިމާވެށީގެ މައްސަލަތަކާއި ގުޅޭގޮތުން ވަނީ މަޝްވަރާކުރެއްވިއެވެ.\nއެ މަޝްވަރާތަކުގެ ތެރޭގައި ރަށްތަކަށް ދިމާވެފައިވާ ރަށްގިރުމުގެ މައްސަލައާއި ކުނީގެ މައްސަލަ ދިމާވެފައިވާ ސަރަހައްދުތަކަށް ޒިޔާރަތްކޮށް އެކަންކަމާއި ގުޅޭގޮތުން މިނިސްޓަރު ވަނީ މަޝްވަރާކުރައްވާފައެވެ.\nމިނިސްޓަރު މިހާރު ކުރައްވަމުންގެންދަވާ ސިލްސިލާ ދަތުރުތަކުގެ ތެރެއިން މި މަހުގެ ތެރޭގައި ގދ. ތިނަދޫއަށް ވަޑައިގެން އެ ރަށުގެ ތިމާވެށީގެ ހާލަތު ބައްލަވާލައްވައި އެ މައްސަލަތަކާއި ގުޅޭގޮތުންވެސް އެ ރަށު ކައުންސިލާ މަޝްވަރާކުރެއްވިއެވެ. އެ ދަތުރުފުޅުގައި ތިނަދޫއަށް ދިމާވެފައިވާ ފެންބޮޑުވާ މައްސަލައަށް ހައްލެއް ގެނައުމަށް ފެން ހިންދާ ނިޒާމު ގާއިމުކުރުމަށް ބަޔަކާ ހަވާލުކުރުމުގެ އެއްބަސްވުމުގައި ވަނީ ސޮއިކުރައްވާފައެވެ.\nއޭގެ އިތުރުން ތިނަދޫގެ ކުނި މެނޭޖުކުރާ މަރުކަޒުގައި އިންސިނެރޭޓަރެއް ބެހެއްޓުމުގެ މަސައްކަތްކުރުމަށް ބަޔަކާ ހަވާލުކުރުމުގެ އެއްބަސްވުމުގައިވެސް ވަނީ ސޮއިކޮށްފައެވެ. އަދި ތިނަދޫގައި ސޯލާ ފާމެއް ގާއިމުކުރުމަށް އެ ރަށު ކައުންސިލާއެކު އެމްއޯޔޫ އެއްގައި ވަނީ ސޮއިކުރައްވާފައެވެ.\nއެ ސިލްސިލާ ދަތުރުތަކާ ގުޅޭ ގޮތުން މިނިސްޓްރީން ބުނީ އެ ދަތުރުތައް މިނިސްޓަރު ކުރައްވަނީ ރަސްމީ މަސައްކަތްތަކަށް ބުރޫ ނާރާނެހެން ސަރުކާރުގެ ރަސްމީ ބަންދު ދުވަސްތަކަށް ޝެޑިއުލްކުރައްވައިގެން ކަމަށެވެ.\nމިނިސްޓަރު މިހާރުވެސް ގެންދަވަނީ ތިމާވެއްޓާއި ގުޅުންހުރި ގައުމީ އަދި ބައިނަލްއަގުވާމީ ބައްދަލުވުންތަކާއި ފޯރަމްތަކުގައި ބައިވެރިވެވަޑައިގެން ރާއްޖޭގެ އެކި ކަންކޮޅުތަކަށް ޒިރާރަތްކުރައްވައި އެ ރަށްރަށަށް ދިމާވެފައިވާ ތިމާވެށީގެ މައްސަލަތަކަށް ހައްލެއް ހޯއްދަވައިދެއްވުމަށް ކެނޑިނޭޅި މަސައްކަތް ކުރައްވަމުންނެވެ.


PNC Ge Faraathun Adhurey Fonadhoo Dhaairaa Ah - Vaguthu\nރައްޔިތުން މަޖިލީހުގެ ފޮނަދޫ ދާއިރާގެ މެންބަރުކަން މިހާރު ވެސް ކުރައްވަމުން ގެންދަވާ އަބްދުލްރަހީމް އަބްދުﷲ (އަދުރޭ) ކުރިއަށް އޮތް ރައްޔިތުން މަޖިލީހުގެ އިންތިޚާބުގައި ވެސް ފޮނަދޫ ދާއިރާއަށް ވާދަކުރައްވަން ނިންމައިފިއެވެ.\nއަދުރޭ މިރޭ ކުރެއްވި ޓްވީޓެއްގައި ވިދާޅުވީ އޭނާ ފޮނަދޫ ދާއިރާ އަށް ވާދަކުރައްވާނީ ރައީސް ޔާމީންގެ ތާއީދާއި އެކު ކަމަށެވެ.\nމިހާރު ޕީޕަލްސް ނޭޝަނަލް ކޮންގްރެސް (ޕީއެންސީ) ގައި ހުންނެވި އަދުރޭ ފޮނަދޫ ދާއިރާއަށް ކުރިމަތިލައްވާނެ ކަން މިއުލާން ކުރެއްވީ އެމްޑީޕީ ޕްރައިމަރީގައި ވޯޓް ލާން ކުޑަ ވަގުތުކޮޅަކަށް ވެފައި ވަނިކޮށެވެ. ފޮނަދޫ ދާއިރާގެ އެމްޑީޕީ ޕްރައިމަރީގައި ވާދަކުރާ ޤާނޫނީ ވަކީލް މޫސާ ސިރާޖު ވަނީ އަދުރޭ ފޮނަދޫ ދާއިރާއަށް ވާދަކުރައްވާނެ ކަން އިއުލާން ނުކުރައްވަނީ އޭނާ އާއި ވާދަކުރަން ޖެހިދާނެތީ ކަމަށް ވިދާޅުވެފައެވެ. ސިރާޖު ކުރިން ވިދާޅުވީ އަދުރޭ ގޮތެއް ނިންމަވާނީ އެމްޑީޕީ ޕްރައިމަރީ ނިމުމުން ކަމަށެވެ.\nMi aharu (2019 vana aharu) baahvaa Rayyithun ge Majileehuge Inthikh’aabugai RY ge thaa’eedhaa eku,Alhugaduge dhaairaa(Hahdhunmathee Fonadhoo dhaairaa)ah kurimathi laan ninmaifin @VaguthuOnline @sunbrk @Ch13official @avasmv @1onlinemv\n— Abdul Raheem Abdulla (@Banafsaa) January 17, 2019\nއަދުރޭ ރައްޔިތުން މަޖިލީހުގެ މެންބަރު ކަމަށް ފުރަތަމަ އިންތިޚާބުވެ ވަޑައިގެންނެވީ 2009 ވަނަ އަހަރު ޕީޕަލް އެލަޖަންސް (ޕީއޭ) ގެ މެންބަރެއްގެ ގޮތުގައެވެ. ޕީޕީއެމް އުފެއްދުމަށް އޭނާ ޕީޕީއެމް އަށް ސޮއި ކުރައްވާ އެޕާޓީގެ ޓިކެޓްގައި 2014 ވަނަ އަހަރުގެ މަޖިލިސް އިންތިޚާބު ވެސް ކާމިޔާބު ކުރެއްވިއެވެ.\nއަދުރޭ ޕީއެންސީގެ ފަރާތުން ފޮނަދޫ ދާއިރާއަށް ނިކުންނަވާއިރު ކުރީގެ ރައީސް މައުމޫންގެ ފަރާތުން ވެސް ފޮނަދޫ ދާއިރާއަށް "ވަރުގަދަ ކެންޑިޑޭޓެއް" ނެރޭނެ ކަމަށް މައުލޫމާތު އެނގޭ ބައެއް ފަރާތްތަކުން ބުނެއެވެ.\nޖެނުއަރީ 18, 2019 11:41\nކަލޯއަންހެނުންނަށް ވެސްޕާޓީއެއް ހަދާދެންވީނު އޭރުން ސަރުކާރުން ރުފިޔާ ބޮނޑި ލިބޭނެނު އޭރުން ޓިނުފިހާރަ ހުޅުވޭނެނު


SunOnline: Dhaurun beyrun jalsaa eh baavvan MDP in hushahalhany\nދައުރުން ބޭރުން ޖަލްސާއެއް ބާއްވަން އެމްޑީޕީން ހުށަހަޅަނީ\nއައިޝަތު ނުޒުހާ 14 Dec 2021, 22:19\nރައްޔިތުންގެ މަޖިލީހުގެ ދައުރުން ބޭރުން ޖަލްސާއެއް ބާއްވައިދިނުމަށް، މަޖިލީހުގެ ސެކްރެޓޭރިއަޓަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)އިން ހުށަހަޅަން ނިންމައިފިއެވެ.\nއެމްޑީޕީ ޕާލިމެންޓަރީ ގުރޫޕުގެ ލީޑަރު އަލީ އާޒިމް މިރޭ ކުރެއްވި ޓްވީޓެއްގައި މިކަން ވަނީ ހާމަކުރައްވައިފައެވެ.\nއާޒިމް ވިދާޅުވީ ރައްޔިތުންގެ މަޖިލީހުގެ ގަވާއިދުގެ 45 ވަނަ މާއްދާގެ ދަށުން، އާންމު ޖަލްސާތަކުގެ ބޭރުން ޖަލްސާއެއް ބޭއްވުމަށް ރައްޔިތުންގެ މަޖިލީހުގެ ޖަލްސާއެއް ބޭއްވުމަށް ހުށަހަޅަން ނިންމައިފައިވާ ކަމަށެވެ. އެހެންނަމަވެސް އިތުރު ތަފްސީލެއް އާޒިމް ހާމައެއްނުކުރައްވައެވެ.\nދައުރުން ބޭރުން ޖަލްސާއެއް ބޭއްވުމާ ގުޅޭ ގޮތުން ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) "ސަން"އަށް ވިދާޅުވީ މަޖިލިސް ދައުރު ނިމި، ޗުއްޓީއަށް ދިޔައިރު ކޮންމެހެން ނިންމަން ޖެހޭ ބައެއް ކަންކަން ނުނިމި ހުރި ކަމަށެވެ.\n"ކޮންމެހެން ވެސް ނިންމަންޖެހޭ ބައެއް ކަންކަން އެބަހުރި ނުނިމި، އޭސީސީގެ މައްސަލަތައް ވެސް އެބަޖެހޭ ހައްލުކުރަން،" ބޮންޑޭ ވިދާޅުވިއެވެ.\nބޮންޑޭ ވިދާޅުވީ ދައުރުން ބޭރު ޖަލްސާއާ ގުޅޭ ކަންކަން ކުރިއަށް އޮތް ހަފްތާއެއްހާ ދުވަހުގެ ތެރޭގައި ކޮށް ނިންމާނެ ކަމަށެވެ.\nއެންޓި ކޮރަޕްޝަން ކޮމިޝަން (އޭސީސީ)ގެ ހުރިހާ މެންބަރުން ވަކިކުރުމުގެ މަރުހަލާތައް ފަށަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ވަނީ މިދިޔަ ހަފްތާގެ ތެރޭގައި ފާސްކޮށްފައެވެ.\nއެ ކޮމިޓީން އެގޮތަށް ފާސްކުރީ، އޭސީސީގެ މަސައްކަތް ބޭނުންވާ ސްޕީޑުގައި ކުރިއަށް ނުދާކަން ފާހަގަކޮށް، ކޮމިޓީއަށް ފެންނަ ނަމަ އޭސީސީގެ މެންބަރުން މަގާމުން ވަކިކުރުމުގެ މަރުހަލާތައް ފަށަން މިދިޔަ ނޮވެމްބަރު މަހު ނިންމި ފަހުންނެވެ.\nއޭސީސީގެ މެމްބަރުން މަގާމުން ވަކިކުރުމާ ގުޅޭގޮތުން ގޮތެއް ނިންމުމުގައި އެ ކޮމިޝަނުގެ ޕާފޯމަންސް އޮޑިޓުން ފާހަގަވި ކަންކަމަށް ރިއާޔަތްކުރާނެއެވެ. އެ ކޮމިޝަނަށް ހުށަހެޅިފައިވާ 16،000 އަށްވުރެ ގިނަ މައްސަލަ ނުބެލި ހުރިކަން އޮޑިޓުން ވަނީ ފާހަގަވެފައެވެ.


MIB ge hissaa form head office in ves balaigannaane\nއެމްއައިބީގެ ހިއްސާ ފޯމް ހެޑް އޮފީހުން ވެސް ބަލައިގަންނާނެ\nމޯލްޑިވްސް އިސްލާމިކް ބޭންކް: އެ ބޭންކުގެ ހިއްސާ ހެޑް އޮފީހުން މިހާރު ގަންނަން ލިބޭނެ ފޮޓޯ: އަވަސް\nމޯލްޑިވްސް އިސްލާމިކް ބޭންކް (އެމްއައިބީ)ގެ ހެޑް އޮފީހުން ވެސް ހިއްސާގެ ފޯމް ބަލައިގަތުމުގެ އިންތިޒާމް ހަމަޖައްސައިފި އެވެ.\nމިއަދުން ފެށިގެން ހ. މެދުޒިޔާރަށްދޮށުގައި ހުންނަ އެ ބޭންކުގެ ހެޑް އޮފީހުން ހިއްސާގެ ފޯމް ބަލައިގަންނާނެ އެވެ. ހިއްސާގެ ފޯމް ބަލައިގަތުން ހުކުރު ދުވަސް ފިޔަވާ ކޮންމެ ދުވަހަކު ކުރިއަށް ދާނެ އެވެ. އާދީއްތަ ދުވަހުން ބުރާސްފަތި ދުވަހަށް ފޯމް ބަލައިގަންނަ ގަޑި ތަކަކީ މެންދުރު ފަހު 3:00 އިން އިރު އޮއްސި 6:00 އަށެވެ. އަދި ރޭގަނޑު 8:00 އިން 10:00 އަށެވެ.\nހޮނިހިރު ދުވަހު ފޯމް ބަލައިގަންނާނީ ހެނދުނު 9:00 އިން ހަވީރު 6:00 އަށެވެ. އަދި ރޭގަނޑު 8:00 އިން 10:00 އަށެވެ.\nއެމްއައިބީގެ ހެޑް އޮފީހުން ހިއްސާ ގަންނަން ފައިސާ ދެއްކުން ނަގުދު ފައިސާ އާއި ކޭޝް ކާޑު އަދި މޯބައިލް ޓްރާންސްފާ މެދުވެރިކޮށް ދެއްކޭނެ އެވެ.\nމީގެ އިތުރުން ހިއްސާގެ ފޯމް ބަލައިގަންނަން އެ ބޭންކުން ގާއިމްކުރި ކަލެކްޝަން ސެންޓަރުން ވެސް ފޯމް ބަލައިގަންނާނެ އެެވެ. އެ ސެންޓަރު ހުންނާނީ މެޑިކާ ހޮސްޕިޓަލު ކުރިމަތީގައި ހުންނަ މ. ފާމުދޭރި ބިލްޑިންގް ގައެވެ.\nއެމްއައިބީއިން ބުނީ ހިއްސާއަށް ބޮޑު ތަރުހީބު ލިބެމުން އަންނަ ކަމަށެވެ. އެ ބޭންކުގެ 1.5 މިލިއަންގެ ހިއްސާ ބ. އެޓޯލް ރެޒިޑެންޝަލް ލާނިން ސެންޓަރުން ވަނީ ގަނެފަ އެވެ.\nއެމްއައިބީގެ ހިއްސާއެއް ވިއްކަނީ 35ރ. އަށެވެ. އަދި އެންމެ މަދުން ގަނެވޭނީ 20 ހިއްސާ އެވެ. އެއީ 35ރ. އަށް ހިއްސާއެއްގެ މަގުން ބަލާނަމަ 700ރ. ގެ ހިއްސާ އެވެ. އަދި 10 ހިއްސާ އިން އަދަދު އިތުރު ކުރުމުގެ ފުރުސަތު އޮންނާނެ އެވެ.


Neydhemey Vakivumeh Haadhahaa Loabivey - 66 | Vaahaka\nމަރިޔަމް ހުސައިން July 12, 2019\t26 Comments\nViews: 12996\t83\nއާޝާ ފެނުމުން މާހިލަށް އުނދަގޫ ގޮތެއްވިއެވެ. އެހެނަސް އާޝާ ކައިރިއަށް އައިސް އެދެމަފިރިންނަށް މަރުހަބާ ކީއިރު މޫނުމަތީގައިވީ ހަމަޖެހޭ ގޮތެވެ. އާޝާ އެކުގައި ހައިފާ ފެނުމުން އިތުރަށް މާހިލްވެސް ހައިރާންވިއެވެ. ދޮންމަންމަޔާއި އާޝާގެ ގުޅުން ކުރީގައި އެހާ ރަނގަޅެއްނޫނެވެ. އެދެމެދުގައި ގުޅުން ބަދަހިވީ އަފީފް ނިޔާވުމަށްފަހުގައި ކަން މާހިލަށް ޔަގީންވިއެވެ.\n" މާހިލް ....ސަޖާ އަހަންނަށް މައާފްކުރޭ......މިއަދު އަހަރެންނަށް ހުރިހާ ކަމެއްވެސް އެނގިއްޖެ...." ސަޖާގެ އަތުގައި ހިފާލަމުން އާޝާ އިސްޖަހާލީ ކުށްވެރިއެއް ފަދައިންނެވެ.\n" ވީކަމެއްވީ ދެމީހުންނަށްވެސް ހަގީގަތް ނޭގި އޮތީމަ.......ދެން އަޅައިނުލާ....." މާހިލް އަޑުގައިވީ ހަމަޖެހޭ ގޮތެވެ. މާޙިލް ބުނި ބަހަށް އެބަސްވުމުގެ ގޮތުން ސަޖާވެސް ހިނިތުންވެލީ އާޝާގެ ކޮނޑުގައި ޖަހާލަމުންނެވެ. އާޝާގެ ފުރަގަހަށް އައިސް ހުއްޓުނު މަމްދޫހާ އާއި އިސްމާއީލް މާހިލްގެ ލޮލުގައި އަޅައިގަތީ އެވަގުތުއެވެ.\n" މަންމާ.....ބައްޕާ......" ކިތަންމެ ޒަމާނެއް ކޮއްފައި ފެނުނަސް މާޙިލަށް އޭނާގެ ބައްޕައެއް ނޯޅެއެވެ. ބައްޕަގެ ފޮޓޯތައް އޭނާގެ އަތުގައިވެސް އެބަހުއްޓެވެ. އެފޮޓޯތަކާއި މާބޮޑުތަފާތެއް ނެތެވެ. ހަމައެކަނި ކުރީގެ ވަރުގަދަ ކަޅު އިސްތަށިގަނޑު ނުރަޔަށްވެފައިވާކަމެވެ. މޫނުމައްޗަށްވެސް މާބޮޑު ބަދަލެއް ނާދެއެވެ. މާޙިލް މަންމަޔާ ބައްޕައަށް ގޮވާލުމުން އާޝާއަށްވެސް ބޭއިޙްތިޔާރުގައި ފަހަތަށް އެނބުރިލެވުނެވެ. މަމްދޫހާ އަތުގައި ހިފައިގެން އެހުރި ނުދަންނަ މޫނަކީ މާހިލްގެ ބައްޕަކަން އޭނާޔަށް ޔަގީންވިއެވެ. އާޝާ ފެނިފައި މަމްދޫހާ މޫނުގެ ކުލަވަރު ބަދަލުވިއެވެ. އެއީ އިސްމާއިލްގެ ލޭކަން އެނގުނު ހިސާބުން މަމްދޫޙާގެ ހިތްވަނީ އާޝާ އާމެދު ކިލަނބުވެފައެވެ.\n" ބައްޕާ...." މާހިލް ކުރިއަށް ފިޔަވަޅު ނެގުމުން އާޝާ އެއްފަރާތަކަށް ޖެހިލިއެވެ. މާޙިލް ހިފީ އިސްމާއީލްގެ އަތުގައެވެ.\n" ބައްޕާ " އެތަށް ޒަމާނެއް ކޮއްފައި ފެނުމުން މާޙިލްގެ އުފާވެރިކަންވަނީ އޭގެ އިންތިހާއަށެވެ. ބައްޕަގެ ލޯތްބަށް އެފަކީރު ތެޅިފޮޅުނުވަރު މަމްދޫހާއަށް ސިއްރެއްނުވެއެވެ. ބޮޑުވެފައި ހުރި ފިރިހެންދަރިފުޅު ފެނުމުން އިސްމާއިލްގެ ދެލޮލުން ކަރުނަ ހިފަހައްޓަނުލެވުނެވެ. މާހިލަކީ އޭނާގެ ޅައިރުގެ ފޮޓޯކޮޕީއެކެވެ. އިސްމާއީލްގެ ޅަދުވަހުވެސް ހުރީ ހަމައެހެންނެވެ.\n" ބައްޕަޔަށް މައާފްކުރޭ........" މާހިލްގެ ކޮނޑުމަތީގައި މޫނުޖައްސާލަމުން އިސްމާއީލަށް ރޮއެގަނެވުނެވެ. އެމަންޒަރު ފެނިފައި އާޝާ މަޑުމަޑުން ފަހަތަށް ޖެހިލިއެވެ. އެއީ އޭނާގެ ބައްޕަކަން އެނގުމުން އެތަނުގައި މަޑުކުރަން އޭނާ ބޭނުމެއްނުވިއެވެ. އެއީ އޭނާގެ ބައްޕަ ކަމަށް ވިޔަސް އަފީފްގެ ފަރާތުން އާޝާއަށްވަނީ ހުރިހާ މާނައެއްގައިވެސް ލޯތްބާ ރައްކާތެރިކަން ލިބިފައެވެ. އެވަރުން އާޝާއަށް ފުދެއެވެ. އެގެއިން ނިކުމެގެން ހައިފާގެ އަތުގައި ހިފައިގެން އާޝާ ނިކުތީ ހިތްހަމަޖެހިގެން ހުރެއެވެ.\n" ކޮންމެ މީހަކަށްވެސް ކުށެއް ކުރެވިދާނެ......ވެދިޔަކަންތަކާއި މެދު ހިތާމަކުރުމުގެ ބޭނުމެއްނެތް........." މާޙިލް ހިނިތުންވެލީ ގަދަކަމުންނެވެ. ބައްޕަޔާ ނުލާ އޭނާ ހޭދަކުރީ އުނދަގޫދުވަސްތަކެކެވެ.\n" ދެން ބައްޕަ އަހަރެމެންނަށް ނުފެންނަ ހިސާބަށް ގޮސްގެން ނުވާނެ......ބައްޕަޔާ ވަކިން އުޅޭކަން އަހަރެމެން އެކަކަށްވެސް ފަސޭހައެއްނޫން......" އިސްމާއިލާއި މާހިލާއި ދެމެދު އެތަކެއް ވާހަކައެއް ދެކެވެމުންދިޔައެވެ. މަމްދޫހާ ކުޑަ އެނދާ ގާތްވެލިއެވެ. އޭރު ސަޖާ ހުރީ ކުޑައެނދު ކައިރީގައެވެ.\n" ދަރިފުޅާ ސަޖާ މަންމަޔަށް މާފްކުރޭ........ތަންދޮރު ބަލައިނުލައި މަންމަޔަށް ވަރަށް އެއްޗެހި ކިޔުނު...." މަމްދޫހާގެ ލޮލުން ވެއްޓުނު ކަރުނަ ތިކި ސަޖާ ފޮހެލަދިނެވެ. ހިނިތުންވެފައި މައިދައިތައަށް މައާފުކުރީ ހިތުގެ އެންމެ ފުނުންނެވެ. ހަފްލާ ނިމެންދެން މާހިލްގެ އާއިލާ އެގޭގައި މަޑުކުރިއެވެ. ތުއްތު ތުއްތު އިސްމާއިލް އެކަކު އަތުން އަނެއްކަކު އަތުން ގެންގުޅުނު އިރު އެންމެންގެ މޫނުމަތިންވެސް ފެންނަނީ އުފާވެރިކަމެވެ. ގިނަދުވަސްތަކަކަށްފަހު އަލުން އަނބުރާ އެއާއިލާއަށްވަނީ އުފާވެރިކަން އައިސްފައެވެ.\nޖޫލީ އާއި ނަވީން ގެއަށް އާއިރު ދިހައެއް ޖަހާ ބޮޑުވެއްޖެއެވެ. ޖޫލީ ފުރަތަމަވެސް ބޭނުންވީ ދަރިފުޅު ކޮބައިތޯ ބަލާށެވެ. ރޭވެސް އިރާކޮޅު ގެންދިޔަ ގޮތަށް އެސޮރު ގެންގުޅުނީ ލައިބާ ކައިރީގައެވެ. ކޮންމެ ރެއަކު އެހެންވާން ޖޫލީ ނޭދެއެވެ. ލައިބާ ކައިރީ ކޮންމެ ރެއަކު ބާއްވަން އާދަކޮއްފިނަމަ އެސޮރު ޖޫލީ އާ ދުރުވެދާނެ ކަމުގެ ބިރު ޖޫލީއަށް ދިޔައީ ކުރެވެމުންނެވެ. ޖޫލީ ،ލައިބާ ކޮޓަރީގެ ދޮރުގައި ހިފިއިރު ދޮރު ހުރީ ތަޅުލައިފައެވެ. މާބޮޑު ވިސްނުމަކަށް ނުގޮސް ޖޫލީއަށް އެކޮޓަރި ދޮރުގައި ޓަކިދެވުނެވެ.\n" ކީއް ތިކުރަނީ......." ޖޫލީގެ އަތުގައި ހިފަމުން ނަވީނަށް ބުނެވުނީ ތަންކޮޅެއް ބާރަށެވެ. މަނާ ކުރެވުނީ ޖޫލީ ދޮރުގައި ޓަކިދޭން ފެށުމުންނެވެ\n" ނިދާފައިވެސް އޮވެދާނެ....ހިނގާދާން އެސޮރު ގެންނާނީ ފަހުން.........ނިދާފައި ކަންނޭގެ އެއޮތީ އަޅައިނުލާ...." ޖޫލީގެ އަތުގައި ހިފައިގެންހުރެ ނަވީން އެދުނީ ލައިބާއަށް އުނދަގޫނުކޮށް ދިއުމަށެވެ.\n" އެކަމަކު....." ނަވީނާއި އެކު ދާން އުޅިފައިވެސް ޖޫލީއަށްހުއްޓެވުނެވެ.\n" އެކަމަކު ކިހިނެތްވީ......."\n" އަހަރެން ބޭނުން ބޭބީ އަހަރެން ކައިރީ ބާއްވަން....." އަނެއްކާވެސް ޖޫލީ އުޅުނީ ދޮރުގައި ޓަކިދޭށެވެ. އެހެންނަމަވެސް ނަވީން ޖޫލީ އަތަށް ދަމާލި ގޮތުން ޖޫލީއަށް މަޖްބޫރުވީ އެނބުރި ނަވީނާއި އެކު ދިއުމަށެވެ.\n" ކޮންމެ ރެއަކު ލައިބާ ކައިރީ އެސޮރު ބާއްވަންޏާ ކިހިނެތް އަހަރެންނާ އެސޮރު ގާތްވާނީ.....އަހަރެންނަށް ކަންކަން ކުރަން ފުރުސަތު ދިނީމަ ދޯ އަހަންނަށްވެސް އެނގޭނީ........ދަސްވާނީ....." ކޮޓަރިއަށް ވަދެވުމާއި އެކު ޖޫލީ ޝަކުވާތައް ބަންޑުންކޮއްލިއެވެ.\n" މިރޭ ބޭބީ ގެނެސްދޭންވާނެ........" ނަވީން ބަސްމަދުވެފައި ހުރުމުން ޖޫލީ ހިފީ ނަވީންގެ އަތުގައެވެ. މޫނު އަނބުރާލަމުން ނަވީނަށް ދެލޯ މަރާލެވުނެވެ. ބައެއްކަންކަމުގައި ޖޫލީ ބޭނުން ކޮންމެ ކަމެއް ކޮއްދޭން ނަވީނަށްވެސް އުނދަގުލެވެ. ލައިބާ ކައިރީގައި އެސޮރު ނުނިދާ އޮތަސް އޮންނާނީ ވަރަށް ބަސްއަހައިގެންނެވެ. ޖޫލީ ކައިރިއަށް ގެންނައިރަށް ގަދަ ހަދާލާފައި ރޯވަރުން އެހެން މީހުން ބިރުގަންނަވަރުވާނެއެވެ. އެންމެފަހުން ނަވީން އެކަމަށް އާބަސްބުނީ އިތުރު ގޮތެއް ނެތިގެންނެވެ.\nފެންވަރައިގެން ފާހާނާ ނިކުތްއިރު ކޮޓަރި ދޮރުގައި ޓަކިދެއެވެ. ނިދާފައި ތިބި ދެކުދިންނަށް ބަލާލާފައި އަވަހަށް ގޮސް ލައިބާ ދޮރު ހުޅުވާލިއެވެ. ދޮރުމަތީގައި ޖޫލީ ހުއްޓާފެނުމުން ލައިބާ މާޔޫސްވިއެވެ. ހީކޮށްގެން ހުރީ ނަވީން ކަމަށެވެ. ލައިބާއަށް އެއްޗެއް ނުބުނެވެނީސް ޖޫލީ އެތެރެއަށް ދެމިގަތެވެ.\n" ކި....ކިހިނެތް ވީ ....؟ " ދޮރު ލައްޕާލާފައި އެނބުރުނު އިރު ޖޫލީ ގޮސް އެނދުކައިރިއަށް ހުއްޓެނީއެވެ.\n" ރޭވެސް ބޭބީ ބޭއްވީ ލައިބާ ކައިރީ.....ކީއްވެތަ އޭނަ ފަހުން ނުގެންދިޔައީ .....؟ " އެސޮރުގައިގާ ފިރުމާލުމަށްފަހު ޖޫލީ ބަލާލީ ލައިބާއަށެވެ. ހިތްހަމަނުޖެހުން ޖޫލީގެ އަޑުގައިވިއެވެ.\n" ނިދާފަ އޮތީމަ ނުގެންދިޔައީ......" ލޯގަނޑުކުރިމަތީ ހުއްޓެމުން ޖޫލީއަށް ލައިބާ ޖަވާބުދިނެވެ. އެނދުގެ މަގަތުގައި އިނދެފައި ޖޫލީ ތެދުވެތެވެ.\n" ނިދާފަ އޮތަސް ހޭލައި އޮތަސް މީގެފަހުން އަހަރެން ދަރިފުޅު ރޭގަނޑު އޮންނާނީ އަހަރެން ކައިރީ.........." ލޯގަނޑުގެ އެއްކައިރިން ޖޫލީގެ މޫނު ލައިބާއަށް ފެންނަން ހުއްޓެވެ. ރުޅިވެރިކަމާއި ހިތްހަމަނުޖެހުމުން އެމޫނުމަތި ފެންނަނީ ވަރަށް ނުރައްކާތެރިކޮންނެވެ. ލައިބާ ޖޫލީއަށް ބަލަން ހުރީ ލޯގަނޑުންނެވެ.\n" އެކަމަކު ބައްޕަ ..........." ލައިބާ ބުނަން އުޅުނީ އޭނާ ކަންތައް ކުރަމުން އެދަނީ ނިޒާރު ބުނެފައިވާ ގޮތަށް ކަމަށެވެ.\n" ބައްޕަ ލައިބާ މިގެއަށް ގެނައީ އަހަރެންނަށް އެސޮރު ގެންގުޅެން ނޭގޭތި.......ހުރިހާ ކަމެއް ލައިބާ ލައްވާ ކުރުވަންޏާ އަހަރެންނަށް ކިހިނެތް އެސޮރުގެ އެއްވެސް ކަމެއް ކުރަން އެނގޭނީ........." ޖޫލީގެ ނޭވާ ހުރީ އަވަސްވެފައެވެ. ހުރިހާ ކަމެއް ލައިބާ ލައްވާ ކުރުވާތީ ޖޫލީއަށް ހީވަނީ އެސޮރު އޭނަޔާ ދުރުކުރުވާހެންނެވެ.\n" އެސޮރުގެ ކަންތައް ކުރަން ފުރުސަތު ދިނީމަ ދޯ އަހަރެންނަށްވެސް ދަސްވާނީ .........." ޖޫލީގެ ކޮންމެ ޖުމްލައެއްގައި ހަރުކަށިކަންވިއެވެ. އެއިން ކޮންމެބަހަކުން ލައިބާގެ ހިތުގައި އެތަކެއް ޒަޙަމްތަކެއް އުފެދެމުންދިޔައެވެ.\n" މިއަދު ކުދިންގެ ކަންތައް ކުރާނީ އަހަރެން......ލައިބާ ދޭ ބަދިގެއަށް ........" ލައިބާއަށް ހުއްޓުން އަރާފައި ހުރެވުނީއެވެ.\n" ދޭދޭ ....އަވަސް ކޮއްގެންދޭ......ރޮށިފިހެ ސައިތައްޔާރު ކުރަން ދޭ " ހަރަމްބަނދެލަމުން ޖޫލީ ކޮއްލީ އަމުރެވެ. ލައިބާ ހިތުގައި ޖެހުނު ވަރުން އަވަސްއަވަހަށް ޖޫލީގެ ކުރިމަތިން ދުރަށް ދިޔައެވެ.\nފަތިސްނަމާދުން އައިސް ނިޒާރު އިނީ ސިޓިންގރޫމްގައި ޤުރުއާން ކިޔަވާށެވެ. އޭރު ބަދިގޭގައި ހެނދުނުގެ ނާސްތާއަށް ތައްޔާރުކުރަން އުޅެނީ ލައިބާއެވެ. ސިޓިންގރޫމް ސޯފާގައި ނިޒާރު އޮތް އިރު ބަދިގޭގައި އުޅެނީ ކާކު ކަމެއް ނިޒާރަކަށް ނޭގެއެވެ.\n" ޖޫލީ ކޮފީތައްޓެއް ގެނެސްދީބަލަ........" ނިޒާރު ހީކުރީ ބަދިގޭގައި އުޅުނީ ޖޫލީ ކަމަށެވެ. އެހެން ދުވަސްދުވަހުވެސް ޖޫލީ އުޅޭތީއެވެ. އޭގެ ކުޑައިރުކޮޅެއް ފަހުން ލައިބާ އާވިއަރައަރާ ހުރި ކޮފީތައްޓެއް ހިފައިގެން އައެވެ. ނިޒާރު އޮށޯވެއޮތް ސޯފާގެ ކުރިމަތީގައި ހުރި ބިއްލޫރި ކުޑަ މޭޒުމަތީ ކޮފީތަށި ބެހެއްޓިއެވެ. ހައިރާންވެފައި އޮތް ތަނުން ތެދުވެތެވެ.\n” މިއަދު ދަރިފުޅުތަ ބަދިގޭގަ.........." ނިޒާރު އަޑުގައިވެސް ހުރީ ހައިރާންކަމެވެ. ލައިބާ ހިނިތުންވެލާފައި ކޮފީ ގެނައި ހުސްތަބަށް ގަޔާ ކައިރިކޮއްލައިގެން ހުއްޓެވެ. އެތެރެއިން ކުޑަކުއްޖަކު ރޯންފެށީ އެވަގުތުއެވެ. ލައިބާ ހުރި ފިޔަވަޅުމަތީ ހުރީ ކޮޓަރިއަށްދާން ނުކެރިފައެވެ. މިއަދު އޭނާގެ މަސައްކަތަކީ ހެނދުނުގެ ސައިތައްޔާރު ކުރުމެވެ. ނިޒާރު ބަލާލީ ގޮތުން އެބުނަން އުޅުނު އެއްޗެއް ލައިބާއަށް އެނގުނެވެ\n" ޖޫލީ ވެއްޖެ އެކޮޓަރީގައި........... އެކުދިން ކައިރީގައި ...." ލައިބާ އެނބުރިވަނީ ބަދިގެއަށެވެ. އަވަސްވީ ހެނދުނުގެ ނާސްތާ ތައްޔާރުކުރަން ލޮނުކަމެއް ހަދާށެވެ.\nކުޑަމީހާ ރޯވަރުން ޖޫލީ ނަގައިގެން ދެކޮޅަށް ހިނގާ ހިނގާވެސް ހުއްޓައިނުލިއެވެ. ކުޑަމަންޖެވެސް ހޭލައިގެން ރޯންފެށީ އެވަގުތުއެވެ. ޖޫލީ ހަދާނެ ގޮތް ހުސްވިއެވެ. ކުޑަ ސޮރު ގޮވައިގެން ބޭރަށް ނިކުތެވެ.\n" ހާދަ ވަރަކަށޭ މީނަ މިރޮނީ ........." ސޯފާގައި އިނދެފައި ނިޒާރު ފަސްއެނބުރި ބަލާލީ ޖޫލީގެ އަޑަށެވެ. ކަންބޮޑުވަފައި ޖޫލީ ވާހަކަދައްކަމުން އައީ ސޯފާ އާ ދިމާލަށެވެ.\n" ލައިބާ ލައިބާ ....." ނިޒާރު ގޮވާލީ ބޯއަރިކޮއްލަމުން ލައިބާ ކޮބައިތޯ ބަލާލަމުންނެވެ. ލައިބާ ނިކުތީ ކުޑަކޮން ދުވެލާފައެވެ. ނިޒާރު ގޮވާއަޑާއި ދަރިން ރޯއަޑަށެވެ. ނިޒާރު އެއްޗެއް ނުބުނަނީސް ޖޫލީ އަތުގައި ރޮއެ ރޮއެއޮތް ދަރިފުޅު ނަގާ މެޔާ ގާތްކޮއްލެވުނެވެ. މަންމަގެ ހޫނާއި ބީހުން އެތުއްތު ދަރިފުޅުވެސް ދެނެގަތްފަދައެވެ. ލައިބާ އަތުގައި ޖެހުމުން ރުއިން ހުއްޓާލިއެވެ. ތުއްތު ދަރިފުޅަށް ބަލާލާފައި ލައިބާއަށް ހިނިތުންވެވުނެވެ.\n" ލައިބާ ބަދިގެއަށް ނުވަދެ އެކުދިން ބަލަން ހުރޭ..........ޖޫލީ ބަދިގޭގެ ކަންތައްތައް ކުރާނެ......" ނިޒާރުގެ ވާހަކަ އިވިފައި ޖޫލީއިސްޖަހާލަން މަޖްބޫރުވިއެވެ. ދަރިފުޅުގެ ކަންތައް ކިތަންމެ ކުރަން ބޭނުންވިޔަސް އެކުއްޖާ ހުއްޓާލަވަން ޖޫލީއަކަށް ނޭގެއެވެ. ލައިބާގެ ކުރިމަތިން އިސްޖަހާލައިގެން ހުރެ ޖޫލީ ބަދިގެއަށްވަނެވެ. ޖޫލީގެ ދެލޮލަށްޖަމާވި ކަރުނަތައް އޮހިގަތީ ބަދިގެއަށްވަންފަހުންނެވެ. ބޭބީގެ ހުރިހާ ކަމެއް ކުރަން ބޭނުމީ ޖޫލީގެ ދެއަތުންނެވެ. އެހެންމީހެއްގެ ހިޔަނިވެސް އެދަރިފުޅަށް އެޅެން ޖޫލީ ބޭނުމެއްނޫނެވެ.\nދެކުދިން ގޮވައިގެން ލައިބާ އުޅުނީ ކޮޓަރީގައެވެ. ބަންޑުހައިވާކަމެއް ވަރުބަލިވާކަމެއް އޭނާޔަށް އިޙްސާސްނުވާފަދައެވެ. ނަވީން ބޭރުން އަންނަމުން އައީ ލައިބާއަށް ޕާރުސަލަކާއި ރަތްފިނިފެންމާ ބޮނޑިއެއް ހިފައިގެންނެވެ. ލައިބާގެ ހެދުންތައް ބާވެފައި ހުރުމުން ހެދުންކޮޅެއް ގެނެގެންނެވެ. ލައިބާއަށް ޕާރުސަލާއި މާބޮނޑި ދިނުމުން އެބޭއްވީ އެނދުމަތީގައެވެ.\nކުޑަދެބެން ބަނޑުފުރާލައިގެން އޮތީ ނިދަން ބޭނުން ނުވެފައެވެ. ދެލޯ ބޮޑުކޮއްގެން އަތާއި ފައި ހަލުވަމުންދިޔައިރު ނިދީގެ އެއްވެސް އަސަރެއް ދެލޮލުގައި ނެތެވެ. ދެކުދިންނާއި ވާހަކަދައްކަމުން ދިޔައިރު އެނދުގެ ހެޑްބޯޑްގައި ލެނގިލައިގެން ލައިބާ އިނެވެ.\nދޮރުހުޅުވާލާފައި އެތެރެއަށްވަން ޖޫލީ ސިހުނީ އެނދުމަތީގައި އިން ނަވީންފެނިފައެވެ. ނަވީންގެއަށް އައިކަމެއް އޭނާޔަކަށް ނޭގެއެވެ. އޮފީސްގަޑީގައި ނަވީން ބޭރަށް ނިކުންނާނީ ވަރަށް ބޮޑުކަމެއް ދިމާވެގެންނެވެ. ގެއަށް އައި ގޮތަށް ޖޫލީއަށް ނުވެސް އެނގި ލައިބާގެ ކޮޓަރީގައި އިނުމުން ޖޫލީ ހިތަށް އުނދަގޫވިއެވެ. ޖޫލީ ފެނިފައި ނަވީނަށްވެސް ތެޅިގަނެވުނެވެ. އަބަދު ސިހި ސިހުހުންނަ ނަވީނަށް މިފަހަރުވެސް ހީވީ ޖޫލީއަށް ކަމެއް ޝައްކުވީހެންނެވެ.\n" ކޮންއިރަކު އައީ.....؟ " ނަވީނާއި ދިމާލަށް ހިނގާގަތް އިރު ޖޫލީގެ ހައިރާންކަން އެމޫނުން ނުފިލައެވެ. އެވަގުތު އެނދުމަތީގައި އޮތް މާބޮނޑިއާއި ޕާރުސަލް ފެނިފައި ޖޫލީއަށް ވަރަށް ފަރުވާތެރިކޮން ނަވީންގެ މޫނަށް ބަލާލިއެވެ. ބަހެއްވެސް ބުނެނުލާ ގޮސް އެއެއްޗެހި ނެގިއެވެ.\n" ގިފްޓެއް ހިފައިގެންދޯ ތިއައީ......... ޔޫ ނެވަރ ފެއިލް ޓު ސަޕްރައިޒް މީ...." ޖޫލީ އުފަލުން ހުރެ ބުނެލިއެވެ. ނަވީނަށް އިންތަނުން ތެދުވެވުނެވެ. ނަވީން ބުނަން ބޭނުންވީ އެއީ ޖޫލީއަށް ގެނައި އެއްޗެހި ނޫންކަމެވެ. އެހެނަސް އެހިތްވަރު ނަވީނަކަށް ނުލިބުނެވެ. ގަދަކަމުން ހިނިތުންވެވުނެވެ. ޖޫލީ އައިސް ނަވީންގެ އަތުގެ މުލައްދަނޑީގައި ހިފާ ގާތް ކޮއްލިއެވެ.\n" ތޭންކުސް ލަވް....." ލައިބާއަށް ދެލޯ މަރާބާރު ކޮއްލެވުނެވެ. ލައިބާއަށް ހީވަނީ ލައިބާގެ ނިކަމެތިކަމާއި ދެރަކަން އަންގަން ނަވީންވެސް ބޭނުންވެގެން އުޅޭހެންނެވެ. އެއީ ލައިބާއަށް ގެނައި އެއްޗެކޭ ނުބުނެވުނުތާ އޭނާގެ ކުރިމަތީ ދެމީހުން އެހާ ގާތްވެގެން " ރޮމް" ވެގެން އުޅޭތަން ބަލަން ލައިބާއަށް ކެތްވާނީ ކިހިނަކުން ހެއްޔެވެ؟\nލައިބާއަށް އޭނާގެ ކަރުނަތައް ހިފަހައްޓާލެވުނީ އެމީހުން ނިކުމެގެންދަންދެންނެވެ. އެމަންޒަރުތައް ކޮންމެ ދުވަހަކު ބަލަން އޭނާޔަށް ޖެހޭނެއެވެ. ކެތްކުރެވޭނީ ކިހާވަރަކަށް ކަމެއް ޙުދު ލައިބާއަށްވެސް ނޭގެއެވެ. ބާލީސްމައްޗަށް ވެއްޓިގަނެވުނެވެ. އެކަރުނަތައް ދެކޭނެ އެހެން މީހަކު ނުވާނެކަން އެނގޭ ހާލުގައެވެ.\nޖޫލީ ހެވިފައި އިނދެ ޕާރުސަލް ކަނޑާލިއެވެ. އޭގައި ހުރީ ހުސް ހެދުމެވެ. އެއީ ޖޫލީ ލާ ސްޓައިލްގެ ހެދުންތަކެއްވެސް ނޫނެވެ. މުޅިންވެސް އަތްދިގު ކުރުތާއެވެ. ފަހަރަކު ހެދުމެއްނަގާ ލޯގަނޑުކުރިމަތީ ހުރެ ގައިގާ ޖައްސާލައެވެ. ނަވީނަށް އިނީ އުނދަގޫވެފައެވެ. އެހެދުންތަކާއި ބެހޭ ގޮތުން ސުވާލެއް ކޮއްދާނެތީއެވެ. އަދި ނަވީނަށް އެންމެ އުނދަގޫވީ ލައިބާއަށް ދީފައި އޮއްވާ އެއެއްޗެހި ޖޫލީ ގެނައިމައެވެ.\n" ޖޫލީއަށް ކުރުތާ އެހާ ކަމަކު ނުދޭދޯ ...." ނަވީން ފެށީ ދުރުން ދުރުންނެވެ.\n" އަސްލު އެހާ ކަމަކު ނުދޭ ....އެކަމަކު މިހާރުގެ ފެޝަންދޯ މި....... " ޖޫލީ ވާހަކަދެއްކި އިރު އޭނާގެ ނަޒަރު ހުއްޓިފައިވަނީ ލޯގަނޑަށެވެ.\n" ޖޫލީއަށް ކަމު ނުދަންޏާ.....ލައިބާއަށް ދޭން ވިއްޔޭނުން......." ނަވީން ގެ އަޑަށް ޖޫލީ ބަލާލިއެވެ. ނަވީން އިނީ ޖެހިލުންވެ ކަންބޮޑުވެފައެވެ. އެހެން ބުނީވެސް ނިކަން އުނދަގުލުންނެވެ.\n" އަސްލުވެސްދޯ ..........އޭނަ ލާ ހެދުންތައް ވަރަށް ބާ .........ލަނީވެސް ދެތިން ހެދުމެއް ........މިހެދުންތައް އޭނަޔަށް ކަމުދާނެ މުޅިންވެސް ލަނީ ކުރުތާ ފާޑު އެއްޗެއްސެއްނު........" ޖޫލީ އައިސް އިށިއިނީ އެނދުގައެވެ. ނަވީންގެ ކުރިމަތީގައެވެ. ނަވީން ކަރުގައި އަޅާފައި އޮތް ޓައީ ދޫކޮޢްލައިގެން ނިތްކުރިމަތީ އަތް ބާއްވާލައިގެން އޮތެވެ.\n" ކޮބާތަ އޭނަގެ ފިރިމީހާ.........؟ " ޖޫލީ ކޮއްލި ސުވާލުން ނަވީނަށް ތެޅިގަނެވުނެވެ. ނަވީނަށް ޖަވާބު ނުދެވިގެން އުޅޭތަން ފެނިފައި ޖޫލީ ޖަހާލީ ހިނގަނޑެކެވެ.\n" ކިހެނެތްދޯ ނަވީނަށް އެނގޭނީ........."\n" އެކަމަކު އެހާ ކުޑަކުއްޖަކާ އަންހެނުން ދޫކޮއްލާފަ އެއުޅެނީ ހާދަ ރަޙްމުކުޑަ ފިރިހެނެކޭދޯ ....." ނަވީނަށް ބޭޢިހްތިޔާރުގައި އޮތްތަނުން ތެދުވެވުނެވެ.\n" ކީއްވެ ތިހެން ތި ބުނީ.........؟ "\n" މިހެން މިބުނީ ލައިބާ ބޭނުމެއް ނުވޭ އޭނަގެ ފިރިމީހާގެ ވާހަކަ ދައްކާކަށް........ ލައިބާ ވަރަށް ލޯބިވޭ އޭނަގެ ފިރިމީހާ ދެކެ އަހަރެން ކައިރީ ބުނީ އެވަރަށް ދެން ފިރިމީހާގެ ވާހަކަ ނުދައްކާށޯ.....އޭނަޔާ އޭނާގެ ކުޑަ ދަރިފުޅަށް އަދި ފިރިމީހާގެ ލޯބިލިބޭނެޔޯ....." ލައިބާ ދައްކާފައިވާ ވާހަކަތައް ހަނދާންކުރަމުން ޖޫލީ ކިޔައިދިނެވެ. އެވާހަކަތައް އަޑުއަހަން ނަވީނަށް ވަރަށް އުނދަގޫވިއެވެ. ނަވީން ނިކުމެގެން ދިޔައީ ކުއްލިއަކަށް ކަމެއް ހަނދާންވެއްޖެ ކަމަށް ބުނަމުންނެވެ.\nއުޑުމަތި ބަނަކޮން އޮތް ހެނދުނެކެވެ. ޖެހޭ ވައިރޯޅީތަކުގައިވެސްވީ ތެތްފިނިކަން އެކުލެވިފައެވެ. ދެންމެ ދެންމެ ހީވަނީ ވާރޭވެހިގަނެ ދާނެހެންނެވެ. ބަދިގޭގައި އުޅެނީ ލައިބާއެވެ. ކުދިންވެސް ނިދާފައި ތިބުމުން ލައިބާ ބޭނުންވީ ސައިތައްޔާރުކުރާށެވެ. އޭނާގެ ދެއަތުން އެއްޗެއް ތައްޔާރުކޮއްފައި ނަވީނަށް ކާންދޭށެވެ.\nނަވީން ފަތިސްނަމާދުން އާއިރު އުނދުން ދޮށުގައި ރޮށިފިހަން ހުރި ލައިބާފެނުނެވެ. އެއާއެކު ނަވީން ހަނދާނަށް އައީ އިއްޔެ ޖޫލީ ދެއްކި ވާހަކައެވެ.\n"ލައިބާ ބޭނުމެއް ނުވޭ އޭނަގެ ފިރިމީހާގެ ވާހަކަ ދައްކާކަށް........ ލައިބާ ވަރަށް ލޯބިވޭ އޭނަގެ ފިރިމީހާ ދެކެ އަހަރެން ކައިރީ ބުނީ އެވަރަށް ދެން ބުނީ ފިރިމީހާގެ ވާހަކަ ނުދައްކާށޯ.....އޭނަޔާ އޭނާގެ ކުޑަ ދަރިފުޅަށް އަދި ފިރިމީހާގެ ލޯބިލިބޭނެޔޯ....." އެބަސްތަކުން ނަވީންގެ ހިތަށްވަނީ އެތަށް ގިނަ އަސަރުތަކެއް ކޮއްފައެވެ.\nނަވީން މަޑުމަޑުން ގޮސް ލައިބާގެ ފުރަގަހުން ބައްދާލިއެވެ. ސިހުނުވަރުން ލައިބާއަށް ތެޅިގަނެވުނެވެ. ލައިބާއަށް ހަޅޭލަވައިގެނެވުނެވެ. އެހެނަސް ނަވީން ހަމަޖެހެން ބުނުމުން އޭނާ ނިކަން އަވަހަށް ހިމޭންވެލިއެވެ. ނަވީންގެ ދަތްދޮޅި ލައިބާގެ ކޮނޑުގައި އަޅުވާލިއެވެ. ދެމީހުންގެ މޫނާއި މޫނު ޖެހޭނޭހެން ގާތްވެލިއެވެ. ލައިބާއަށް ދެލޯ މަރާލެވުނެވެ. ލައިބާ ވަނީ ނަވީންގެ ލޯތްބަށް އިންތިހާއަށް ބޭނުންވެފައެވެ.\n" ނަވީން.....ޖޫލީ އައިސްދާނެ......." ލައިބާ ވާހަކަދެއްކީ ދެލޯ މަރާއިގެން ހުރެއެވެ. ނަވީންގެ ނޭވާގެ ހޫނުކަން ލައިބާގެ ހިތުގެ އެންމެ ހިމަނާރާއި ހަމައަށްދިޔައީ އަސަރުކުރަމުންނެވެ. ނަވީންވެސް ބައިވަރު ވާހަކަދައްކަން ބޭނުންވިއެވެ. އެހެން ނަމަވެސް ހެނދުނުގެ އެހިތްގައިމު ވަގުތުގައި ނަވީންގެ އަމިއްލަ ނަފްސަށް ބާރުފޯރުވުންވީ ދަތިކަމަކަށެވެ.\n" ނަވީން....." ފަހަތުން އިވުނީ ޖޫލީގެ އަޑެވެ. ޖޫލީގެ އަޑު ބާރުވެފައި އެއަޑުގައިވި ހަރުކަށިކަމުން އަޑުއަހަން ހުންނަ މީހަކުވެސް ބިރުން ރޫރޫ އަޅައިގެންދާނެއެވެ.\nVvvv reethi mi story maasha Allah. ?Waiting for next part\nAlhey haadha reehchey.. keehve ekamu ehaa kurukoh genesdhenee.. sorry inge ekamues hama kiyaa hiyvaaleh bodu kamun ❤\nAlibaba ah ehen nuhadhaa naveen…eyna ah vx furusathu dhee??\nJoolee ah huhnaashey Gore Bonita. Aharen beynun vary joolee aa kameh jahsaalan\nDhn naveen ar laiba ar gulhuvaba ??…eyrun v reethi vaane mi vhk… ???\nWow… Joolee ah hageegaihh inguneema kihineh baa vaany… Waiting for next part??\nCant wait. Kuriyah oi part kiyaa hithun mihaaru vs . Like seriously what is probably goin to happen. Mihen hithah ery\nDhen laibaa aai naveen gulhuvaa\nVaahaka varah reethi. Ekamu maa lahy genes dheyleh. Week aky3days Vaahaka genes dheyn feney. Sunday Tuesday and Friday. Mihen mibuny Vaahaka mihaaru genes dhey iru ves konme part eh ves eha Dhigu Nun kan faahaga vaathy. Type kuran time nuvanya angaalaba eyrah help eh veveynee. Hehe. So unmeedhu kuran Vaahaka genes dhey dhuvas ithuru kohlaane kamah. Mariyam ge Vaahaka varah ves reethi. Mihaaru v faahaga kurevey ehaa haasaru bodu nukoh Genna kan.\nVarah foohi vey jooly maa thui bodu veemaenoony story hama habeys\nމި ވާހަކަ ވަރަށް ހަބޭސް…… މިވާހަކަ ފޮތަކަށް ހަދަން ފެންނަ ކުދިން ފެނޭ ޖަހާފަ ކޮމެންޓުކުރަން ހިނގާ\nވާހަކަ.ކޮމް އިން މިކަމާމެދު ވިސްނާލާނެ ކަމަށް ހީކުރަން\nފެނޭ ފެނޭ ފެނޭ\nޔޭސް….ފެނޭ އެކަމް އެއްކޮން ނިމެދެން ވާޙަކަ އަޕްކުރަން ވާނެ\n..? Kobatha miadhuge bai\nAlhey kn dhuvahakun tha dhn vaahakaige aneh bai up vaany .. kiya hithun keii nuvey mihaaruvx .. haadha furihama ey mi vaahaka.. v v v v habeys .. vrh milhu vaahaka liyun therieh ..maashaa allah ..can’t wait for the next part dear .. avahah up khdheeba ..pls pls\nVaahaka kiyun therieh\nHoon. Anehka aneh break negy tha mariyam. Anehka Vaahaka kiyun therein thalhuvan feshy dhw. Dhen neyge mi aharu ga Vaahaka kiyaalan libeyne kameh ves. Boe halaaku\nV v foohi vejje\nMi kahala meehun vaaha liyumahvure nuliyun buhdhiveei\nދެން އޮތީ ފަހުބައި. ހުކުރު ދުވަހަށް އިންތިޒާރުކޮށްލައްވާ!\nއަސްލުވެސް މިކަހަލަ މީހުން ވާަހަކަ ނުލިޔުނިއްޔާ ވަރަށް ރަނގަޅު… ވަރަށް ހީވާގި މީހުންނަށް ކުރެވޭނެ ކަމެއް މީ.. ކިޔުންތެރި މާޔޫސްކުރުވާ މިހުންދެކެ ވަރަށް ފުހިވޭ… ކޮންޒަމާނަކު ލިޔަންފެށި ވާހަކައެއްތޯ މީ.. ވާހަކަ ނުނިއްމި 02 އަހަރުވީމަ ތަންކޮޅެއް ބޮޑުވަރުދޯ… ވާހަަކަ ކިތަމް،ެ ރީއްޗަސް ލިޔުންތެރިޔާ ކަޑަވިއްޔާ ވާހަކަ ކުރާނެ ގަދަރެއް ނޯންނާނެ.. ވަރަށް ބޯރިންގ މީހެއް ދެން މި ވާހަކަ މި ލިޔަނީ.. ރިއަލީ ހެޓް\nHaadha lahunney upload vany.. vaahaka kiyaa hithun hureveneekee noon ??\nmivaahaka lhiyaneevs mariyam jooley eh ehen veema jooley ah dho molhugoy hodhadheyney\nމިހާރު ހަފްތާއެއް މިވީ ދެން އަޕް ކޮށްދީބަ.. ތިހާވަރަށް ކިއުން ތެރިން ތަޅުވާކަށްނުވާނެ އެއްނު


އަދުހަމް، ގާސިމް މަރާލިކަން ޝަރީއަތަށް ސާބިތުކޮށްދޭނަން: ޕީޖީ – Haftha\nSun, 29 March, 2020, 10:03 am\nޕީޖީ ޝަމީމް --- ފޮޓޯ/ މަޖިލިސް\nއަދުހަމް، ގާސިމް މަރާލިކަން ޝަރީއަތަށް ސާބިތުކޮށްދޭނަން: ޕީޖީ\nމުހައްމަދު އަދުހަމް, ޓެކްސީ ޑްރައިވަރެއް ކަމަށްވާ ގާސިމް ހަސަން މަރާލިކަން ދައުލަތުން ޝާރީއަތުގައި ސާބިތުކޮށްދޭނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެ އެވެ.\nޓެކްސީ ޑްރައިވަރެއް ކަމަށްވާ ގާސިމް ހަސަން މަރާލި ކަމަށް މުހައްމަދު އަދުހަމް އިއުތިރާފު ވުމަށްފަހު އެކަމަށް މިއަދު އިންކާރު ކުރިނަމަވެސް، ގާސިމް މަރާލިކަން ދައުލަތުން ޝާރީއަތުގައި ސާބިތުކޮށްދޭނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެ އެވެ.\nޕީޖީ އެހެން ވިދާޅުވީ، ގާސިމް މަރާލި ކަމަށް މީގެ ކުރިން އަދުހަމް އިއުތިރާފި ނަމަވެސް އެ މައްސަލައިގައި މިއަދު ބޭއްވި އަވަސް ނިޔާގެ ޝަރީއަތުގައި، ގާސިމް މަރާލި ކަމަށް އަދުހަމް އިންކާރު ކުރުމުންނެވެ.\nއަދުހަމް ވިދާޅުވީ، އޭނާ އެއްވެސް މީހަކު ގަސްދުގައި މަރާލާފައި ނުވާނެ ކަމަށާއި ގާސިމްގެ މަރަކީ އޭނާ ދެނަހުރި ކަމެއް ވެސް ނޫން ކަމަށެވެ. އަދި އެންމެ ފުރަތަމަ ބޭއްވި ޝަރީއަތުގައި އޭނާ ދައުވާއަށް އިއުތިރާފުވީ މަސްތުގެ ހާލަތުގައި ހުރެގެން ކަމަށާއި ފުލުހުން އޭނާ ކޯޓަށް ހާޒިރުކުރީ މަސްތުވާތަކެތި ދީފައި ކަމަށް ވެސް އަދުހަމް ބުންޏެވެ.\nއެކަމާއި ގުޅިގެން ޕީޖީ ޝަމީމް މިއަދު ކުރެއްވި ޓުވީޓެއްގައި ވިދާޅުވީ، އިއުތިރާފު އެއްބަސްވުމާ އެއްގޮތަށޤ ކުރިއަށް ނުދިއުމަކީ މައްސަލައެއް ނޫން ކަމަށެވެ. ނަމަވެސް ތޫނު އެއްޗެއް ބޭނުންކޮށްގެން އަދުހަމް މީހަކު މެރިކަން ޝަރީއަތަށް ސާބިތުކޮށްދޭނެ ކަމަށް ވިދާޅުވިއެވެ.\n“ޕީޖީ އޮފީހުން މި މައްސަލައިގައި ޝަރީއަތަށް ހެކި ހުށަހަޅައިގެން، ހެކީގެ މައްޗަށް ބިނާކޮށް، އިރާދަ ކުރެއްވިއްޔާ، ތޫނު އެއްޗެއް ބޭނުންކޮށްގެން މީހަކު މެރިކަން ޝަރީއަތަށް ސާބިތުކޮށްދޭނަން،” ޕީޖީގެ ޓުވީޓުގައި ވިދާޅުވެފައިވެއެވެ.\nގާސިމް މަރާލީ މިދިޔަ އަހަރުގެ ޑިސެމްބަރު ހަތަރު ވަނަ ދުވަހު އެވެ. ގާސިމް މަރާލީ އޭނާގެ އަތުން ފައިސާ ފޭރުމުގެ ގޮތުން ބިރުދެއްކުމަށް އުޅުމުގެ ތެރޭގައި ގާސިމް ހަޅޭއްލަވަން ފެށުމުން، އޭނާ ހަޅޭއްލެވުން ނުހުއްޓުވިގެން ކަމަށް އަދުހަމް ފުލުހުންގެ ތަހުގީގަށާއި ކުރިމިނަލް ކޯޓުގެ ބަންދުގެ މަޖިލީހުގައި ވެސް މީގެ ކުރިން އިއުތިރާފުވެފައިވެއެވެ.\nއަދި އޭގެ ފަހުން މިމަހުގެ 12 ވަނަ ދުވަހު ބޭއްވި ޝަރީއަތުގައި އަދުހަމް ވަނީ ގާސިމް މަރާލީ އޭނާ ކަމަށާއި އެކަމަށް ގާސިމްގެ ވާރިސުންގެ ކިބައިން މައާފަށް ވެސް އެދިފައެވެ.


Libey aamdhanee in dhekolhu nujessey rayyithun Male' gai ebathibi: Anas\nއަޅުގަޑުމެން މިހާރުވެސް އިރާދަކުރެއްވިޔާ ކޮޅަށްތެދުވަނީދެފައިމައްޗަށް.ހަމައިސްކޮޅަށް ދެމިލާއިރަށް ޑަންލާފަބޯޖެހޭތީމައްސަލައަކީ. އެންމެބޮޑު މައްސަލައަކީ އިންސާފުން ހައްގުވާމީހުންގެ ލިސްޓްނެރޭތީ. އަދިއެވެސް ދެއަހަރު.\nކޮންމެވޯޓަކާދިމާކޮށް ތިކަހަލަ މޮޅުވާހަކައެއް ދައްކާނެކަމެއްނެތެވެ. ތި އެންޑީޕީ ބައިގަޑު މަށައްދަސްވެއްޖެއެވެ. މަވާ ސަލާމް. ތި އެންޑީޕީއަކަށް މަގޭ އާއިލާއަކުން އެންމެވޯޓެއްވެސް ނުލިބޭނެއެވެ. މަގޭ އާއިލާގައި މަށައް މުނިކާފަކިޔާ ކުދިންނާއެއްކޮށް ވޯޓުލެވޭ ކުދިންގެ އަދަދު 47 . އެހެންވީމާ މި47 ވޯޓު ދޭނީ ޕީ ޕީ އެމް އަށެވެ. ދެން ލަލަލާ. ވަރަށް ސަލާމް


18 ކިލޯ މަސްތުވާތަކެތި: ހައްޔަރުކުރި އަންހެންމީހާ ދޫކޮށްލައިފި – Feshun.mv\n2 ޑިސެމްބަރ 2021 - 12:03\nވައިގެ މަގުން ލަގެޖުގައި ފޮރުވައިގެނ،ް ރާއްޖެއަށް 18 ކިލޯއަށް ވުރެ ގިނަ މަސްތުވާތަކެތި އެތެރެކުރަން އުޅެނިކޮށް، ހައްޔަރުކުރި ބްރެޒިލް ދެމަފިރިންގެ ތެރެއިން އަންހެން މީހާ ދޫކޮށްލައިފިއެވެ.\nއެ މައްސަލައާ ގުޅިގެން ދިޔަ ނޮވެމްބަރު މަހުގެ2ވަނަ ދުވަހު ހައްޔަރުކޮށްފައިވަނީ ބްރެޒިލަށް ނިސްބަތްވާ އަންހެނަކާއި ފިރިހެނެކެވެ. އެއީ 28 އަހަރުގެ ކްރިސްޓިއާނޯ ސިލްވާ ރޮޑްރިޖް ޖޫނިއާ އަދި 37 އަހަރުގެ ނައިރު ނުނެސް ޑިސްސޫޒާ އެވެ.\nއެ ދެ މީހުންގެ ތެރެއިން މަސްތުވާތަކެތި ފެނިފައިވަނީ, ކްރިސްޓްއާނޯ ސިލްވާގެ ލަގެޖުންނެވެ. އެކަމަށް އޭނާ ވަނީ އިއުތިރާފް ވެސް ވެފައެވެ. ފެނުނު މަސްތުވާތަކެތީގެ ބަރުދަނުގައި 18.857 ހުރި ކަމަށް ފުލުހުން ވަނީ ބުނެފައެވެ.\nއޭނާއާ އެކު ހައްޔަރުކުރި އަންހެން މީހާއަށް ލަގެޖުގައި މަސްތުވާތަކެތި ހުރިކަން ނޭނގޭ ކަމަށް ވަނީ ބުނެފައެވެ. އެކަމަށް ކްރިސްޓްއާނޯ ސިލްވާ ވެސް ވަނީ އެއްބަސްވެފައެވެ.\nކުރިންވެސް ބަންދުގެ މުއްދަތު ޖަހައިފައިވާ އަންހެންމީހާގެ ބަންދާ މެދު ގޮތެއް ނިންމަން މިއަދު ކޯޓަށް ހާޒިރުކުރުމުން ކޯޓުން ވަނީ، އޭނާ ދޫކޮށްލުމަށް އަމުރުކޮށްފައެވެ. އެ އަންހެން މީހާ ބަންދުގައި ހުންނަތާ 29 ދުވަސްވެފައި ވާއިރު، ކޯޓުން އަންހެމީހާ ބަންދުގައި ބެހެއްޓީ އޭނާއާ އެކު ދަތުރުކުރި ފިރިހެންމީހާގެ އަތުން މަސްތުވާތަކެތި ފެނުމުން އެކަމަށް ހެކި ގަރީނާ ހޯދުމަށެވެ.\nކޯޓުން އަންހެން މީހާ ދޫކޮށްލީ އެއްވެސް ޝަރުތަކާއި ނުލައެވެ.\nމިމައްސަލައިގައި ހައްޔަރުކުރި ފިރިހެން މީހާގެ ބަންދަށް ކޯޓުން މިދިޔަ މަހުގެ 28 ގައި ވަނީ ފަސް ދުވަސްޖަހައިފަ އެވެ.


ތިންހާސް މެމްބަރުން ހަމަނުވާ ޕާޓީ އުވާލާ 10 ހާސް ހަމަނުވާ ޕާޓީތަކަށް ފައިސާނުދޭން ހުށަހަޅައިފިMikal News\nތިންހާސް މެމްބަރުން ހަމަނުވާ ޕާޓީ އުވާލާ 10 ހާސް ހަމަނުވާ ޕާޓީތަކަށް ފައިސާނުދޭން ހުށަހަޅައިފި\n17 މާރިޗު 2015, 8:46 |\nތިން ހާސް މީހުން ހަމަނުވާ ޕާޓީތައް އުވޭ ގޮތަށާއި 10،000 މެމްބަރުން ހަމަ ނުވާ ޕާޓީތަކަށް ދައުލަތުން ފައިސާ ދޭން ނުޖެހޭ ގޮތަށް، ސިޔާސީ ޕާޓީތަކުގެ ގާނޫނަށް އިސްލާހެއް ހުށަހަޅައިފި އެވެ. މިއިސްލާހު ހުށަހަޅާފައި ވަނީ ސަރުކާރުގެ ފަރާތުން މާވަށު ދާއިރާގެ މެމްބަރުން އަޒްހާން ފަހްމީ އެވެ.\nއިލެކްޝަންސް ކޮމިޝަނުގެ ދަފުތަރުގައި 14 ޕާޓީ ރަޖިސްޓްރީވެފައިވާ އިރު 3000 މީހުންގެ އަދަދު ހަމަވަނީ އެންމެ7ޕާޓީގައެވެ. އޭގެތެރެއިން 10 ހާސް ހަމަވަނީ އެންމެ5ޕާޓީގައެވެ. އެއީ އެމްޑީޕީ، ޕީޕީއެމް، ޑީއާރުޕީ، ޖުމްހޫރީ ޕާޓީ އަދި އަދާލަތު ޕާޓީއެވެ.\nމިހާރު 14 ޕާޓީ ރަޖިސްޓްރީވެފައިވާ އިރު މިދިޔަ އަހަރު ފެށުނު އިރު 16 ސިޔާސީ ޕާޓީއެއް ރަޖިސްޓްރީވެފައެވެ. އެއިގެ ތެރެއިން ދެޕާޓީއެއް މިދިޔަ އަހަރު އުވާލާފައިވެއެވެ. އެއީ މޯލްޑިވްސް ރިފޯމް މޫވްމަންޓް އާއި ޤައުމީ އިއްތިޙާދުން ޕާޓީ އެވެ. އަދި މިދިޔަ އަހަރު ހުށަހަޅަން ޖެހޭ 2013 ވަނަ އަހަރުގެ އޯޑިޓް 8 ޕާޓީއަކުން ހުށަނައަޅާ ކަމަށް އިލެކްޝަން ކޮމިޝަނުން ވަނީ ކުރިން ހާމަކޮށްފައެވެ.